
Mitropolitul  Ardealului 

„Nu  slăbim ;  ci  de  s'ar  şi  strica  omul  nostru 
cel  dinafară,  dar  cel  dinlăuntru  se  înoeşte  din  zi 
în  zi“,  II  Cor,  4,  16 

Orice  izvor  de  apă,  orice  rădăcină  de  copac  şi  orice 
temelie  de  clădire  trainică  se  află  dincolo  de  exteriorul 
care  se  vede,  într'un  adânc  ascuns  care  dărueşte  şi  sprijină 
realitatea  celor  văzute.  Când  izvorul  îşi  păstrează  puterea 
şi  rădăcinile  copacilor  seva,  chiar  dacă  vin  asupra  apelor 
dela  suprafaţă  şi  asupra  arborilor  timpuri  de  uscăciune, 
paguba  şi  ofilirea  sunt  numai  pentru  o  vreme,  căci  puterea 
ce  stă  la  temelia  lor  le  înoeşte  de  grabă. 

Asemenea  acestora,  dar  pe  un  plan  cu  mult  mai  tainic 
şi  mai  înalt,  se  află  fiinţele  omeneşti  şi  popoarele.  Izvorul 
lor  de  viaţă  se  află  înlăuntru  şi  când  acesta  nu  e  stins,  ba 
dimpotrivă  stă  în  legătură  cu  forţele  dumnezeeşti  cari  îl 
împrospătează,  pătimirile  şi  suferinţele  din  afară  nu  au  nici 
o  importanţă  şi  nu  descurajează  pe  cei  ce  le  îndură.  Tăria 
de  credinţă  şi  de  nădejde  a  creştinului,  căreia  sf.  Apostol 
Pavel  i-a  dat  o  expresie  atât  de  plastică  în  cuvintele  dela 
care  am  pornit  vorba,  nu  se  lasă  sdruncinată  de  năcazurile 
şi  neajunsurile  din  laturea  văzută  a  lucrurilor,  ci  rămâne 
neclintită,  ştiind  că  dincolo  de  aparenţe  domnesc  atotputer- 

nice  marile  realităţi  pentru  cari  '  nu  e  nici  o  greutate  să 
restabilească  într'o  şi  mai  mare  splendoare  cele  văzute. 

Neamul  românesc  a  experiat  din  plin  această  convin¬ 
gere  creştină.  Trecutul  lui  e  un  lanţ  aproape  neîntrerupt 
de  suferinţe  şi  de  jertfe,  de  dureri  şi  neajunsuri  in  laturea 
trupească  şi  văzută  a  existenţii  lui.  De  multe  ori  era  aşa 
de  copleşit  de  lovituri,  încât  duşmanilor  lui  li  se  părea  că 
aproape  nu  se  mai  vede,  că  aproape  s’a  topit  fiinţa  lui. 
Dar  adâncurile  lui  de  suflet,  în  loc  să  slăbească,  se  înoiau 
şi  creşteau  în  acest  timp  în  chip  minunat,  încât  la  scurtă 
vreme  existenta  lui  ţâşnea  şi  mai  puternic  la  lumină. 

Nu  mai  departe  decât  anul  trecut  ni  s’a  rupt  din  trupul 
nostru  cel  din  afară,  din  pământul  nostru  strămoşesc,  bucăţi 
mari  la  Răsărit  şi  la  Apus  şi  o  grea  suferinţă  şi  tulburare 
se  abătuse  peste  viaţa  neamului. 

Dar  n’am  slăbit!  Am  păstrat  nădejdea,  întărindu-ne 
sufletul  cu  încrederea  în  Dumnezeu  şi  pregătindu-ne  pentru 
sforţările  de  azi.  Iar  înoirea  aceasta  a  puterilor  noastre  lă¬ 
untrice  sub  suflarea  aspră  a  încercărilor  din  afară,  se  re¬ 
varsă  acum  într’o  luptă  biruitoare  care  ne  face  să  creştem 
în  ochii  uimiţi  ai  neamurilor  mai  mari  de  cum  am  fost,  mai 
respectaţi  şi  mai  vrednici.  Recucerim  prin  deslănţuirea  for¬ 
ţelor  noastre,  ce  stăteau  încordate,  teritoriul  Patriei,  resta¬ 
bilind  şi  mai  trainic  întregirea  neamului. 

N'am  ieşit  încă  deplin  din  greutăţi.  Hotarele  Ţării  încă 
nu  sunt  refăcute  în  toate  părţile.  In  luptă  cu  duşmanul 
crucii  şi  al  neamului  nostru  dela  Răsărit,  aducem  jertfe  grele 
şi  tot  poporul  gustă  din  paharul  multor  năcazuri.  Omul 
nostru  cel  din  afară  este  încă  obidit.  Trupul  nostru  e  în 
suferinţă.  Dar  nu  slăbim.  Sufletul  nostru  gâlgâie  de  viaţă 
şi  de  voinţa  de  a  învinge.  Am  fost  în  spitalele  de  răniţi 
din  Sibiu,  Bucureşti,  Braşov.  Am  văzut  răni  grele  şi  sufe¬ 
rinţă  multă.  Dar  pe  feţele  bravilor  copii  ai  neamului  scân¬ 
teia  bărbăţia  sufletului  şi  mulţumirea  că  au  putut  aduce  o 
jertfă  în  acest  răsboi  sfânt. 

Aşa  să  fim  şi  noi:  să  ne  concentrăm  toată  grija  şi 
energia  voinţii  întru  înoirea  sufletelor  prin  ridicarea  noa¬ 
stră  spre  izvorul  tuturor  puterilor  şi  virtuţilor  noastre,  spre 
Domnul  şi  Mântuitorul  nostru  Iisus  Hristos.  S'au  încercat 

în  Ţara  noastră,  în  anii  din  urmă,  toate  mijloacele  şî  toate 
metodele  de  reînoîre  şi  renaştere  naţională.  S'au  alcătuit 
tot  felul  de  fronturi,  cu  defilări,  devize  şi  uniforme.  Dar 
nu  s'a  făcut  încă  apel  cu  sinceritate  ia  forţele  credinţii  re¬ 
ligioase,  cari  singure  sunt  în  stare  să  pătrundă  în  adâncu¬ 
rile  sufletelor  şi  să  le  prefacă  din  temelie.  Fără  o  pătrun¬ 
dere  a  puterilor  credinţii  în  conştiinţa  neamului  şi  în  toate 
compartimentele  vieţii  publice  şi  de  stat,  este  cu  neputinţă 
o  adevărată  înoire  cu  ajutorul  căreia  să  începem  o  altă 
viaţă,  cu  fapte,  nu  cu  vorba,  înlăturând  atâtea  rele  cari 
ne-au  năpădit  după  răsboiul  trecut. 

Ne  trebue  o  refacere  sufletească  profundă,  o  întoarcere 
la  ceea  ce  a  format  taina  existenţii  noastre  etnice,  la  cre¬ 
dinţa  care  a  susţinut  viaţa  sufletească  a  naţiei  noastre,  în 
vremuri  când  nimic  nu-i  stătea  în  ajutor  şi  totul  îi  era  îm¬ 
potrivă. 

Sunt  folositoare  şi  programele  tehnice,  de  îndrumare 
a  producţiei,  de  repartiţie  mai  dreaptă  a  bunurilor,  de 
înzestrare  a  armatei ;  dar  factorul  de  temelie  de  care  de¬ 
pinde  succesul  şi’n  aceste  domenii  şi  de  care  depinde  vii¬ 
torul  nostru,  este  înoirea  forţelor  morale  ale  naţiunii.  Dacă 
nu  se  va  da  toată  grija  acestei  probleme  centrale  a  exis¬ 
tenţii  neamului  nostru,  orice  altă  silinţă  este  zadarnică. 
Chiar  biruinţele  de  pe  fronturi,  câştigate  prin  vitejie  şi 
jertfe,  nu  le  vom  putea  valorifica  spre  mărirea  şi  întărirea 
durabilă  a  neamului,  de  nu  vom  fi  în  stare  să  înoim  şi  vin¬ 
decăm  statornic  sufletul  neamului  prin  forţele  superioare 
ale  creştinismului  profund  şi  sincer. 

Orice  abatere  dela  această  problemă  capitală,  este  o 
diversiune  care  mai  curând  sau  mai  târziu  se  răsbună  amar. 


1* 


EXPEDIŢIA  MISIONARĂ 
A  EPISCOPATULUI  ARDELEAN  ÎN 
ŢINUTURILE  DESROBITE 

de 

Arhimandritul  TEODOR  SCOROBEŢ 

Vicar  arhfepfscopesc 

I 

Tragedia  rusească  a  intrat  într'o  nouă  fază,  pe  urma 
intervenţiei  armate  a  Germaniei  cu  aliaţii  şi  coaliţia  euro¬ 
peană. 

Această  tragedie  era  învăluită  în  mister-  Comuniştii 
trâmbiţau  în  lumea  largă  că  în  sfârşit  au  descoperit  se¬ 
cretul  raiului  pe  pământ ;  au  înlăturat  foamea,  suferinţa  şi 
nedreptatea,  proscriind  pe  Dumnezeu  şi  distrugând  sufletul  i 
Dacă  totuşi  maî  există  unele  neajunsuri  —  spuneau  ei 
—  acestea  stăruesc,  pentru  că  lumea  din  afara  Rusiei  nu 
vrea  să  accepte  comunismul. 

Asupra  revoluţiei  ruseşti,  asupra  agoniei  uriaşului 
imperiu  s’a  scris  o  întreagă  literatură  în  limba  rusă  şi 
în  toate  limbile  culte.  Două  milioane  de  ruşi  fără  de  ţară, 
care  pribegesc  în  lumea  întreagă,  au  privit  cu  groază  în 
spre  ţara  lor,  a  tuturor  suferinţelor  şi  a  unei  imense  tra¬ 
gedii,  de  când  „Sfânta  Rusie"  s'a  transformat  în  arsenal 
de  ateism  feroce,  militant. 

E  util  să  spicuim  părerile  şi  convingerile  acestor  ruşi 
fără  de  ţară  asupra  tragediei  de  un  sfert  de  veac  a  impe¬ 
riului  rusesc. 

Sunt  printre  ruşii  pribegi  o  pleiadă  de  scriitori,  filo¬ 
sofi,  artişti,  teologi,  etc,,  cari  deşi  departe  de  ţara  lor,  cu 
sufletul  sunt  înfipţi  în  pământul  patriei, 

In  muzeele  de  artă  din  Brooklyn,  Detroit,  Paris,  etc-, 
sunt  expoziţii  de  artă,  în  care  Fechin,  Burliuk,  Anisfeld, 

Archipenko,  Sudeîkine,  Baxt,  Sudbenin,  Iacovlev,  Shuk- 
haiev,  Grigoriev,  etc,  expun  lucrările  lor. 

Pânza  lui  Grigoriev,  Rassaya,  înfăţişează  ţărani  ruşi 
cu  faţa  aspră,  tulbure,  pare  că  se  chinue  sa  înţeleagă 
sensul  bolşevismului;  bătrânii  hămesiţi  cu  tresăriri  în  ochi 
de  fiorul  necunoscutului. 

Au  devenit  celebre  pânzele  lui :  Feţele  Rusiei.  O  tră¬ 
sătură  caracteristică  la  aceste  tablouri  e  privirea  persoa¬ 
nelor.  O  seriositate  copilărească  unită  cu  atenţie  exage¬ 
rată:  nebunia  ideii  fixe. 

Persoanele  zugrăvite  de  Grigoriev  par  obosite  în  con¬ 
templarea  cu  un  fel  de  extaz  religios  a  neînţelesului  şi  a 
necunoscutului, 

Ce  este  această  idee  fixă  a  sufletului  rusesc?  Ce  este 
revoluţia  bolşevică,  violentă,  sângeroasă?  Vreau  să  ajungă 
idealul  sugrumând  tot  ce  e  bun.  A  fi  nebun  e  altfel  decât 
a  fi  normal.  E  sălbătăcia,  împinsă  până  la  hotarele  morţii, 
ale  disperării,  ale  groazei. 

Grigoriev  a  zugrăvit  o  toamnă  sub  zidurile  Kremli¬ 
nului.  Arbori  desfrunziţi,  frunze  îngălbenite,  risipite  pe 
pământ,  călcate  în  picioare  de  o  mulţime  de  oameni, 
drojdia  societăţii,  în  mijloc.  Clopotele  de  seară  ale  biseri¬ 
cilor  cheamă  lumea  oropsită  la  rugăciune. 

Revoluţia?  —  Nu!  Milă,  misticism  slav. 

Revoluţia,  în  concepţia  artistului  e  protestul  subcon¬ 
ştientului  în  contra  civilizaţiei  într'o  cumplita  criză. 

Sălbatici,  revoluţionarii  au  pornit  în  valuri  năpraznice 
să  dărâme  casa,  pentru  a  zidi  alta  nouă. 

Convingerea  pribegilor  e  că  rusul  e  prea  robust,  prea 
primitiv  ca  să  poată  fi  suprimat. 

Profetul  lor  N,  Berdiaew,  în  lucrarea  Revoluţia  ru¬ 
sească  şi  Un  nou  ev  mediu  {aceasta  tradusa  şi  publicată  la 
Sibiu),  are  convingerea  că  din  tragedia  rusească  va  urma 
o  renaştere  viguroasă  spirituală,  purificându-se  prin  nă¬ 
praznice  suferinţe. 

De  aceeaşi  părere  sunt  Graful  Keyserling  şi  Oswald 
Spengler  în  epocala  sa:  Untergang  des  Abendlandes  (voi. 
11.  Cap,  V,  p,  623  notă). 

Marele  istoric  al  Rusiei,  Kluchevsky,  refugiat  şi  el  in 
Apus,  face  o  diagnoză  revelatoare  asupra  tragediei  ruseşti, 
din  care  spicuim  câteva  lămuriri. 

„S'a  creiat  în  Rusia  o  tiranie  pe  seama  mulţimii,  silită 
să  se  supună  orbeşte  tiranului.  Acesta  nu  era  obligat  să-şi 
respecte  cuvântul  dat  şi  nici  să  aibă  milă  de  nimic.  Pe 
Dumnezeu  îl  nega  şi  făpturile  Lui  le  dispreţuia. 

Ţarul  Alexandru  al  II-lea  se  mândria  că  a  emancipat 
poporul.  Totuşi  9/l0  din  poporul  rusesc  erau  sclavii  stă¬ 
pânirii.  Devenise  obiceiul  pământului  ca  Ţarii  să  răsplă¬ 
tească  pe  aristocraţi  cu  sclavi,  pentru  serviciile  ce  i  le 
aduceau.  Siberia  a  fost  colonizată  cu  robi.  In  anul  1906, 
la  40  de  ani  după  emancipare,  au  fost  trimişi  în  Siberia 
432,601  robi. 

Istoricul  V,  Kluchevsky  arată  cum  aristocraţia  rusească 
a  venit  din  Franţa  cu  ideile  unui  liberalism  superficial. 
Decadenţa  aristocraţiei  ruseşti  s'a  dovedit  în  dispreţul  faţă 
de  tot  ce  era  rusesc.  Ea  a  pretins  să  aibă  un  rol  de  con¬ 
ducere,  de  care  s'a  dovedit  incapabilă  în  generaţiile  urmă¬ 
toare,  Şi  cum  puterea  aristocraţiei  decadente  a  trecut  în 
mânile  biurocraţiei  venale  şi  corupte,  pentru  că  n'a  existat 
o  clasă  de  mijloc  puternică,  inteligentă  şi  morală,  în  stare 
să  oprească  valurile  revoluţiilor  intermitente. 

Sbucîumul  sufletului  rusesc  se  desprinde  fidel  în  marii 
romancieri  ai  Rusiei  prerevoluţionare. 

In  pătura  intelectuală  exista  un  idealism  mulţumit  cu 
sine,  care  în  mod  natural  s'a  adaptat  obiectivelor  bolşevice. 

„Scopurile  noastre  ruseşti  sunt  mai  înalte  decât  ale 
lumii  europene,  —  scria  într'o  scrisoare  Dostoievschi  — 
citată  de  istoric.  Noi  avem  o  credinţă  mai  dreaptă  şi  mai 
nobilă  în  bunătate  ca  creştinism,  iar  nu  ca  soluţie  burgheză 
a  problemei  confortului".  Cultul  confortului  e  slăbiciunea 
civilizaţiei  europene  —  scria  Dostoievschi,  —  In  Rusia  aşa 
ceva  e  privit  ca  lucru  necurat 

Se  zice  că  bolşevismul  a  alungat  bucuria  din  cuprinsul 
Rusiei.  Dar  Tolstoi,  Cehov  şi  Gorki  spuneau  de  mult  ca 
omenirea  a  uitat  bucuria, 

Cehov  spunea :  Psihologia  rusească  se  aseamănă  cu  a 
cânelui :  când  îl  baţi  se  schelălăeşte  şi  se  târăşte  pe  jos ;  când 
e  sătul,  stă  pe  spate  şi  mişcă  din  coadă!1’ 

Scriitorul  Gorki,  în  nuvela  sa  „Cei  trei  tovarăşi ",  scrie: 
„Intre  voi  sunt  ca  un  animal  între  şobolani,  într’o  pivniţă 
întunecoasă,  Mi-e  milă  că  trăiesc  printre  oameni  şi  mai 
bucuros  aş  fi  între  câni!“ 

Tragedia  rusească  s’a  năpustit  asupra  Bisericii  cu  o 
violenţă  asemănătoare  prigoanelor  în  contra  creştinilor 
vreme  de  250  ani,  în  veacurile  primare. 

Bolşevicii  au  aplicat  faţă  de  Biserică  doua  metode, 
prin  şcoala  ateistă  şi  propagandă  şi  prin  metoda  persecuţiei, 
cu  pedeapsă,  temniţă,  tortură,  exil  şi  execuţie. 

Protestul  creştinilor  din  toată  lumea  în  contra  pri¬ 
goanei  creştine  în  Rusia,  de  prin  anii  1930,  a  făcut  să  se 
înteţească  prigoana. 

Credincioşii  n’au  pierdut  numai  libei'tatea,  ci  mulţi  şi-au 
pierdut  şi  viaţa. 

Criza  religioasă  de  azi  e  generală.  In  Rusia  erau  stări 
anormale.  E  de  ajuns  să  amintim  de  nefastul  Rasputin,  ca 
să  înţelegem  starea  de  decadenţă  din  Biserica  rusească. 

O  reacţiune  s’a  pornit  printr'o  seamă  de  clerici  distinşi 
ca  Grig,  Petrov  şi  ierarhi  superiori.  Glasul  lor  a  răsunat 
în  pustiu.  Arhiepiscopul  Wedensky  îşi  dădea  seama  de 
racilele  adânci,  de  care  suferîa  viaţa  bisericească  in  Rusia. 
Maurîciu  Hindus,  într’o  lucrare  a  sa :  Umanitatea  desrădăci- 
nată,  apărută  în  1929,  citează  aceste  cuvinte  ale  Învăţatului 
ierarh:  „Fastul  bizantin  extraordinar  al  slujbelor  noastre 
ortodoxe  e  piatra  de  poticnire.  Biserica  noastră  a  urmărit 
pompa  exterioară  în  locui  virtuţii  lăuntrice,  splendoarea 
spectaculară  în  locul  desăvârşirii  spirituale.  A  căutat  mă¬ 
rire,  putere  şi  ceremonii,  neglijând  sufletul.  Abia  acum 
ne  dăm  seamă  cât  de  plăpândă  este  credinţa,  din  care 
cauză  am  ajuns  ia  destrămare". 

Şi  continuă  autorul  :  „Biserica  n’a  ţinut  seamă  de  ideile 
noui,  care  frământa  mintea,  să  le  capteze. 

Tot  astfel  a  neglijat  curentele  sociale  contimporane. 

Â  ignorat  forţele  spirituale  din  lumea  externă,  de  aceea 
statura  ei  spirituală  s'a  închircit. 

Viaţa  spirituală  a  masselor  populare  a  rămas  întunecată, 
sentimentul  religios  şi  înţelegerea  rostului  credinţei  au  fost 
înăbuşite,  mărgimndu-se  la  un  formalism  religios-  Mulţimea 
umbla  la  biserică,  ţinea  posturile,  aprindea  lumânări  şi 
candele  la  icoanele  ei  favorite,  alerga  la  călugări  şi  la 
moaşte  de  sfinţi,  aşteptând  vindecări  miraculoase  şi  minuni. 

Cu  o  astfel  de  concepţie,  mecanistă  a  religiei  nu  se 
puteau  opri  valurile  turbate  ale  revoluţiei.  îar  o  spiri¬ 
tualitate  paralizată  nu  putea  să  ridice  ţărănimea  rusească 
deasupra  inconsistenţelor  şi  a  contradicţiilor  în  care  a 
aruncat-o  revoluţia",  (Cf.  Modern  Churchman,  1930,  p,  673), 

Un  alt  cunoscător  al  stărilor  bisericeşti  din  Rusia,  pro¬ 
fesorul  de  teologie  A,  Kartashov,  scrie  următoarele  în  re¬ 
vista  The  Christian  East  1936,  p.  112:  „Trecem  printr’o 
perioadă  înfricoşată  de  încercări,  ale  unei  maladii  istorice 
„de  moarte  ori  de  slavă  lui  Dumnezeu".  Un  profet  ar 
putea  spune  cu  glas  de  profet  cum  se  va  sfârşi  această 
boală.  In  loc  de  profet,  mă  mărginesc  la  o  lumină  slabă 
a  cunoştinţelor  mele  istorice  şi  la  conjuncturi  personale". 
Şi  continuă;  „Biserica  rusească  era  o  forţă  considerabilă, 
totuşi  revoluţia  i-a  ruinat  forţele  ei.  Va  putea  ea  să- şi 
restabilească  puterea  şi  cum?  Obişnuit  se  zice;  răsboiul  e 
un  mare  examen  al  poporului.  Dar  Biserica  de  ce  a  ajuns 
să-şi  piardă  prestigiul  social  şi  politic?  Toate  elementele 
naţionale  s’au  dat  de  partea  atacurilor  distructive  ale  re¬ 
voluţiei,  Regimul  vechiu  a  despuiat  Biserica  de  orice  po¬ 
sibilităţi  independente  şi  autoritative  în  educaţia  poporului, 
nu  numai  pe  teren  religios  ci  şi  pe  teren  social.  Şi  aceasta 
e  pricina  de  căpetenie  a  dezastrului  Bisericii". 

„Altă  cauză  a  dezastrului  religios  în  Rusia  —  zice 
prof.  Kartashov  —  e  secularismul,  care  a  cucerit  clasele 
suprapuse,  făcându-le  ostile  Bisericii,  Fără  suportul  păturii 
culte,  Clerul  însuşi  s'a  înstrăinat  de  popor,  prin  creşterea 
ce  o  primea.  Poporul,  rămas  singur,  a  apucat  calea  super¬ 
stiţiilor  şi  a  lâncezîrii,  iar  o  parte  s'a  dus  la  secte". 

Un  alt  neajuns  al  slăbirii  Bisericii  a  venit  dela  Biserica 

însăşi.  Lipsită  de  libertate  şi  de  autonomie,  ea  nu  s'a  stră¬ 
duit  măcar  să  se  organizeze  în  interior.  In  afară  se  înfă¬ 
ţişează  ca  o  unitate,  mulţumită  autorităţii  externe  a  Sta¬ 
tului,  In  interior  însă,  e  desbinată  nu  numai  acasă  ci  şi 
în  emigraţie,  E  de  remarcat  că  obârşiiile  gâlcevilor  şi  a 
desbinărilor  nu  sunt  măcar  de  caracter  religios,  bisericesc, 
ci  politic.,.  Biserica  nu  era  pregătită  sa  fie  o  unitate  bise¬ 
ricească  independentă. 

„Tot  ce  părea  mai  bine  organizat  ca  forţă  şi  ca  dis¬ 
ciplină,  s'a  transformat  în  uneltele  bolşevismului.  Clasele 
sociale  liberale,  atât  de  încrezute  în  organizaţiile  lor,  par¬ 
tidele  politice,  administraţia  locală,  industria,  muncitorimea, 
au  dispărut  fără  urmă,  devenind  robii  puterii  internaţio¬ 
nale.  Ţărănimea  a  rezistat  timp  mai  îndelungat  şi  asupra 
ei  s’a  deslănţuit  o  prigoană  continuă  şi  crâncenă.  Ne  amintim 
de  cuvintele  Mântuitorului  despre  cei  18  inşi,  omorîţi  de 
turnul  Siîoamului  prăbuşit  peste  ei :  „De  nu  vă  veţi  pocăiţ 
şi  voi  veţi  pieri"  fLuca  13,  1 — 5). 

Teologul  Buîgakoff  vede  în  martirajul  Bisericii  scadenţa 
păcatelor  şi  a  întrelăsărilor  din  Rusia,  iar  în  bolşevism, 
pedeapsa  lui  Dumnezeu  de  ispăşire. 

Bolşevismul  apocaliptic  a  ieşit  din  marxismul  apărut 
în  Apus  şi  transplantat  în  sol  rusesc,  unde  a  ajuns  la 
apogeu.  Vulgul  de  tip  proletar  n’a  aspirat  la  altceva  decât 
sa  distrugă  tot  ce  e  bun,  —  de  aici  tragedia  aristocraţiei 
intelectuale,  —  şi  să  aducă  lumea  la  sapă  de  lemn. 

Bolşevismul  înseamnă  răsturnarea  ierarhiei  valorilor 
şi  înălţarea  egoismului  sălbatic  la  rang  de  principiu. 

Lupta  de  existenţă  i-a  învăţat  pe  bolşevici  asprimea 
şi  elasticitatea  oţelului. 

Cruciada  coaliţiei  europene  în  frunte  cu  armata  ger¬ 
mana,  a  dat  bolşevismului  lovituri  mortale,  / 

Stăpânirea  întmierecului  a  intrat  în  agonie.  Zorile  unei 
noui  vieţi  au  apărut  la  orizont, 

II 

în  Faptele  Apostolilor,  sfântul  autor  Luca  a  zugrăvit 
această  scenă  sugestivă :  „Noaptea  i  s’a  arătat  lui  Pavel  a 

vedenie :  Un  om  din  Macedonia  sta  înaintea  iui,  rugându-1 
şi  grăind:  Vino  în  Macedonia  şi  ajută-ne!"  Când  a  văzut 
el  această  vedenie,  am  căutat  numai  decât  să  ne  facem 
drum  în  Macedonia,  înţelegând  bine  că  Dumnezeu  ne 
cheamă  să  predicăm  acolo  Evanghelia"  (F,  Ap.  16,  9 — 10). 

Sf,  Apostol  Pavel  cutreerase  până  atunci  Asia  mică  şi 
a  coborît  în  Troas,  unde  a  poposit.  Toată  ziua  auzise  mu¬ 
getul  mării,  ale  cărei  valuri  se  isbeau  de  maluri.  Iar  în 
zări  străluceau  coastele  depărtate  ale  Macedoniei.  De  sigur 
nu  i  se  va  fi  ivit  numai  în  ziua  aceea  gândul  de  a  trece 
dincolo  de  mare,  să  propovăduiască  Evanghelia. 

Clocotul  mării  şi  sclipirea  în  zări  a  coastelor  Europei, 
II  vor  fi  făcut  să  se  cugete  mai  adânc  la  sufletele  sbuciu- 
maie  de  dincolo  de  ape,  care  aveau  să  fie  cucerite  pe 
seama  Stăpânului  lumii  de  dincolo  de  zările  albastre.  Pe 
când  dormia,  i-a  apărut  vedenia  care  i-a  complectat  fră¬ 
mântarea  gândurilor  din  ajun.  Orice  act  mare  săvârşit  în 
lume,  e  precedat  de  o  vedenie  misterioasă.  Şi  omul  por¬ 
neşte  îa  lucrul  cel  mare  cu  imaginea  lui  aureolată  în  vis, 
imagine  care  i-a  vrăjit  ochii  sufletului.  Şi  această  imagine 
a  lucrului  din  vis  pune  stăpânire  asupra  lui,  îl  însoţeşte 
pretutindenea,  îi  potenţează  puterile,  îl  face  să  înlăture 
obstacolele,  să  înfrunte  adversităţile  sorţii  şi  să  nu-şi  dea 
odihnă  până  nu-i  realizează,  O  astfel  de  vedenie  are  pu¬ 
teri  miraculoase  şi  transformă  pe  omul  stăpânit  de  ea, 

„Omul  din  Macedonia"  e  reprezentantul  sufletului  ome¬ 
nesc,  dornic  de  Evanghelie  şi  de  mântuire. 

Macedonia  şi  Europa  erau  nişte  păgâne  care  se  împăcau 
cu  felul  lor  de  trai,  cu  religiile  lor,  cu  moravurile  şi  În¬ 
deletnicirile  lor,  „Omul  din  Macedonia"  era  însăşi  inima 
şi  esenţa  Macedoniei,  aptitudinele  cele  mai  profunde  de 
adevăr,  de  bunătate,  de  credinţă  şi  de  mântuire,  de  care 
Macedonia,  nu-şi  dădea  seamă  şi  care  totuşi  era  euî  ei 
propriu.  Aceste  potente  de  viaţă  adevărată  erau  însă 
adormite  şi  aveau  să  fie  trezite,  cultivate  si  valorificate. 
Această  trezire  şi  cultivare  aveau  să  fie  opera  Apostolului 
de  atunci,  de  totdeauna  şi  de  pretutindenea. 

Vino  şi  ajută-ne  ! — strigă  şi  azi  „omul  din  Macedonia'1, 
care  trăieşte  şi  se  sbuciumă  în  generaţia  de  acum. 

Scena  din  Faptele  Apostolilor  a  dobândit  actualitate  in 
reculegerea  intervenită  prin  prăbuşirea  hotarelor  Ţării, 

„Omul  din  Macedonia"  e  la  hotarele  Rusiei  întunecate 
şi  e  fratele  nostru  din  regiunile  devastate,  în  care  orice 
simţământ  de  umanitate  şi  de  civilizaţie  a  fost  suprimat 
şi  proscris. 

Domnia  întunerecului  s'a  întins  până  în  Basarabia,  iar 
în  Ardealul  de  Nord  s’a  cuibărit  vandalismul  caracteristic 
raselor  sălbatice. 

Cruciada  în  contra  bolşevismului,  la  care  s'a  angajat 
Ţara  noastră,  a  găsit  neamul  gata  de  reacţiune  morală  în 
contra  forţelor  satanice  de  azi. 

Acest  răsboiu  sfânt  e  semnul  unei  profunde  treziri 
spirituale,  care  va  insufla  claselor  conducătoare  şi  opiniei 
publice  un  nou  sens  al  realismului  sănătos, 

Răsboiui  purifică  şi  adânceşte  viaţa  spirituală. 

El  dă  imbold  activităţii  intelectuale  şi  tehnice,  Influinţa 
lui  se  va  resimţi  în  toate  domeniile  vieţii  publice  şi  par¬ 
ticulare. 

Dar  printre  toate  transformările  pe  care  ni  le  va 
aduce  acest  răsboiu,  cea  mai  importantă  schimbare  va  fi 
în  domeniul  religios. 

Nu  e  o  simplă  întâmplare  că  dogmele  Bisericii  n'au 
fost  formulate  în  epoci  de  prosperitate  materială,  ci  în 
vremuri  de  prăbuşiri  şi  de  uriaşe  frământări,  ca  şi  în  zi¬ 
lele  noastre. 

Expediţia  misionară  a  Episcopatului  ardelean  în  ţinu¬ 
turile  desrobite  este  o  nobilă  inspiraţie,  prin  care  Biserica 
strămoşească  se  înscrie,  cu  o  înaltă  conştiinţă  a  răspunderii, 
la  crearea  lumii  noul. 

Ea  e  interpretată  ca  un  nou  sistem  de  propagandă : 
propaganda  faptei. 

Prin  expediţia  aceasta  misionară,  Biserica  strămoşească 
a  ţinut  să  demonstreze  că  e  prezentă  în  toate  durerile 
care  sfâşie  inima  neamului  şi  la  toate  jertfele  prin  care 
acest  neam  îşi  afirmă  dreptul  la  existenţă. 

In  noua  fundamentare  a  vieţii  naţionale,  Biserica  va 
avea  partea  sa  de  răspundere  în.  transformarea  societăţii, 
ca  biserică  militantă  a  celei  mai  mari  revoluţii  sociale 
iniţiate  prin  jertfa  de  pe  cruce  şi  perpetuată  prin  Biserica 
lui  lisus  Hristos.  Religia  nu  îmbie  o  cale  de  scăpare,  ca 
atâtea  programe  politice  din  vâltoarea  relelor  sociale,  ci 
ne  îndrumează  să  ne  supunem  voii  lui  Dumnezeu  şi  să-i 
slujim  Lui  înfrângând  orice  adversităţi  ale  sorţii. 

Locul  Bisericii  nu  e  la  periferia  vieţii,  ci  în  centrul  ei, 
cu  toate  darurile  cu  care  a  fost  înzestrată  dela  începutul 
ei,  pentru  mântuirea  credincioşilor  şi  renaşterea  morală  a 
neamului. 

Biserica  reprezintă  în  mijlocul  neamului  însăşi  con¬ 
ştiinţa  lui.  In  concepţia  sfintei  noastre  Biserici,  Dumnezeu 
e  stăpânul  şi  diriguitorul  sorţii  popoarelor  şi  al  ţărilor. 
Această  concepţie  ne  este  dată  şi  nu  stă  în  voia  noastră 
a  o  discuta,  ci  să  ne-o  însuşim  leal  şi  complect  şi  să  ne 
bucurăm  de  ea. 

Chemarea  noastră  este  să  facem  ca  această  concepţie 
să  devină  posesiunea  simţirii,  a  cugetării  şi  a  voinţei  tu¬ 
turor  fiilor  neamului.  Şi  atunci  ne  vom  încredinţa  că  orice 
doctrine  politice,  care  se  îmbie  ca,  alternative  ale  doctrinei 
creştine  sunt  zadarnice,  efemere  şi  ilusorii. 

Din  această  concepţie  rezultă  postulatul,  că  reprezen¬ 
tanţii  Bisericii  şi  cugetătorii  luminaţi  împreună  cu  toţi 
oamenii  de  acţiune  trebue  să  colaboreze  la  realizarea  pla¬ 
nurilor  lui  Dumnezeu,  azi  şi  în  toate  generaţiile  următoare. 

Religia  a  devenit  prea  mult  un  lucru  aparte,  Viaţa 
bisericească  s'a  limitat  la  un  număr  restrâns  de  indivizi, 
la  cler  şi  o  seamă  de  credincioşi  cucernici. 

Ea  s'a  separat  de  lume  şi  de  viaţă  în  general. 

De  aici  faptul  ca  nici  cultul  divin  nu  mai  este  expresia 
acelor  aspîraţiuni  şî  idealuri  ale  oamenilor  şi  femeilor  de 
bine,  iar  ceea  ce  reprezintă  într’adevăr  caracterul  şi  stră¬ 
dania  de  elită  a  neamului  a  rămas  pe  dinafară  şi  indife¬ 
renţi  faţă  de  Biserică. 

Credincioşi  practicanţi  sunt  cei  ce  se  împărtăşesc  cu 
sfintele  taine,  iar  numărul  acestora  a  scăzut  simţitor. 

Viata  în  general  şi-a  perdut  unitatea-  S’a  fărâmiţat 
intr'o  mulţime  de  părţi,  fără  legătură  una  cu  alta  şi  de¬ 
parte  de  a  fi  aliniate  la  o  normă  generală  şi  finală. 

Viaţa  bisericească  a  devenit  o  activitate  ca  multe 
altele,  fără  legătură  întreolaltă, 

în  Biserică  sunt  a  se  căuta  inspiraţiile  celor  mai  no¬ 
bile  idealuri  şi  activităţi  ale  permanenţei  spirituale.  Fără 
ancorarea  în  religie  şi  în  Biserică,  orice  ideal  îşi  pierde 
consistenţa  'şi  tăria,  religia  însăşi  devine  anemică  şi  îngustă, 
fără  rădăcini  adânci  şi  fără  ecou  larg  în  viaţă. 

Biserica  redusă  la  o  tovărăşie  de  închinători  trebue 
să  devină  o  frăţietate  de  muncă  şi  de  viaţă.  Ea  nu  se  de- 
preciază  prin  faptul  că  e  o  tovărăşie  de  închinători,  dar 
e  infinit  mai  mult  şi  ar  avea  un  conţinut  mai  bogat  să 
devie  o  comunitate  a  Evangheliei, 

O  sinteză  a  vieţii  prin  Biserică,  prin  religie  şi  Evan¬ 
ghelie,  ca  ea  să  devină  centrul  de  gravitaţie  pentru  întreagă 
viaţa  spirituală,  naţională,  socială  şi  culturală  a  neamului, 
în  deplină  autonomie  spirituală. 

Expediţia  misionară  a  Episcopatului  ardelean  în  ţinu¬ 
turile  desrobite  şi  reîntregite,  astfel  doreşte  să  fie  Biserica 
noastră  după  retragerea  puhoiului  devastator  al  bolşevis¬ 
mului,  Iar  primul  pas  spre  această  devenire  e  strângerea 
credincioşilor  în  faţa  altarelor. 

„De  ne-am  ruga  totdeauna,  cum  ne  rugăm  uneori!" 
sunt  exclamaţiile  pe  cari  le-am  auzit  totdeauna  la  vizitaţiile 
canonice  şi  în  misiunile  I.  P.  Sf.  Mitropolit  Nicolae  printre 
credincioşii  Arhiepiscopiei. 

De  sigur  Ierarhii  ardeleni  şi  echipa  preoţilor  misio¬ 
nari  au  avut  prilej  să  consate  că  şi  în  Basarabia  şi  dincolo 
de  Nistru  credincioşii  Bisericii  noastre  au  simţit  acelaş  fior 
spiritual,  participând  la  slujbele  dumnezeeşti  şi  la  pro- 
povăduirea  sfintei  Evanghelii. 

Dea  bunul  Dumnezeu  ca  mângâierile  sufleteşti  şi  stră¬ 
lucirea  luminii  lui  Hristos,  pogorîtă  asupra  ţinuturilor  des¬ 
robite  şi  reîntregite,  să  devină  posesiunea  permanentă  a  fra¬ 
ţilor  noştri  din  ţinuturile  dela  răsărit  ale  destinelor  noastre 

creştine  şi  naţionale,  iar  rodurile  lor  să  fie  binecuvântate 
în  generaţia  de  azi  şi  în  cele  viitoare. 


Am  aşternut  pe  hârtie  aceste  gânduri  din  prilejul 
plecării  în  misiune  a  Episcopatului  ardelean  în  ţinuturile 
desrobite,  unde  aburia  sângele  vărsat  din  belşug  al  vi¬ 
tejilor - 

Erau  primii  pionieri  dealungul  frontului  în  contra  bol¬ 
şevismului  pentru  restabilirea  creştinismului  surghiunit. 

Misiunea  ardeleană  a  tras  brazda  puterii  spirituale, 
pe  care  bolşevismul  n’a  putut-o  desfiinţa-  Nici  un  fel  de 
stat  n’a  conferit  Bisericii  autoritatea  cu  care  e  înzestrată 
şi  nici  un  fel  de  stat  nu  i-o  poate  lua.  Biserica  nu  e 
creaţiune  omenească  ci  divină  şi  are  privilegiul  veşniciei. 

Creaţiunile  omeneşti  sunt  efemere  şi  vremelnice,  ale 
spiritului  sunt  veşnice.  Să  luăm  seama  ca  ce  vom  con¬ 
strui  de  aici  încolo  să  înfrunte  vremelnicia! 


LA  ORIGINILE  EXEGEZEI  ROMANO-O A- 
TOLICE  A  TEXTULUI  „TU  EŞTI  PETRU" 

de  (Matei  XVI  13— iS) 

Preot  Dr.  HARALAMBIE  COJOCARU 

Asistent  uuiversltar 

Puţine  sunt  textele  biblice  ale  Noului  Testament  care 
să  fi  cunoscut  o  cercetare  pe  atât  de  vastă  şi  de  amănun¬ 
ţită  pe  cât  de  bogată  în  explicaţiile  ce  i  s'au  dat.  Dis¬ 
cuţia  acestui  text  se  referă  mai  ales  la  interpretarea  cu¬ 
vintelor  Mântuitorului:  „şi  pe  această  piatră  voiu  zidi  Bi¬ 
serica  mea".  Faima  lui  însă  este  legată  de  hotărîrile  sino¬ 
dului  Vatican  din  1870,  când  teologii  romano-catolici  au 
găsit  cu  cale  să  fundamenteze  dogma  despre  episcopatul 
universal  şi  despre  primatul  de  jurisdicţie  al  papei  tocmai 
pe  aceste  cuvinte,  prin  care  Iisus  ar  fi  acordat  lui  Petru 
primatul  de  jurisdicţie  cu  drept  de  a  se  transmite  urma¬ 
şilor  acestuia  pe  scaunul  Romei  până  la  sfârşitul  veacu¬ 
rilor.  De  atunci  încoace  deci,  pentru  teologii  romano-ca¬ 
tolici  este  un  articol  de  credinţă  explicaţia  după  care  prin 
cuvântul  „piatră"  din  textul  de  mai  sus,  trebue  să  se  înţe¬ 
leagă  „persoana  lui  Petru  şi  episcopii  Romei,  ca  succesorii 
săi,  pe  care  s’ar  întemeia  Biserica  Iui  Hristos". 1 

Fiind  vorba  de  o  dogmă,  articol  de  credinţă,  în¬ 
seamnă  că  ea  n’ar  fi  putut  să  fie  formulată,  învăţată  şi 
promulgată  de  sinodul  Vatican  fără  să-î  fi  găsit  în  prea¬ 
labil  îndreptăţirea  în  revelaţia  Noului  Testament  şl  în  con¬ 
sensul  sfinţilor  Părinţi,  păstrătorii  credincioşi  ai  „regulii 
credinţei",  —  Cu  alte  cuvinte,  primatul  papal  de  juris¬ 
dicţie  universală  ar  fi  de  origină  dumnezeească,  întemeiat 
de  Mântuitorul,  propovăduit  de  sfinţii  Apostoli  şi  de  Pă¬ 
rinţii  bisericeşti  şi  crezut  de  toţi,  totdeauna  şi  pretutindeni. 


1  Dr.  Nicolae  Bălan  (actualul  mitropolit  al  Ardealului) :  în  chestia  unirii  Biseri¬ 
cilor,  Răspuns  la  o  broşură.  Retipărire  din  Revista  Teologică,  Sibiu,  1909,  p.- 
50—51. 

Chestiunea  pusă  în  felul  acesta  de  romano-catolici,  ar 
însemna  să  găsim  atât  în  Noul  Testament  cât  şi  în  Tradiţi- 
unea  Bisericii,  în  răsărit  şi  apus,  toate  elementele  nece¬ 
sare  formulării  acestei  dogme.  Lucrul  acesta  însă  nu  este 
cu  putinţă,  pentru  singurul  şi  preţiosul  motiv  că  nu  există. 

Nu  vom  întreprinde  aici  o  cercetare  amănunţită  a 
afirmaţiilor  catolice  cu  privire  la  înţelesul  textului  dela 
Matei  XVI,  18 — 19  („Tu  eşti  Petru“)  ia  lumina  întregii  în¬ 
văţături  revelate  a  Noului  Testament,  nici  nu  vom  înşira 
părerile  sfinţilor  Părinţi  greci  şi  latini  în  legătură  cu  ade¬ 
văratul  înţeles  al  loghionului  mateian, 1  ci  vom  încerca  să 
arătăm  că  exegeza  romano-catolică  a  textului  de  mai  sus, 
pe  care  Sinodul  Vatican  a  pus-o  la  temelia  primatului 
papal,  nu  este  exegeza  Bisericii  ecumenice,  ci  a  unor  epis- 
copi  ai  Romei,  născocită  de  ei  cu  ajutorul  unor  falsuri  li¬ 
terare,  în  vederea  promovării  intereselor  lor  politice. 

Dar  pentru  ca  să  ne  dăm  şi  mai  bine  seama  că  in¬ 
terpretarea  pe  care  teologii  romano-catolici  o  dau  tex¬ 
tului  dela  Matei  XVI,  18—19  este  în  vădită  nepotrivire  atât 
cu  învăţătura  Mântuitorului  cât  şi  cu  exegeza  patristică  ră¬ 
săriteană  şi  apuseană,  vom  arăta  pe  scurt  despre  ce  este 
vorba  în  cuvintele  pe  care  Iisus  le-a  rostit  la  Cezareea 
lui  Filip, 

Mântuitorul  fericeşte  pe  Petru  pentrucă  s'a  învred¬ 
nicit  de  o  descoperire  de  sus  ca  să  mărturisească  credinţa 
In  mesianitatea  şi  divinitatea  Fiului  lui  Dumnezeu,  Apoi 
continuă,  spunând  lui  Petru:  ,,Şi  eu  zic  ţie,  căci  tu  eşti 
Petru  (adecă  acela  pe  care  te-am  numit  Petru  din  cauza 
tăriei  cu  care  ai  mărturisit  credinţa  în  mesianitatea  şi  di¬ 
vinitatea  Fiului  lui  Dumnezeu  celui  viu)  şi  pe  această 
piatră  voiu  zidi  Biserica  mea  şi  porţile  iadului  nu  o  vor 
birui  pe  ea".  Despre  care  piatră  este  vorba  aici?  De 
persoana  lu  Petru  sau  despre  obiectul  mărturisirii  lui 


1  Chestiunea  aceasta  a  făcut  obiectul  unei  cercetări  mai  largi  şi  mai  com¬ 
plete,  pe  care  am  tipărit-o  in  lucrarea ;  „Este  primatul  lui  Petru  un  privilegiu  de 
drept  divin  după  Noul  Testament"?  („Seria  Teologică"  nr,  18)  Sibiu,  1940,  Veri 
deasemenea  si  valorosul  studiu  al  lui  Petru  Ma-'or,  Procanon,  transcris  şi  publicat 
de  C.  ErbiceanUi  Bucureşti  1894.  Vezi  deasemenea  Dr,  Nicolae  Bălan,  op.  cit.  p. 
-37—38;  50-53. 

Petru?  întreaga  legătură  internă  a  ideilor  exprimate  atât 
în  text  cât  şi  în  context,  nu  ne  îngăduie  să  vedem  în  ter¬ 
menul  „piatră",  pe  care  va  fi  întemeiată  Biserica,  nimic 
altceva  decât  credinţa  în  mesianitatea  şi  divinitatea  Fiului 
lui  Dumnezeu,  pe  care  o  mărturisise  sfântul  Petru  în  nu¬ 
mele  tuturor  Apostolilor,  Iisus  întreabă  de  două  ori  pe 
Apostoli,  întâi  cu  privire  la  credinţa  oamenilor  despre  El 
şi  a  doua  oară  cu  privire  la  credinţa  Apostolilor  despre  Stă¬ 
pânul  lor:  „Cine  zice  lumea  că  sunt  eu?"  „Dar  voi  cine 
ziceţi  că  sunt?“  Obiectul  întrebărilor  este  acelaşi:  cre¬ 
dinţa.  Această  credinţă  este  mărturisită  de  Petru  prin 
descoperire  dumnezeească.  „Prin  urmare,  spune  Dr.  Ni- 
colae  Bălan,1  dacă  toate  premisele  se  referesc  la  această 
credinţă  nu  este  firesc  nici  logic  ca  Mântuitorul  să  în¬ 
toarcă  vorba  la  sfârşit  în  altă  direcţie  şi  să  scoată  con- 
cluzîunea  că  totuşi  nu  pe  această  credinţă,  ci  pe  per¬ 
soana  lui  Petru  va  zidi  Biserica  sa".  A  interpreta  în  felul 
acesta  textul  mateian  înseamnă  a  deplasa  tot  înţelesul  con¬ 
vorbirii  luî  Iisus  cu  Apostolii  Săi,  Dacă  Hristos  ar  fi  voit 
să  întemeieze  pe  Petru  Biserica  Sa,  atunci  ar  fi  zis:  „Tu 
eşti  Petru  şi  pe  acest  Petru,  adecă  pe  persoana  lui  Petru, 
voiu  zidi  Biserica  mea",  „Iisus  însă  nu  a  zis  aşa,  ci  a  zis: 
„Tu  eşti  Petru  şi  pe  această  piatră  voiu  zidi  Biserica 
mea";  adică:  deoarece  tu  eşti  acela,  pe  care  te-am  numit 
Petru  din  cauza  tăriei  cu  care  ai  mărturisit  credinţa  în 
Fiul  lui  Dumnezeu,  iată  îţi  zic  ţie,  că  pe  această  piatră  a 
credinţei  ce  ai  mărturisit  voiu  zidi  Biserica  mea,  pe  care 
nici  porţile  iadului  nu  o  vor  putea  birui".2 

Interpretarea  aceasta  o  găsim  formulată  cu  toată  cla¬ 
ritatea  la  sfântul  Apostol  Pavel,  care  spune  că  „alt  temeiu 
nimeni  nu  poate  pune,  afară  de  celce  este  pus,  carele 
este  Iisus  Hristos"  (I  Cor.  III,  11).  A  merge  însă  cu  în- 
drăsneala  şi  a  afirma  că  sfântul  Petru  ar  fi  totuşi  în  al 
doilea  rând  temeiu,  adică  un  temeiu  secundar  al  Bisericii, 
ar  însemna  a  nu-i  atribui  cu  nimic  mai  mult  decât  celor¬ 
lalţi  Apostoli, 3  deoarece  acelaşi  Apostol  spune  în  alt  loc : 


1  Op.  cit.  p.  52,  a  Idei!',  ibidem  p,  53, 

3  Cf,  Dr.  Nrccîae  Bălar,  op,  cit.  p.  45. 

„zidiţi  fiind  pe  temelia  apostolilor  şi  a  proorocilor,  fiind  piatra 
cea  din  capul  unghiului  însuşi  Iisus  Hristos"  (Efeseni  II,  20)- 
„Nu  îaste  dară,  zice  Petru  Maior,  ‘  numai  Sfântul  Petru 
piatră,  ce  şi  ceilalţi  apostoli". 

Interpretarea  paulină  va  servi  ca  punct  de  plecare  şi 
de  orientare  întregii  exegeze  patristice,  atât  în  Răsărit  cât 
şi  în  Apus,  în  aşa  măsură  că  sfinţii  Părinţi  o  vor  face  să 
fie  a  lor,  iar  prin  ei  a  Bisericii  întregi  ecumenice. 

Luând  deci  în  consideraţie  interpretarea  patristică 
răsăriteană  şi  apuseană,  constatăm  că  textul  „Tu  eşti 
Petru"  cunoaşte  una  şi  aceeaşi  explicaţie,  anume  că  ter¬ 
menul  „piatră"  este  obiectul  mărturisirii  de  credinţă  ro¬ 
stită  de  sfântul  Apostol  Petru  în  numele  tuturor  tovarăşilor 
săi,  adică  Iisus  Hrîstos:  credinţa  sfinţilor  Apostoli  în  me- 
sianitatea  şi  divinitatea  lui  Iisus.  Pe  această  credinţă,  pe 
acest  adevăr  etern,  Mântuitorul  a  promis  că  va  zidi  Bise¬ 
rica  sa, 2 

In  primele  trei  veacuri  creştine,  textul  „Tu  eşti  Petru" 
este  folosit  de  Părinţii  sau  scriitorii  bisericeşti  pentru  do¬ 
vedirea  mesianităţii  şi  divinităţii  Iui  Iisus  contra  ereticilor. 
Aceasta  însemnează  că  textul  n’avea  şi  nu  putea  să  aibă 
pentru  ei  şi  pentru  conştiinţa  Bisericii  alt  sens  decât  cel 
hristologic.  Aşa  îl  găsim  la  sfântul  Irineu  şi  la  sfântul  Ipolit, 
Ii  vom  găsi  deasemenea  la  Caltst  şi  la  Tertuiian,  în  contro¬ 
versa  privitoare  la  iertarea  păcatelor,  fără  nîcio  nuanţă  sau 
aluzie  la  vreun  drept  de  jurisdicţie  acordat  numai  lui  Petru  şi 
prin  el,  episcopilor  Romei,  La  Origen,  ca  şi  la  sfântul  Ci- 
prian,  vom  găsi  interpretarea  dată  pentru  prima  dată  de 
sfântul  Apostol  Pavel,  Pe  linia  exegezei  lui  Origen  se  vor 
situa  Eusebiu  de  Cezareea,  Epifaniu,  Efrem  Şirul,  Pă- 


*  Procanon,  ed.  Erbiceanu,  p,  19, 

2  Cea  mai  obicinuită  interpretare  pe  care  o  găsim  la  Părinţii  şi  scriitorii  bi¬ 
sericeşti  este  aceea  câ  „piatra”  este  credinţa  in  mesianitatea  şi  divinitatea  lui  Iisus. 
Măreţe  erudit  francez,  profesor  la  Sorbona,  Jean  Launoy,  făcând  un  tablou  cu 
interpretările  patristice  ale  textului  „Tu  eşti  Petru",  găseşte  că  43  Părinţi  şi  scrii¬ 
tori  bisericeşti  au  înţeles  sub  acel  text  mărturisirea  de  credinţă  în  Iisus  Hristos,  fă¬ 
cută  de  Petru  in  numele  colegilor  săi,  şi  numai  Î7  Părinţi  şi  scriitori  au  văzut  în 
„piatră"  pe  Petru,  fără  ca  totuşi  să-i  atribuiască  înţelesul  primaţial.  Şi  eu  aş 
-spune  câ  fondul  gândirii  acestor  17  Părinţi  şi  scriitori  este  că  tot  Iisus  Hristos  este 
piatra  pe  care  a  fost  zidită  Biserica  Sa, 

rinţii  Capadocieni,  Atanasie  cel  Mare,  Hrisostom,  Teodorei 
al  Cirului,  Cîrii  al  Alexandriei,  Damaschin  şi  alţii. 

Aceeaşi  interpretare  o  întâlnim  şi  în  exegeza  apu¬ 
seană  până  târziu  în  Evul  mediu,  când  va  fi  înlocuită  de 
exegeza  papală.  Aşa,  de  pildă,  în  Africa  vom  găsi  exegeza 
sfântului  Ciprian,  care  se  va  continua  prin  Opat  de  Mi- 
leve,  de  fericitul  Augustin  şi  de  elevii  săi.  In  Italia,  o  vom 
găsi  la  Ambrozie,  la  Rulin,  ia  Ieronim,  iar  în  Galia  o  vom 
întâlni  la  Iîarie  de  Poitiers,  O  vcm  găsi  însă  şi  la  Roma, 
pe  vremea  papei  Siricius,  ceeace  înseamnă  că  nu  putea 
ii  vorba  de  o  exegeză  aparte  şi  deosebită  de  cea  pe 
care  am  întâlnit-o  la  Alexandria  sau  Antiohia,  la  Cezareea 
Capadociei  sau  la  Constantincpole,  la  Cartagina  sau  la 
Milan,  sau  în  sfârşit  în  Galia. 

Unitatea  de  vederi  a  Părinţilor  şi  scriitorilor  biseri¬ 
ceşti  nu  trebue  să  ne  surprindă,  deoarece  această  inter¬ 
pretare  este  în  conformitate  cu  Sfânta  Scriptură  şi  cu  în¬ 
semnătatea  ce  o  are  învăţătura  despre  persoana  lui  Hri- 
stos  în  sistemul  credinţei  creştine.  Persoana  Mântuitorului 
este  inima  Evangheliei,  iar  Hristologia.,  adică  învăţătura 
despre  persoana  lui  Mrîstos,  este  temelia  cu  care  stau  sau 
cad  deodată  Creştinismul  şi  Biserica  creştină.  Aceasta  a 
mărturisit  şi  va  mărturisi  Biserica  ecumenică. 

Dacă  aşa  stau  lucrurile,  cum  se  face  că  textul  „Tu 
eşti  Petru"  primeşte  o  nouă  explicaţie,  pe  baza  căreia  Bi¬ 
serica  romano-catolică  îşi  întemeiază  dogma  sa  despre  pri¬ 
matul  papal  de  drept  divin? 

Pentru  a  putea  răspunde  ia  întrebare,  se  cade  mai 
întâi  a  ne  da  seama  de  anumite  stări  de  lucruri  ce  se 
găseau  mai  ales  în  Apusul  creştin.  In  adevăr,  se  petrece 
un  fapt  important  în  Biserica  apuseană  în  legătură  cu  in¬ 
terpretarea  textului  „Tu  eşti  Fetru".  începând  cu  veacul 
V,  exegeza  grecească,  după  care  termenul  „piatră"  în¬ 
seamnă  credinţa  în  mesianitatea  şi  divinitatea  Mântuito¬ 
rului,  devine  normativă,  lucru  care  nu  se  potriveşte  când 
este  vorba  de  Apusul  creştin.  Căci  tradiţîunea  exegetică 
după  care  textul  „Tu  eşti  Petru"  reprezintă  mărturisirea 
de  credinţă  în  lisus  Hristos,  începe  a  nu  mai  fi  luată  în 
consideraţie  la  Roma,  Ea  şi-a  continuat  viaţa  până  târziu 

2* 

în  Evul  mediu,  sfârşind  prin  a  fi  înlocuită  de  o  nouă  exe¬ 
geză,  care  avea  menirea  să  aşeze  noua  învăţătură  a  pri¬ 
matului  epîscopilor  Romei  în  însăşi  revelaţia  Noului  Te¬ 
stament, 

Această  exegeză  nouă,  pe  care  o  putem  numi  „ro¬ 
mană^,  apare  pentru  prima  dată  la  Roma,  iar  cei  ce  au 
născocit-o,  au  pus-o  în  circulaţie  şi  au  susţinut-o,  au  fost  înşişi 
episcopii  Romei,  persoane  oficiale  şi  direct  interesate  în 
conducerea  treburilor  bisericei  Romei,  Scopul  acestei  noui 
exegeze  va  fi  acela  de  a  da  primatului  Romei  o  îndrep¬ 
tăţire  revelată,  pentru  a  putea  să  se  impună  în  faţa  bise¬ 
ricii  apusene  şi  mai  apoi  în  faţa  Bisericii  răsăritene, 

ANTECEDENTELE  EXEGEZEI  ROMANE  A  TEXTULUI 
„TU  EŞTI  PETRU" 

Apariţia  acestei  exegeze  „romane"  a  textului  dela 
Mateiu:  „Tu  eşti  Petru",  datează  din  vremea  când  se  urcă 
pe  scaunul  episcopal  al  Romei  papa  Zosima  (417 — 418), 
Urmaşul  său,  Bonifaciu  I,  bucuros  de  o  atât  de  însemnată 
descoperire,  va  adânci  şi  mai  mult  explicaţia  predecesorului 
său,  căutând  prin  toate  mijloacele  să  o  încetăţenească  la  Roma 
şi  înlăturând  toate  celelalte  explicaţii  propuse  pentru 
susţinerea  primatului  de  jurisdicţie  al  episcopilor  Romei. 

Dar  pentru  a  înţelege  şi  mai  bine  procesul  de  evo¬ 
luţie  al  acestei  exegeze  zise  „romană",  ni  se  pare  necesar 
a  căuta  şi  a  vedea  care  au  fost  antecedentele  acestei  apariţii 
cu  adevărat  miraculoase. 

In  adevăr,  pentru  a  se  ajunge  la  convingerea  că  pri¬ 
matul  papal  ar  fi  opera  lui  Iisus,  iar  textul  mateean  „Tu 
eşti  Petru"  l-ar  fundamenta,  dându-i  expresia  definitivă  de 
dogmă  revelată,  a  trebuit  ca  acest  primat  să  treacă,  sau 
mai  bine  zis  să  cunoască  două  etape  de  desvoltare  pre¬ 
mergătoare  apariţiei  exegezei  romane  a  lui  „Tu  eşti  Petru", 

PRIMA  ETAPĂ:  ORIGINEA  ISTORICO-POLITiCĂ  A 
PRIMATULUI  EPISCOPULUI  ROMEI 

Prima  etapă  este  reprezentată  de  episcopul  Damasiu 
şi  se  caracterizează  prin  mari  sforţări  din  partea  acestuia 
si  a  partidului  său  din  Roma  de  a-şi  întinde  autoritatea  sa 

asupra  întregii  biserici  apusene,  în  acest  scop,  el  caută  şi 
găseşte  cel  mai  bun  susţinător  şi  executor  al  planurilor  sale 
în  persoana  împăratului  Graţian.  Aceste  sforţări  au  un 
caracter  politic  bine  pronunţat, 

împăratul  Graţian  este  acela  care  în  vremea  repeta¬ 
telor  inistenţe  ale  lui  Damasiu  de  a  se  prezenta  în  faţa 
colegilor  săi  din  peninsulă  şi  din  Galia  ca  singurul  stăpân 
ai  bisericii  apusene,  institue,  prin  edictul  său  din  378,  pri¬ 
matul  jurisdicţional  al  episcopului  Romei  peste  întreaga 
creştinătate  apuseană.  Din  ziua  aceea,  Damasiu  devine  pa¬ 
triarhul  şi  conducătorul  întregii  biserici  apusene. 

Prin  rescriptul  din  378,  Graţian  reeditează  măsurile 
luate  deja  în  369,  pe  baza  cărora  se  aducea  Ia  cunoştiinţa 
episcopilor  apuseni  că  Damasiu  este  socotit  de  aici  înainte 
judecătorul  lor,  iar  în  materie  religioasă  hotărârile  sale  au 
putere  de  lege.  Iată,  deci,  cum  pentru  prima  dată  dreptul 
de  jurisdicţie  bisericească  al  episcopului  Romei  asupra 
episcopatului  apusean  este  înscris  în  dreptul  roman  cu  aju¬ 
torul  lui  Valentinian  II,  care  pune  cel  dintâi  puterea 
civilă  în  slujba  scaunului  sfântului  Petru,1 

Totuşi  măsurile  prevăzute  în  edictul  împărătesc  din 
369  rămân  literă  moartă,  deoarece  evenimentele  ulterioare 
le  vor  face  inofensive.  Intrigile  pe  cari  adversarii  lui  Damasiu 
le-au  ţesut  împotriva  sa,  au  avut  ca  rezultat  un  monstruos 
proces  în  care  era  implicat  în  primul  rând  episcopul  Romei 
cu  toţi  partizanii  săi.  Scăpat  însă  dela  moarte  datorită  in¬ 
tervenţiei  din  ultima  clipă  a  preotului  antiohian  Evagrius 
pe  lângă  împăratul  Valentinian  II,  Damasiu  reuşeşte  şi  de 
data  aceasta  să  tragă  tot  profitul  în  favoarea  puterii  sale 
şi  a  prestigiului  scaunului  ce  ocupa.  Procesul  este  oprit  pe 
loc,  iar  acuzatorii  săi,  Isaac  şi  Ursinus,  au  fost  exilaţi. 
Cea  mai  însemnată  măsură  luată  de  Valentinian  II  a  fost 
aceea  prin  care  decidea  ca  de  aici  înainte  persoanele  bise¬ 
riceşti,  episcopi,  preoţi  şi  diaconi,  să  fie  scutiţi  de  judecata 
tribunalelor  civile,  pentru  a  nu  se  mai  repeta  scenele  sân¬ 
geroase.  In  schimb  însă,  aceste  persoane  bisericeşti  vor  fi 


1  Cf,  Jos sph  Turmei,  Histoire  des  dograes.  Iii :  La  papaute,  Paris,  1933,  p.  120, 

judecate  de  tribunalul  bisericesc  instituit  de  Damasiu. 
Această  măsură  datează  din  373, 

Aceste  două  împrejurări  delicate,  am  putea  spune  com¬ 
promiţătoare  pentru  situaţia  episcopului  Romei,  s'au  adăugat 
la  prestigiul  şi  la  autoritatea  scaunului  Romei,  Dar  ele  nu 
sunt  decât  acte  premergătoare  edictului  din  378,  a  cărui 
importanţă  juridică  este  covârşitoare,  mai  ales  în  conse¬ 
cinţele  ce  au  decurs  din  el. 

Edictul  lui  Graţian  din  378  este  provocat  de  scrisoarea 
sinodului  roman,  ţinut  sub  Damasiu  în  378,  trimisă  împăra¬ 
ţilor  Graţian  şi  Valentinian  II.1 

In  scrisoare,  Damasiu  se  plânge  de  situaţia  creată  epi¬ 
scopului  Romei  de  către  adversarii  săi,  episcopii  de  Parma 
şi  de  Pouzzoles,  şi  cere  împăratului  aplicarea  măsurilor 
prevăzute  în  edictul  din  369,  până  atunci  neluate  în  seamă. 

Iată  scrisoarea  sinodului  roman.  „Este  o  mărturie  în¬ 
semnată  pe  care  o  aducem  gloriei  şi  pietăţii  Voastre,  prin¬ 
cipii  prea  înţelepţi,  constatând  că  noi  toţi,  adunaţi  din  toate 
părţile  Italiei  în  nobilul  sanctuar  al  scaunului  apostolic, 
n’am  găsit  nimic  altceva  mai  bun  să  vă  cerem  pentru  bi¬ 
serică  decât  ceeace  solicitudinea  voastră  ne-a  acordat  de 
bună  voie...  Inspiraţi  cum  eraţi  dela  început  de  Duhul  Sfânt 
şi  pentru  a  asculta  preceptele  sfinţilor  Apostoli,  al  căror 
patronaj  vă  faceţi  o  glorie  a-1  căuta,  aţi  hotârît,  pentru 
restabilirea  ordinei  în  biserică,  tulburată  de  furia  lui  Ur- 
sinus.,,,  cum  că  episcopul  Romei  este  judecătorul  episco- 
pilor  celorlalte  Biserici  (aluzie  la  edictul  lui  Valentinian, 


1  Sinodul  acesta  avea  drept  obiect  de  cercetare  acuzaţiunile  aduse  lui  Damasiu 
de  cei  doi  prelaţi  italieni,  episcopii  de  Parma  şi  de  Pouzzoles,  pe  cari  Damasiu  Ii 
depusese  ca  pe  unii  cari  intraseră  în  ierarhie  pe  căi  ilegale.  Unul  din  ei  a  rămas 
mai  departe  in  scaunul  său,  fără  să  se  îngrijoreze  de  măsura  luată  de  Damasiu.  Ce¬ 
lălalt  însă,  dispărând  pentru  un  timp,  revine  in  oraşul  său  episcopal.  Timpul  a  con¬ 
tribuit  la  uitarea  acestui  incident  şi  a  măsurilor  luate  de  Valeniinîan  11  în  573,  pro¬ 
ducând  astfel  o  mare  desiluzie  in  rândurile  partizanilor  Iui  Damasiu. 

Dar  incidentul  acesta  ia  altă  formă  mai  bizară  şi  mai  gravă  pentru  Damasiu, 
deoarece  era  acuzai  de  vina  de  adulter.  Cei  doi  episcopi  italieni  reuşiră  să-şi  aso¬ 
cieze  doi  diaconi  cari  au  răspândit  acest  svon.  Convocaţi  la  sinod,  episcopii  italieni 
în  faţa  cărora  Damasiu  s'a  prezentat  ca  acuzat,  au  ajuns,  după  un  examen  mai  mult 
imaginar  decât  real,  la  concluzia  că  viaţa  lui  Damasiu  nu  este  pătată  cu  nimic,  ea 
fiind  numai  demnitate  şi  moralitate,  iar  acuzaţia  este  o  calomnie  infamă. 

atribuit  Iui  Graţiaţi  prin  flaterie).  Dar  Ursinus,  deşi  exilat 
prin  judecata  înţelepciunii  voastre,  lucrează  în  taină  asupra 
murdarelor  personagii  cărora  le-a  conferit  o  hirotonie  ili¬ 
cită,  Şi  duşi  de  exemplul  său,  unii  episcopi,  păstori  nedemni, 
merg  cu  îndrăsneala  şi  cu  dispreţul  până  la  refuzul  de 
a  se  supune  judecăţii  episcopului  Romei,,.  Cerem  deci  nu 
să  se  promulge  un  nou  edict,  ci  să  fie  pus  în  vigoare 
edictul  cel  vechiu.  Căci  este  nedemn  ca  cineva  să  fie  în 
siguranţă  atunci  când  este  criminal.  Astfel  episcopul  de 
Parma,  contra  căruia  am  pronunţat  o  sentinţă  de  depu¬ 
nere,  continuă  cu  neobrăzare  să  conducă  biserica  sa,  Trebue 
să  indicăm  şi  pe  Florentinus  de  Pouzzoles.  Când  se  văzu 
depus,  el  se  adresă  înţelepciunii  voastre,  dar  un  rescript 
îi  aduse  la  cunoştinţă  că  odată  depus  la  Roma  prin  jude¬ 
cata  episcopilor,  el  nu  mai  putea  face  apel  la  nici  o  altă 
jurisdicţie-  Totuşi,  după  şase  ani,  el  a  revenit  în  oraş  pe 
neaşteptate  şi  s’a  pus  în  fruntea  bisericii  sale,  aruncând 
tulburare  în  Pouzzoles,  de  unde  fusese  izgonit-..  Trebue 
să  vorbim  şi  de  manevrele  la  care  s'a  dedat  partidul  lui 
Ursinus  cu  ajutorul  lui  Isaac,s  acest  iudeu  devenit  creştin, 
care  prin  întoarcerea  sa  1a  sinagogă  a  profanat  sfintele 
noastre  taine-.-  Curse  fură  întinse,  pe  care  pietatea 
voastră,  graţie  inspiraţiei  divine,  a  ştiut  să  le  evite;  bise¬ 
rica  fusese  aproape  complet  lipsită  de  miniştrii  săi.  Şi  totuşi, 
în  timp  ce  acela  care  fusese  aşezat  judecător  peste  toţi 
ceilalţi  era  ocupat  cu  apărarea,  nu  se  mai  găsea  nimeni 
care  să  judece  pe  episcopii  nedemni  şi  intruşi. 

Dar  acum,  când  judecata  înţelepciunii  voastre  a  stabilit 
nevinovăţia  fratelui  nostru  Damasiu—  rugăm  înţelepciunea 
voastră  să  ia  o  măsură  care  să  lămurească  toate  cazurile, 
fără  ca  noi  să  mai  avem  nevoie  a  face  demersuri  supără¬ 
toare-  Să  binevoiască  pietatea  voastră  să  fixeze  că  oricine 
va  fi  fost  condamnat  de  judecata  lui  Damasiu  sau  de  a 
noastră  şi  se  va  încăpăţâna  în  păstrarea  pe  nedrept  a  bise¬ 
ricii  sale-.-  să  fie  chemat  la  Roma  de  ilustrul  prefect  ai 
Italiei  sau  de  ilustrul  său  locţiitor.  Dacă  chestiunea  în  litigiu 
se  petrece  într'o  ţară  îndepărtată,  ea  va  fi,  prin  ordinul 

1  Isaac  i-a  îost  de  mare  ajutor  lui  Damasiu  la  alegerea  sa  pe  scaunul  Romei, 
iapt  pe  care  acum  Damasiu  pare  sii-î  nesocotească- 

tribunalului  locului,  încredinţată  cercetării  mitropolitului» 
Dacă  prevenitul  este  el  însuşi  mitropolit,  va  primi  atunci 
ordin  sa  se  ducă  îndată  la  Roma,  sau  în  orice  caz  să  se 
mfăţişere  înaintea  judecătorilor  pe  cari  episcopul  Romei  îi 
va  desemna . » .  Orice  condamnat  care  se  va  crede  autorizat 
să  pună  la  îndoială  judecata  mitropolitului  său  sau  a 
oricărui  alt  episcop,  va  trebui  să  facă  apel  la  episcopul 
Romei  sau  la  o  adunare  formată  din  15  episcopi  vecini  cu 
Roma.  Orice  episcop  depus  va  trebui  să  tacă.  Şi  dacă  teama 
judecăţii  lui  Dumnezeu  rsu-1  face  să  tacă,  va  ii  constrâns 
prin  forţă...  Fratele  nostru  Damasiu.  pe  care  judecata 
voastră  l-a  reabilitat,  nu  trebue  să  fie  într'o  condiţie  mai 
defavorabilă  decât  aceia  al  căror  egal  în  sarcină  este,  dar 
asupra  cărora  are  avantajul  de  a  ocupa  scaunul  apostolic. 
Deci  el  nu  trebue  să  fie  supus  tribunalelor  publice  dela 
care  edictul  vostru  a  scos  episcopatul ...  El  nu  cere  nimic 
altceva  nou;  el  se  ţine  de  ceea  ce  au  făcut  înaintaşii  săi» 
Trebue  ca  episcopul  Romei,  dacă  pricina  sa  nu  este  încre¬ 
dinţată  unui  sinod,  să  poată  să  se  apere  înaintea  sfatului 
împărătesc.  Aşa  s’a  apărat  papa  Silvestru  înaintea  tatălui 
vostru  Constantin,  acuzat  de  oameni  nelegiuiţi*'.1 

Aceasta  este  scrisoarea  pe  care  sinodul  roman  din  378 
a  trimis-o  împăraţilor  Graţian  şi  Valentînian  II»  In  reali¬ 
tate,  ea  a  fost  compusă  şi  chiar  trimisă  personal  de  Damasiu, 
care  se  ascundea  în  dosul  sinodului  din  378,  Acesta  expune 
împăratului  dorinţele  sale  în  chip  lămurit  şi  hotărît  în 
acelaş  timp.  Una  din  aceste  dorinii  are  caracter  cu  totul 
personal,  pe  când  cealaltă  priveşte  situaţia  episcopîlor.  In 
ceea  ce-1  priveşte,  Damasiu  doreşte  să  profite  de  pe  urma 
edictului  din  373,  pe  baza  căruia  episcopii  erau  scutiţi  de  a 
mai  fi  judecaţi  de  tribunalele  civile,  pentru  3  nu  mai  depinde 
în  materie  de  judecată  decât  de  sinoade.  Consimte  ca  el 
să  nu  se  bucure  de  imunitatea  acordată  celorlalţi  episcopi, 
dar  în  schimb  îl  roagă  pe  împărat  ca  el  să  n'aibă  a  da  so¬ 
coteală  decât  împăratului  sau  sfatului  împărătesc. 

Cât  priveşte  situaţia  episcopîlor,  Damasiu  nu  vrea  alt¬ 
ceva  decât  aplicarea  dispoziţiunilor  edictului  dela  369,  care 

1  P.  L.  t.  XIII,  col.  573. 

pune  episcopatul  sub  ordinele  episcopului  Romei,  In  legă¬ 
tură  cu  aceasta,  el  arată  că  episcopul  Romei  are  avantajul 
(excellit)  de  a  ocupa  „scaunul  apostolic1*  şi  că  cinstirea 
episcopului  Romei  înseamnă  cinstirea  „perceptuluî  sfinţilor 
Apostoli**,  El  va  fi  mulţumit  dacă  treburile  bisericeşti  vor 
fi  încredinţate  „unei  adunări  de  15  episcopi**  vecini  cu 
Roma,  Deşi  doreşte  primatul,  el  nu-1  cere  pe  faţă,  Ceea  ce 
vrea,  este  scoaterea  episcopatului  din  starea  anarhică  în 
care  se  află  şi  punerea  lui  sub  autoritatea  bisericească. 

Cererile  lui  Bamasiu  au  fost  îndeplinite.  Intr'un  res- 
cript  sever,  adresat  vicarului  său  din  Roma,  Aquilinus, 
Graţîan  hotărăşte  că  pe  viitor  prefecţii  Galici  şi  Italiei, 
ca  şi  proconsulii  lor,  vor  executa  măsurile  disciplinare  luate 
de  episcopul  Romei  sau  de  un  sinod  de  15  episcopi  vecini 
cu  el,  faţa  de  episcopii  sau  mitropoliţii  din  Apus, 

Reproducând  termenii  înşişi  ai  lui  Damasiu,  rescriptul 
conferea  eventual  autoritatea  la  cei  15  prelaţi  vecini  cu 
Roma.  Dar  aceşti  obscuri  episcopi  nu  puteau  să  fie  decât 
instrumente  oarbe  în  mâinile  puternicului  şi  bogatului  lor 
coleg  din  Roma,  Practic  deci,  edictul  împărătesc  din  378 
conferea  episcopului  Romei  o  autoritate  efectivă  peste  epis¬ 
copatul  apusean. 1  In  felul  acesta  lua  naştere  primatul 
papal  al  episcopului  Romei.  Damasiu,  şi  cu  el  toţi  urmaşii 
săi,  până  târziu  în  Evul  mediu,  avea  de  ce  se  bucura  şi  de 
ce  se  felicita  în  acelaş  timp. 

Noua  instituţie  satisfăcea  anumite  preocupări  şi  ambiţii 
de  ordin  politic  şi  lumesc.  Din  epistola  adresată  lui  Graţîan, 
rezultă  că  Damasiu  nu  pomeneşte  nimic  de  textul  scriptu- 
ristic  „Tu  eşti  Petru1',  Se  mulţumeşte  numai  sa  pomenească 
—  ceea  ce  este  cu  iotul  altceva  —  de  ascultarea  „percep- 
tului  Apostolilor  “  şi  de  „scaunul  apostolic".  El  crede  că  în 
calitate  de  păzitor  al  mormintelor  celor  doi  Apostoli  Petru 
şi  Pavel,  ca  şi  în  calitatea  sa  de  titular  al  scaunului  lor, 
trebue  să  iasă  din  rândul  celorlalţi  episcopi,  colegii  săi  în 
episcopat,  şi  să  se  situeze  mai  presus  de  ei.  El  n'are  ideea 
şi  nici  convingerea  să  sprijine  pretenţiunile  sale  de  prima  ţie 
pe  voinţa  Mântuitorului  şi  să  invoace  textul  „Tu  eşti  Petru" 


1  Cf,  Josspk  '1  urmei,  op,  cit.  p.  123. 

ca  expresîunea  acestei  voinţe  divine-  A  nu  ţinea  seama  decât 
de  cuvintele  sale,  primatul  papal  este  o  mărturie  de  defe¬ 
rentă  adusă  celor  doi  Apostoli,  El  nu  este  însă  executarea 
unui  plan  divin. 

Aceste  texte,  deşi  exprimă  gândirea  lui  Damasiu,  nu 
sunt  expresia  gândirii  totale  a  episcopului  Romei,  deoarece 
în  ele  nu  sunt  exprimate  decât  ideile  care  puteau  să  fie  spuse. 
Ceea  ce  Damasiu  n’a  spus  sau  n’a  \'oit  să  spună,  ne  spune 
însă  un  contimporan  al  său,  Ammien  Marcellin,  care  a 
povestit  alegerea  de  episcop  a  lui  Damasiu-  Iată  ce  spune 
acesta  despre  scaunul  episcopal :  „Când  vezi  fastul  monden 
care  înconjoară  această  demnitate  {adică  episcopatul),  nu  te 
mai  miri  de  străşnicia  candidaturilor  al  căror  obiect  este. 
Cei  ce  o  caută,  ştiu  prea  bine  că  odată  ajunşi  la  capătul 
poftelor  lor,  ei  vor  fi  încărcaţi  cu  darurile  doamnelor,  pur¬ 
taţi  în  care,  îmbrăcaţi  cu  slavă  şi  masa  lor  va  întrece  pe 
a  împăraţilor".  Şi  autorul  adaugă:  „Totuşi  ei  ar  fi  mai 
fericiţi  dacă,  în  loc  să  caute  în  măreţia  oraşului  un  pretext 
pentru  excesul  lor,  ar  merge  pe  urmele  unor  episcopi  pro¬ 
vinciali  cari  urmează  un  regim  sever,  poartă  haine  sărace, 
lipsite  de  xineţă  şi  au  ochii  îndreptaţi  spre  pământ.  De 
aceea  curăţenia  moravurilor  lor,  ca  şi  simplitatea  vieţii  lor, 
îi  face  plăcuţi  înaintea  Dumnezeului  celui  veşnic  şi  res¬ 
pectabili  în  faţa  adevăraţilor  lor  credincioşi."  1 

Contrastul  dintre  luxul  isbitor  şi  provocator  al  epis- 
copilor  Romei  şi  modesta  simplitate  a  episcopilor  provin¬ 
ciali,  lămureşte  cererea  prezentată  lui  Graţian-  Damasiu, 
ca  episcop  al  Romei  şi  păzitor  al  mormintelor  sfinţilor 
Apostoli  Petru  şi  Pavel,  doreşte  să  mai  aibă  în  plus  şi  o 
jurisdicţie  superioară.  De  fapt  însă  Damasiu  cerea  acest 
privilegiu  din  partea  împăratului  ca  să  poată  justifica 
luxul  isbitor  si  provocator  în  care  trăia.  El  nu  putea  să 
se  mai  ştie  egalul  colegilor  săi  provinciali  în  domeniul 
jurisdicţional  atunci  când,  prin  felul  de  viaţă  luxoasă  ce 
ducea,  sfida  si  dispreţuia  pe  sărmanii  episcopi  din  peninsulă. 
Cine  altul  decât  împăratul  putea  să-i  confere  această  putere? 
Damasiu  dorea  şi  voia  să  fie  ,,de  jure"  vicar  împărătesc, 


1  Citat  după  Joseph  Turm.il ,  op.  cit.  p.  123. 

pentru  a  putea  pune  de  acord  situaţia  sa  juridică  cu  fastul 
vieţii  ce  ducea.  Fără  îndoială  că,  în  fapt,  episcopul  Romei 
se  bucura  de  oarecare  prestigiu  în  faţa  colegilor  săi  apuseni, 
dar  acest  prestigiu  nu  era  luat  în  seamă  de  legile  împă¬ 
răteşti,  Edictul  lui  Graţian  a  consacrat  deci,  din  punct  de 
vedere  juridic,  această  situaţie,  punându-o  de  aici  înainte 
la  adăpost  de  orice  atac  sau  cursă.  In  plus  —  şi  acesta 
este  elementul  cel  nou  care  apare  —  efectele  legii  împă¬ 
răteşti  sunt  aplicabile  în  toată  biserica  apuseană.  Ceea  ce 
face  dealtfel  şi  importanţa  sa. 

Aceasta  este  prima  etapă  în  care  ia  naştere  istoriceşte 
primatul  papal  şi  se  va  exercita  şi  mai  bine  şi  mai  rău 
în  biserica  apuseană.  Natura  lui  este  politică,  Graţian  i-a 
dat  temelia  istorico-politică,  iar  Damasiu  i-a  fost  inspira¬ 
torul  şi  inginerul  iscusit.  De  aici  înainte,  istoria  bisericească 
din  Apus,  va  înregistra,  dealungul  veacurilor,  succesul  acestei 
teorii  minunate,  culminând  cu  subordonarea  totală  a  puterii 
seculare  puterii  sacerdotale,  mai  ales  pe  vremea  papei 
Grigorie  VII  Hildebrand, 

A  DOUA  ETAPĂ:  ORIGINEA  SINODALĂ  A  PRIMATULUI  PAPAL 

Dela  o  vreme  însă,  acest  dar  împărătesc  a  apărut  nu 
numai  insuficient,  ci  şi  primejdios  urmaşilor  lui  Damasiu, 
cari  au  început  a  se  ruşina  de  o  explicaţie  ca  cea  dama- 
siană  cu  privire  la  originea  autorităţii  lor,  Faptul  acesta  îi 
face  să  caute  altă  justificare  a  autorităţii  lor  faţă  de  epis¬ 
copii  apuseni,  cari  se  vedeau  apăsaţi  de  o  jurisdicţie  pe 
care  colegul  lor  din  Roma  o  primise  din  partea  puterii 
temporale,  Le  trebuia  deci  altă  origină  a  puterii  lor:  ea 
trebuia  să  fie  de  natură  dumnezeească.  Dar  o  atare  origină 
nu  se  găsea  decât  în  Kristos,  care  a  şi  formulat- o  în  cuvin¬ 
tele:  ,,Tu  eşti  Petru",  Ca  să  ajungă  aici  deodată,  era  tare 
greu,  deoarece  se  isbeau  de  o  tradiţie  exegetică  universal 
acceptată  în  Răsărit  ca  şi  în  Apus,  Ia  Alexandria  ca  şi  la 
Roma,  la  Cartagina  ca  şi  în  Gaiia,  după  care  nu  era  îngă¬ 
duit  nimănui  a  face  din  cuvintele  Mântuitorului  originea 
sau  temeiul  revelat  al  altei  învăţături  decât  a  învăţăturii 
despre  mesianitatea  şi  divinitatea  lui  lisus. 

Au  trebuit  atunci  să  se  oprească  la  calea  jumătate, 

adică  să-i  găsească  originea  divină  în  hotărîrile  sinodului  I 
ecumenic  deia  Niceea,  care  drpă  învăţătura  Bisericii  este 
inspirat  de  Buhul  Sfânt,  iar  hotărîrile  sfinţilor  Părinţi  sunt 
opera  Duhului  Sfânt,  Cu  alte  cuvinte,  urmaşii  Iui  Damasiu 
aruncă  teoria  după  care  primatul  papal  ar  fi  opera  împă¬ 
ratului  creştin  şi-i  substituesc  sinodul  ecumenic  din  Niceea . 
Această  schimbare  constitue  a  doua  etapă  în  procesul  de 
evoluţie  a  primatului  episcopului  Romei, 

Această  reformă  este  pusă  la  cale  şi  desăvârşită  în 
acelaş  timp  de  Inocenţîu  I  (402 — 417).  El  este  deci  şi  inspi¬ 
ratorul  şi  organizatorul  acestei  noui  reforme. 

Cum  ajunge  Inoeenţiu  I  la  această  modificare?  Mai  întâi, 
el  a  pus  la  contribuţie  ideea  că  hotărîrile  sinodului  ecu¬ 
menic  sunt  opera  Duhului  Sfânt,  care  a  inspirat,  a  călăuzit  pe 
sfinţii  Părinţi.  Odată  stabilit  lucrul  acesta,  care  era  exact  din 
punct  de  vedere  dogmatic,  Inoeenţiu  I  merge  mai  departe  şi 
precizează  de  hotărîrile  cărui  sinod  ecumenic  este  vorba. 
In  cazul  său,  nu  putea  să  fie  vorba  decât  de  sinodul  ecu¬ 
menic  dela  Niceea,  din  325,  Prima  consecinţă,  decurgând 
în  chip  firesc  şi  logic  din  cele  spuse  mai  sus,  este  aceea 
ca  orice  instituţie  bisericească  aşezată  pe  aceste  de  Dum¬ 
nezeu  inspirate  hotărîri,  are  caracter  divin  şi  ei  trebue 
să  i  se  plece  toată  mintea  omenească,  începând  cu  epis¬ 
copatul. 

Care  sunt  şi  ce  vor  să  spună  hotărîrile  luate  de  Părinţii 
sinodului  I  ecumenic  dela  Niceea  ?  Ele  privesc,  zice  Inoeenţiu 
I,  dreptul  de  apel  al  episcopilor  Ia  Roma,  ca  ultimă  instanţă 
judecătorească,  acordat  în  chip  exclusiv  scaunului  apostolic. 
Episcopul  devine  astfel  suprema  şi  unica  autoritate,  în 
biserica  apuseană  şi  răsăriteană.  Această  autoritate,  egală 
cu  suveranitatea  cu  care  se  îmbracă  Inoeenţiu  I,  îşi  are  ori¬ 
ginea  în  sinodul  ecumenic.  Natura  acestui  drept  de  juris¬ 
dicţie  universală  este  dumnezeească.  ■  Cu  alte  cuvinte,  hotă¬ 
rîrile  Părinţilor  sinodului  ecumenic  dela  Niceea,  inspirate 
fiind  de  Duhul  Sfânt,  acordă  episcopului  Romei  primatul 
de  jurisdicţie  universală  şi  de  drept  divin. 

Trebue  să  observăm  că  nu  este  vorba  numai  de  un 
primat  jurisdicţional  în  baza  căru  a  episcopul  Romei  are 
de  judecat  ca  ultimă  instanţă  toate  procesele  episcopilor 

şi  mitropoliţilor  apuseni,  aşa  cum  se  hotărîse  prin  edictul 
lui  Graţian  din  378,  ci  de  data  aceasta  este  vorba  de  ceva 
mai  mult :  mai  întâi  se  extinde  această  jurisdicţie  la  întreaga 
Biserică,  şi  apoi  i  se  dă  o  baza,  o  origină  divină. 

Aceste  idei  cardinale  Inocenţiu  I  le  găseşte  în  înseşi 
canoanele  sinodului  ecumenic  dela  Niceea,  luându-le  ca 
normative. 

Dar  tocmai  aici  începe  adevărata  operă  originală  şi 
plină  de  igeniositate  a  lui  Inocenţiu  I.  Odată  cu  aceasta, 
începe  să  se  urzească  şi  interesanta  istorie  a  canoanelor 
sinodului  dela  Sardîca,  Căci,  în  realitate,  canoanele  pe  care 
Inocenţiu  I  le  invoacă  ca  supremă  autoritate  în  fundamen¬ 
tarea  primatului  de  jurisdicţie  al  episcopilor  Romei,  erau 
pe  nedrept  şi  tendenţios  sau  fraudulos  atribuite  sinodului 
ecumenic  dela  Niceea,  deoarece  Părinţii  acestui  sinod  n'au 
formulat  niciodată  astfel  de  canoane  care  să  statueze  dreptul 
exclusiv  pentru  episcopul  Romei  de  a  fi  singurul  cap  şi 
conducător  al  Bisericii,  ca  şi  judecător  ultim  în  materie  de 
recursuri  bisericeşti.  Aceasta  ar  fi  însemnat  o  contradicţie 
flagrantă  cu  constituţia  Bisericii  primelor  veacuri. 

Ce  sunt  atunci  aceste  canoane  de  care  vorbeşte  Ino- 
cenţiu  1?  Care  le  este  obârşia,  care  le  este  înţelesul  şi  cum 
s’a  ajuns  la  această  bizară  şi  frauduloasă  întrebuinţare  a 
lor?  Fireşte,  nu  vom  analiza  conţinutul  acestor  canoane  şi 
nu  vom  pune  problema  autenticităţii  lor,1  deoarece  aci  nu 
urmărim  decât  evoluţia  apariţiei  exegezei  „romane"  a 
textului  „Tu  eşti  Petru",  Putem  însă  să  spunem,  pe  scurt, 
că  sinodul  ecumenic  din  Niceea,  dela  325,  n'a  formulat  în 
cele  20  canoane  ale  sale  nici  o  dispoziţie  prin  care  s’ar 
fi  acordat  episcopului  Romei  suprema  autoritate  şi  juris¬ 
dicţie  universală,  consacrându-1  cumva  ca  supremul  condu¬ 
cător  şi  judecător  în  întreaga  Biserică,  Din  contră,  canoanele 
acestea  stabilesc  principiul  egalităţii  în  drepturi  şi  onoruri, 
de  care  au  a  se  bucura  marile  centre  creştine;  Roma, 
Alexandria,  Antiohia-  In  al  doilea  rând,  ideea  dreptului 


1  In  cg  priveşte  această  chestiune,  vezi  J.  Friedrhh,  L'autenticite  des  canones 
de  Sardique,  in:  J.  J.  DoHinger,  La  papaute,  Paris,  3904;  vezi  şi  J.  Turmei,  op,  cit, 
p,  127  sq. 

de  recurs  în  materie  de  judecata  are  cu  totul  altă  înfăţi¬ 
şare  şi  altă  funcţionare  decât  cele  gândite  de  Inocenţiu  I 
şi  de  toţi  urmaşii  săi  până  în  zilele  noastre. 

Canoanele  de  care  este  vorba  sunt:  3,  4,  5  şi  6.  Con- 
fruntându-le  cu  canoanele  3,  4,  5  şi  6  ale  sinodului  ecu¬ 
menic  din  Niceea,  se  constată  că  acestea  din  urmă  n’au 
nimic  a  face  cu  afirmaţiunile  lui  Inocenţiu  I.  In  realitate, 
ele  aparţineau  sinodului  din  Sardica,  unde  este  vorba  de 
recursul  la  Roma  al  episcopilor  nemulţumiţi  cu  sentinţele 
primite.  Dar  să  fim  bine  înţeleşi :  în  canoanele  de  mai  sus 
este  vorba  de  provinciile  apusene,  cari  din  punct  de  vedere 
jurisdicţional  aparţineau  bisericii  Romei,  socotită  ca  metro¬ 
pola  întregului  Apus  creştin.  In  această  situaţie  se  putea 
deci  vorbi  de  dreptul  de  apel  pe  care-1  exercita  episcopul 
Romei  faţă  de  episcopii  provinciilor  bisericeşti  dependente 
de  biserica  Romei.  Era  o  legislaţie  care  data  de  mult,  mai 
ales  în  Biserica  răsăriteană  şi  prin  urmare  nu  era  ceva 
nou,  sau  numai  un  bun  al  scaunului  episcopal  din  Roma. 

Toate  acestea  îi  erau  cunoscute  şî  lui  Inocenţiu  I,  care 
nu  putea  însă  să  păşească  la  reforma  închipuită  de  el 
decât  punând  in  joc  două  lucruri  şi  anume  : 

1.  interpretarea  canoanelor  sinodului  din  Sardica  în 
sensul  de  a  le  prezenta  ca  temeiul  dreptului  de  apel 
rezervat  exclusiv  episcopului  Romei. 

2.  Atribuirea  acestor  canoane  sinodului  ecumenic  din 
Niceea,  Mai  întâi,  Inocenţiu  I  a  purces  la  explicarea  canoa¬ 
nelor  sinodului  din  Sardica,  cărora  le  atribue  idei  noui.  De 
unde  până  atunci  ideea  de  apel  era  cunoscută  şi  legalizată 
atât  în  Răsărit  cât  şi  în  Apus,  Inocenţiu  I  face  din  dreptul 
de  apel  un  privilegiu  acordat  exclusiv  episcopilor  Romei, 
drept  pe  care-1  vor  exercita  de  aici  înainte  asupra  întregii 
Biserici,  Acesta  era  primul  obiectiv  către  care  ţintea  Ino- 
cenţiul:  aservirea  întregului  episcopat  episcopului  Romei,1 
pentru  a  asigura  monarhiei  papale  o  bază  solidă. 

Cucerită  prima  poziţie,  stratagema  lui  Inocenţiu  I  n’avea 
decât  să-şi  desvoite  mai  departe,  în  linişte  şi  în  siguranţă, 


1  Cf,  J osi’ph  Turmei,  op,  cit.  p.  î  67. 

operaţiunile  sale.  Canoanele  de  care  se  foloseşte  Inocenţiu  I 
nu  sunt  ale  sinodului  din  Sardica,  ci  ale  sinodului  ecumenic 
din  Niceea,  Nu  putea  un  sinod  local  să  ia  hotărîri  cu 
valoare  atât  de  mare  ca  sinodul  ecumenic  niceean.  Acesta 
era  al  doilea  obiectiv,  şi  cei  mai  valoros,  la  care  ţintea 
Inocenţiu  I.  Prin  urmare,  fundamentul  primatului  episcopului 
Romei  este  de  origină  dumnezeească,  iar  autoritatea  supremă 
şi  jurisdicţia  universală  i-au  fost  acordate  de  sfinţii  Părinţi 
dela  Niceea,  inspiraţi  de  Duhul  Sfânt. 

Isvorîtă  din  hotărîrile  sinodului  ecumenic  din  Niceea, 
această  nouă  legislaţie  avea  să  joace  un  foarte  mare  rol 
în  viitor.  Nu  trebue  pierdut  din  vedere  că  atunci  când 
Inocenţiu  I  reuşeşte  să  dea  o  bază  divină  primatului  juris- 
dicţional,  episcopul  Romei  trăgea  încă  foloase  reale  din 
fundamentul  politic  dat  de  împăratul  Graţian  primatului 
episcopului  roman.  Sprijinită  pe  sabia  împărătească,  auto¬ 
ritatea  episcopului  Romei  începuse  să  calce  în  picioare 
drepturile  episcopilor.  Primatul  papal,  care  în  387  fusese 
întemeiat  de  împărat,  funcţiona  satisfăcând  pe  Damasiu. 
Acesta  scria  iui  Graţian  următoarele,  făcând  aluzie  la 
edictul  lui  Valentînian  II :  „N'am  găsit  nimic  mai  bun  a 
vă  cere  pentru  binele  Bisericii,  decât  ceeace  solicitudinea 
voastră  a  binevoit  să  acorde  de*  bună  voie". 

Cu  toate  acestea,  pe  Inocenţiu  I  bazele  puse  de 
Damasiu  acestei  instituţii  nu-i  mulţumeau.  Scopul  urmărit 
de  Inocenţiu  I  era  să  schimbe  „starea  civilă  a  papalităţii". 1 
El  îşi  dădea  seama  că  dacă  actele  de  autoritate  ale  unui 
împărat  creştin  ortodox  pot  fi  la  un  moment  dat  favorabile 
gândurilor  şi  hotărîrilor  episcopilor  Romei,  apoi  foarte  uşor 
se  poate  întâmpla  ca  acestor  împăraţi,  bine  dispuşi  faţă  de 
Biserică,  să  le  urmeze  împăraţi  eretici  şi  rău  dispuşi  faţă 
de  aceeaşi  Biserică,  cari  ar  răsturna  pe  dos  situaţia,  deve¬ 
nind  chiar  prigonitorii  episcopilor  Romei,  sau  ar  acorda 
altor  episcopi  privilegii  speciale  în  dauna  celor  ai  Romei. 
Exemplul  1-1  ofereau  bisericile  din  Galia,  ai  căror  episcopi 
cereau  sprijinul  şi  arbitrajul  arhiepiscopului  Milanuiui,  In 
al  treilea  rând,  edictul  împărătesc  din  387  supunea  papei 


:  Idem,  ibidern  p,  168. 

numai  episcopatul  occidental,  episcopatul  oriental  rămânând 
în  a  ara  hotarelor  jurisdicţiei  episcopului  Romei.  La  toate 
acestea  se  mai  adaugă  şi  un  element  psihologic  şi  anume; 
puterea  acordată  episcopului  Romei  de  către  împărat,  putea 
să-şi  exercite  rigorile  legii  numai  asupra  trupului,  pe  când 
sufletele  nu  le  putea  convinge  prin  constrângere. 

Acestea  sunt  motivele  cari  l-au  determinat  pe  Inocenţiu  I 
să  păşească  la  noua  reformă  şi  pe  care  a  dus-o  la  bun 
sfârşit.  El  şi~a  dat  seama  că  o  autoritate  bisericească  spri¬ 
jinită  pe  puterea  împărătească  va  fi  mereu  ameninţată  de 
capriciile  unuia  sau  altuia  din  împăraţii  ce  vor  urma.  Ea 
era  deasemenea  lipsită  de  principiul  expansiunii  universale, 
şi  mai  ales  lipsită  de  puterea  spirituală.  Pe  scurt,  Inocenţiu  I 
a  văzut  în  opera  lui  Damasiu  două  lucruri,  şî  anume :  ideea 
şi  executarea  ideii ,  Prima  i  s'a  părut  excelentă  şi  şi-a 
însuşit-o,  iar  a  doua,  defectuoasă,  a  lăsat-o  să  cadă. 

Nu  se  putea  o  reformă  mai  bine  reuşită  ca  aceasta. 
Cărui  dintre  urmaşii  lui  Inocenţiu  I  nu-i  va  fi  plăcut  această 
operă  minunată  şi  plină  de  ingeniositate  ?  El  a  hotărît  deci 
aşezarea  primatului  papal  pe  baze  noui.  Nu  doară  că  nu 
exista,  ci  el  avea  o  temelie  şi  defectuoasă  şi  nesigură,  ca 
orice  lucrare  omenească.  Această  temelie  o  înlocuieşte 
Inocenţiu  I  întocmai  precum  unei  case  i  se  înlocuieşte  temelia 
de  lemn  prin  alta  de  piatră  sau  de  ciment,  păstrând  însă 
mai  departe  concursul  dat  de  puterea  împărătească,  care 
va  purta  grijă  de  executarea  hotărîrilor  luate  de  papa. 
Inocenţiu  I  a  voit  să  schimbe  rolul  iniţial  al  puterii  împără¬ 
teşti,  făcând-o  să  înceteze  de  a  mai  juca  rolul  de  tată  al 
papalităţii,  prin  substituirea  unei  origini  mai  înalte  şi  mai 
nobile.  Această  origină  este  dumnezeească  şi  este  opera 
Mântuitorului,  iar  textul  dela  Matei  XVI,  18 — 19:  „Tu  eşti 
Petru11,  fundamentează  această  instituţie, 

Se  înţelege  dela  sine  că  Inocenţiu  I  este  încă  departe 
de  această  ultimă  etapă-  Numele  sfântului  Petru  îi  vine 
adesea  în  gură  şî-şî  face  o  glorie  din  faptul  că  ocupă  „scaunul 
lui  Petru11,  Dar  mintea  lui  născocitoare  nu  reuşeşte  să 
descopere  marea  bogăţie  de  perle  cuprinsă  în  cuvintele 
Mântuitorului:  „Tu  eşti  Petru11,  De  aceea,  ei  caută  să  pună 
la  origina  primatului  papal  sinodul  ecumenic  din  Niceea, 

Astfel  acest  primat  apare  ca  fiica  autentică  a  sinodului 
miceean,  încetând  de  a  mai  fi  opera  puterii  împărăteşti  şi 
devenind  opera  exclusivă  a  sinodului  ecumenic  care  l-a 
şi  instituit 

Inocenţiu  I  şi  textul  „lu  eşti  Petru".  —  Ideea  folo¬ 
sirii  canoanelor  sinodului  din  Sardica,  ca  fiind  ale  sino¬ 
dului  ecumenic,  în  vederea  formulării  nouei  teorii  a  originii 
primatului  episcopilor  Romei,  o  găsim  exprimată  şi  în 
câteva  scrisori  ale  sale,  pe  care  le  adresează  la  diferite 
persoane.  Aşa,  de  pildă,  el  pare  că  atribue  o  origină  divină 
primatului  papal  în  scrisoarea  trimisă  Părinţilor  sinodului 
din  Cartagîna,  El  spune  că  Părinţii  adunaţi  la  acest  sinod, 
urmând  pildele  Tradiţiunii  antice  şi  disciplina  bisericească, 
au  întărit  vigoarea  religiunii  lor  înainte  de  a  lua  o  hotă- 
rîre.  Această  atitudine  este  pe  linia  indicată  de  scaunul 
apostolic  ocupat  de  Inocenţiu  I,  care  doreşte  să  urmeze  Apo¬ 
stolului  Petru,  dela  care  isvorăşte  însuşi  episcopatul  şi  toată 
autoritatea.  Mai  departe,  el  vorbeşte  de  Părinţii  sinodului 
ecumenic  din  Niceea,  cari  au  rezervat  scaunului  apostolic 
dreptul  de  a  anula  conflictele.  Acest  regulament,  spune  el 
mai  departe,  a  fost  promulgat  printr'o  inspiraţie  divină, 
iar  nu  omenească  fquod  illi  non  humana,  sed  divina  decre- 
vere  sententia). 1 

Aceeaşi  idee  pare  să  fie  expusă  şi  în  epistola  pe  care 
Inocenţiu  I  o  adresează  lui  Alexandru,  arhiepiscopul  Antio- 
hiei,  căruia  îi  reaminteşte  motivele  pe  care  se  întemeiază 
el  când  afirmă  că  scaunul  Romei  este  primul  între  toate 
scaunele  episcopale.  Scaunul  Romei  este  primul,  spune  el, 
fiindcă  a  fost  ocupat  pentru  prima  dată  de  Petru  până  la 
moarte.  Scaunul  episcopal  al  Antiohiei  vine  imediat  după 
al  Romei*,  deoarece  el  a  fost  ocupat  de  Petru  numai  în 
treacăt 3.  Pentru  aceste  motive,  nimeni  altul  decât  episcopul 

1  P,  L.  t.  XX,  ep.  XXIX,  1,  col,  583;  „Vel  id  vero,  quod  patrnm  instituia  sacer¬ 
dotali  oificio  custodientes  non  censetis  esse  calcanda,  quod  illi  non  humana ,  sed 
divina  decrevere  sententia,  ut  quidquid  quamvis  de  disjunctis  remotisque  provincii* 
ageretur,  non  prius  ducerent  finiendum,  nisi  ad  hujus  sedis  notitiam  pervenirel ;  ut 
tota  hujus  aucioritate  justa  quae  fuerit  pronuntiatio  firmaretur11. 

1  Această  ordine  a  scaunelor  patriarhale,  pe  care  o  întâlnim  aci  pentru  prima 
■dată,  va  reapare  în  Donnaiio  Constantini,  in  sec,  IX, 

a  P,  L.  t.  XX,  ep,  XXIV,  1,  col.  548;  Ad  Alexandrum  episcop um  Antiochenum, 

Romei  n’are  dreptul  să  exercite  autoritatea  supremă  şi 
jurisdicţională  asupra  întregului  episcopat  creştin. 

In  epistola  pe  care  o  trimite  lui  Victricius  de  Rouen, 
Inocenţiu  I  afirmă  că  Petru  este  originea,  începutul  şi  al  apo¬ 
stolatului  şi  al  episcopatului  în  Hristos :  „Incipiamus  igitur, 
adjuvante  sancto  apostolo  Petro,  per  quem  et  apostolatus 
et  episcopatus  in  Christo  coepit  exordium**.  El  afirmă  deci 
că  apostolatul  şi  episcopatul  au  o  singură  origine:  Petru. 
Formula  o  găsim  în  epistola  XXIX,  deja  menţionată :  „scientes 
quid  apostolicae  sedi,  cum  omnes  hoc  loco  positi  ipsum 
sequi  desideremus  Apostolum,  debeatur,  a  quo  ipse  epis¬ 
copatus  et  tota  auctoritas  nominis  hujus  emersit"1,  unde 
Inocenţiu  I  spune,  într'o  formă  mai  nuanţată,  că  „însuşi  epis¬ 
copatul  şi  întreaga  autoritate  a  numelui  acestuia  decurg 
din  faptul  că  Petru  este  originea 

Există  însă  o  legătură  de  rudenie  între  afirmaţiunile 
făcute  de  Inocenţiu  I  în  epistolele  mai  sus  citate  şi  textul 
„Tu  eşti  Petru1*,  Natura  acestei  înrudiri  poartă  în  ea  ele¬ 
mentele  care  ar  face  să  se  creadă  că  Inocenţiu  I  îşi  înteme¬ 
iază  noua  lui  teorie  pe  însuşi  textul  dela  Matei :  „Tu  eşti 
Petru*'.  Dar  nu.  El  îl  cunoaşte  foarte  bine  şi  se  inspiră 
din  el 2,  Numai  că  Inocenţiu  I  înţelege  şi  explică  acest  text 
situându-se  pe  linia  exegezei  sfântului  Ciprian,  după  care 
„Tu  eşti  Petru**  este  charta  întregului  episcopat*.  Ca  şi 
Ciprian,  Inocenţiu  I  vrea  să  spună  că  Mântuitorul  a  promis 


1  P.  L.  t.  XX,  col  582. 

2  Cf.  Joseph  Turmei,  op.  cit,  p.  169, 

*  Ciprian,  ep.  XXXIII,  1,  ed.  Harlel  t,  II',  pag.  Pentru  interpretarea  textului 
la  sfântul  Ciprian  vezi  Wladimir  Guettee,  Papalitatea  shismatică,  trad.  dc  Joşii  Glteor- 
ghian,  Bucureşti  1906;  Hugo  Koch,  Cyprian  und  der  romische  Primat,  Eine  Kirchen 
—  und  Dogmengeschichte  Studie,  Leipzig,  J,  C.  Hinricbs'sche  Buchhandlung,  1910, 
în ;  Texte  und  Untersuchungen  zur  Geschichte  der  altchristlichen  Litcratur,  dritte 
Reihe,  V  Bd,  1910,  p.  1  —  174;  Cathedră  Petri.  Neue  Untersuchungen  iiber  die 
Anfânge  der  Primatslehre.  Beihefte  zur  Zeitschrift  fur  die  neutestamentliche  Wis- 
senschaft,  Giessen,  Alfred  Topelmann,  1930 ;  Zur  Geschichte  des  monarchischen 
Episkopats,  art.  in  Zeitschrift  fur  die  neutestamentliche  Wissenschaft  und  die  Kunde 
des  Urchristentums,  1919 — 1920,  p.  81 — 85,  Langen  (Joseph),  Geschichte  der  romi- 
schen  Kirche  bis  zum  Pontificate  Leos  1,  Bonn,  1881  ;  Erich  Caspar,  Primatus  Petri. 
Dine  philologisch-historische  Untersuchung  iiber  die  Urspriinge  der  Primatslehre, 
Weimar,  1927. 

lui  Petru  episcopatul.  Atât  şi  nimic  mai  mult-  Ridicat  cel 
dintâi  la  cinstea  de  episcop,  Petru  a  deţinut  câtăva  vreme 
singur  această  sarcină  şi  a  slujit  de  rezervor  din  care  se 
trăgea  episcopatul.  Dar  trebue  să  precizăm  că,  în  ce  pri¬ 
veşte  pe  Ciprian,  este  vorba  de  o  prioritate  cronologică, 
iar  nu  juridică.  In  plus,  pentru  Inocenţiu  I  textul  „Tu  eşti 
Petru“  conţine  —  în  sens  de  prioritate  cronologică  —  un 
drept  de  proeminenţă  pentru  scaunul  episcopal  al  Antio- 
hi ei,  pe  care  Petru  l-ar  fi  ocupat  vremelnic,  numai  în 
treacăt  şi  după  aceea  pentru  scaunul  Romei,  dat  fiind  că 
Apostolul  a  murit  în  capitala  imperiului  roman. 

Din  cele  spuse  mai  sus,  se  desprind  două  lucruri  pri¬ 
vitoare  !a  concepţia  lui  Inocenţiu  I  despre  originea  şi  natura 
primatului  papal.  Primul  constă  în  aceea  că  textul  „Tu  eşti 
Petru"  îşi  păstrează  chiar  şi  sub  pana  lui  Inocenţiu  I  inter¬ 
pretarea  tradiţională  a  Bisericii  ecumenice.  Biserica  din 
Roma  este,  din  acest  punct  de  vedere,  tributară  bisericii 
africane.  Al  doilea  constă  în  a  considera  primatul  episco¬ 
pului  Romei  ca  fiind  opera  hotărîrilor  Părinţilor 1  sinodului 
ecumenic  din  Niceea 2.  In  virtutea  acestei  origini,  episcopul 
Romei,  în  cazul  nostru  Inocenţiu  I,  are  dreptul  de  a  judeca 
în  ultimă  instanţă  cauzele  majore  din  întreaga  Biserică, 

Anumite  piedeci  au  oprit  pe  Inocenţiu  I  să  vadă  în 
textul  „Tu  eşti  Petru"  temeiul  revelat  al  primatului  papal. 
Ezitarea  lui  s'a  izbit  însă  de  puternica  tradiţiune  exegetică 
africană,  după  care  „Tu  eşti  Petru"  este  temeiul  episcopa¬ 
tului  din  Biserică  primit  dela  Iisus  Hristos.  Episcopii  deţin 
întreita  lor  putere  dela  sfinţii  Apostoli  în  măsură  egală. 
Aceasta  era  o  învăţătură  crezută  de  întreaga  Biserică  ecu¬ 
menică.  In  al  doilea  rând,  ea  se  ist  ea  de  înţelesul  ce  se 
da  termenului  »rc§cpa“,  care  nu  însemna  persoana  lui  Petru, 
ci  credinţa  în  mesianitatea  şi  divinitatea  lui  Iisus,  mărturi¬ 
sită  de  Apostolul  Petru  în  numele  colegilor  săi.  Pe  această 
credinţă  a  fost  întemeiată  Biserica  cea  văzută.  Era  dease- 
menea  un  punct  dela  început  fixat  în  tradiţiunea  exegetică, 


1  P.  L.  t,  XX,  col.  583 :  „Patruin  instituia". 

2  P.  L.  t,  XXIX,  col,  473,  6:  „Si  majores  causae  in  medium  fuerint  devolutae, 
ad  sedem  apostoli  cam,  sicut  synodus  statuît,  et  beata  consuetudo  exigit,  post  judt- 
cu»  episcopale  referantur". 

atât  cea  răsăriteană  cât  şi  cea  apuseană.  Acestea  sunt 
piedecile  peste  care  Inocenţiu  I  n'a  putut  trece,  dar  care 
l-au  oprit  la  calea  jumătate,  făcându-1  să  fundamenteze  pri¬ 
matul  papal  pe  hotărîrile  sinodului  ecumenic  din  Niceea. 
Pentru  el  aceasta  era  o  biruinţă,  deoarece  graţie  imaginaţiei 
sale  atât  de  bogate,  ca  şi  abilităţii  sale,  Inocenţiu  I  reuşeşte 
să  scoată  primatul  papal  de  sub  influinţa  vremelnică  şi 
dăunătoare  a  împăratului  şi  să-i  dea  autoritatea  şi  presti¬ 
giul  necesar  în  executarea  planului  de  dominare  a  întregei 
creştinătăţi. 

Este  de  notat  că  episcopii  Romei  din  vremea  aceea 
se  socoteau  fără  excepţie  urmaşii  sfinţilor  Apostoli  Petru 
şi  Pavel,  dar  niciodată  numai  ai  sfântului  Petru. 

Reforma  întreprinsă  de  Inocenţiu  I  n'a  rămas  literă 
moartă.  Din  contră,  ea  s'a  înrădăcinat  în  pământul  Romei 
şi  va  da  roade  minunate,  pe  care  biserica  romană  nu  le 
va  nesocoti.  Căci  dacă  pentru  urmaşii  lui  Inocenţiu  I  originea 
primatului  papal  pare  să  fie  însuşi  Mântuitorul,  nu  este 
mai  puţin  adevărat  că  ea  va  exercita  o  mare  influinţa  în 
epoca  de  glorie  a  faimoaselor  decretale  pseudo-isidoriene. 

Cu  Inocenţiu  I  începe  şi  sfârşeşte  deci  a  doua  etapă  a 
evoluţiei  primatului  papal.  Reforma  sa  rămâne  la  calea 
jumătate,  din  cauza  obstacolelor  pe  care  le-am  arătat  mai 
sus.  Putea  ea  însă  să  rămână  aci?  Vom  vedea  îndată  că 
teoria  lui  Inocenţiu  I  va  fi  desăvârşită  de  urmaşii  săi,  prin 
trecerea  obstacolelor  ce  se  iviseră  deja  în  calea  lui  Ino- 
cenţiu  I.  Aceasta  va  însemna  ultima  etapă  in  evoluţia  cău¬ 
tării  adevăratei  origini  a  primatului  papal, 

(Sfârşitul  urmează) 


PENTRU  SUFLETUL  BASARABIEI 

de 

Preot  Căpitan  GHEORGHE  SECAŞ 

La  scurtă  vreme  după  desfăşurarea  luptelor  de  des- 
robire  a  Basarabiei,  în  câmpiile  armonioase  şi  pline  de 
belşug  ce  se  întind  între  Prut  şi  Nistru,  a  descins  misiunea 
ardeleană.  După  ce  glia  străbună  a  fost  eliberată  prin  vitejia 
ostaşului  român  şi  prin  jertfa  lui  de  sânge,  făcându-se  pă¬ 
mântului  şi  poporului  basarabean  cel  mai  mare  bine,  a 
venit  din  Ardeal  semnalul  de  a  se  îndeplini  ceva  pentru 
sufletul  Basarabiei, 

Am  avut  deosebita  fericire  şi  mângâiere  sufletească 
de-a  lua  parte  la  expediţia  misionară  iniţiată  şi  condusă 
de  I,  P,  S.  Sa  Mitropolitul  Nicolae  al  Ardealului,  Când 
meditez  asupra  celor  trăite  şi  experiate  cu  acest  prilej  în 
Basarabia,  îmi  dau  perfect  seama  că  s'a  îndeplinit  una  din 
cele  mai  frumoase  acţiuni,  că  întreaga  lucrare  a  fost  aşe¬ 
zată  pe  plan  pur  duhovnicesc  şi  tot  ce  s'a  săvârşit  a  fost 
numai  din  motive  evanghelice-  Ardealul  a  trecut  în 
Basarabia  prin  reprezentanţii  săi  spirituali,  pentru  a  de¬ 
pune  către  sufletul  basarabean  mărturia  iubirii  de  frate 
şi  a  se  bucura  împreună  pentru  eliberarea  din  jugul  crunt 
al  bolşevicilor  fără  Dumnezeu. 

Ierarhii  şi  preoţii  Ardealului  au  cercetat  oraşele  şi 
satele  dintre  Prut  şi  Nistru,  şi-au  aflat  acolo  fraţi  de-ai 
lor  vorbind  dulcele  grai  moldovenesc,  având  aceeaş  cre¬ 
dinţă  şi  mărturisindu-se  ca  fii  ai  României.  Şi  Românii 
basarabeni  nu  sunt  puţini ;  vreau  să  spun  că  ei  populează, 
cu  mici  excepţii,  tot  ţinutul  dintre  Prut  şi  Nistru,  că  în 
comparaţie  cu  Ardealul,  Basarabia,  mai  ales  acum  după 
recucerirea  ei,  este  un  colţ  de  ţară  românească,  unde 
străinul  s'a  împuţinat  foarte  mult,  spre  marea  noastră  mân¬ 
gâiere.  Ţi  se  umple  inima  de  o  legitimă  mândrie  văzând 
puternicele  aşezări  neaoş  moldoveneşti,  care  se  întind  în¬ 
destulate  în  judeţele  Lăpuşna,  Bălţi,  Soroca,  Hotin,  Tighina 
şi  mai  ales  în  Orhei,  Doar  jos  la  Dunăre  mai  stăruie  îm- 

pestriţarea ;  încolo,  Basarabia  poate  fi  mândră  de  numele 
ei  şi  România  poate  fi  fericită  că  are  de  straje  la  Nistru 
o  astfel  de  santinelă. 

IN  LUCRARE  MISIONARĂ 

înconjuraţi  de  cea  mai  caldă  însufleţire  a  fraţilor  no¬ 
ştri  basarabeni,  am  făcut  rugăciuni  în  bisericile  lor  fru¬ 
moase  şi  bogat  împodobite,  ne-am  înfrăţit  bucurându-ne 
împreună  înaintea  lui  Dumnezeu,  le-am  mărturisit  credinţa 
noastră,  le-am  cinstit  mucenicia  lor,  le-am  vestit  cuvântul 
lui  Dumnezeu  care  din  veac  ne-a  fost  părinte  şi  stăpân 
şi  care  cu  toate  că  ne-a  cercat,  dar  morţii  nu  ne-a  dat, 
ci  dimpotrivă  ne  cheamă  pe  toţi  la  o  binecuvântată  nă¬ 
dejde  şi  la  un  strălucit  viitor.  Le-am  arătat  că  precum  aici 
la  Nistru  sunt  milioane  de  Români,  aşa  şi  în  Ardealul  de 
unde  am  venit  noi,  partea  din  spre  apus  a  României,  se 
află  peste  3  milioane  de  Români,  cari  vorbesc  şi  simt  româ¬ 
neşte  şi  sunt  mândri  de  neamul  lor.  Regimente  întregi  din 
Ardeal  au  venit  să  lupte  pentru  eliberarea  Basarabiei. 

Cadrul  restrâns  al  unei  comunicări  într'o  revistă  ca 
aceasta,  nu-mi  dă  posibilitatea  de-a  intra  în  amănunte,  pentru 
a  arăta  pe  larg  ceea  ce  s’a  făcut  în  Basarabia  de  către  mi¬ 
siunea  ardeleană.  Mă  gândesc  la  editarea  unei  broşuri 
pentru  aşa  ceva. 

Spun  doar  atât:  In  cursul  alor  12  zile  de  efectivă 
lucrare,  s’au  săvârşit,  prin  cercetarea  celor  peste  600  de  sate  şi 
oraşe,  tot  atâtea  Liturghii,  Dacă  numai  acest  lucru  s’ar  fi 
făcut  şi  credem  că  misiunea  ardeleană  şi-a  atins  obiectivul. 

Ce  voiu  spune  despre  cuvântările  rostite,  despre  con¬ 
vorbirile  cu  poporul,  despre  broşurile  duse  în  toate  cătu¬ 
nele  Basarabiei?  Un  vagon  de  cărţi  a  cinstit  Ardealul  fra¬ 
ţilor  basarabeni.  Ca  încheiere,  dau  mai  jos  însemnarea 
ce  am  făcut-o  în  carnetul  meu  despre  împlinirea  unei  zile 
de  misiune. 

LA  VORNICENÎ  (LĂPUŞNA) 

Miercuri  10  Septemvrie,  echipa  misionară  în  frunte 
cu  I.  P.  S,  Sa,  cu  toată  ploaia  care  nu  mai  contenea  de 
două  zile,  se  afla  în  comuna  Vorniceni.  Această  aşezare 

de  Moldoveni  de  frunte  se  află  la  vreo  40  km,  spre  apus 
de  Chişinău,  numărând  1400  de  familii  cu  aproape  5000 
locuitori.  Astfel  de  aşezări  nu  sunt  rare  în  Basarabia. 

Vornicenxi  au  o  biserică  impunătoare,  admirabil  îm¬ 
podobită,  care  n'a  avut  nimic  de  suferit  în  urma  stăpânirii 
bolşevice. 

Vremea  de  ploaie  a  adus  poporul  în  număr  mare  la 
biserică.  De  altfel,  una  din  echipele  noastre  era  prezentă 
şi  pregătise  terenul;  au  venit  toţi  preoţii  aflători  în  îm¬ 
prejurimi, 

înconjurat  de  mare  sobor  de  preoţi  şi  diaconi,  I.  P, 
S,  Sa  a  slujit  sf.  Liturghie,  In  desăvârşită  reculegere,  în 
duh  de  evlavie,  în  ţinută  demnă,  înaltul  Ierarh  a  exercitat 
o  covârşitoare  impresie  atât  asupra  soborului  de  preoţi 
împreună  slujitori,  cât  şi  asupra  poporului  care  urmărea 
cu  vădită  emoţie  sfânta  slujbă. 

Răspunsurile  liturgice  le-a  dat  corul  din  Lozora,  co¬ 
mună  apropiată.  Dacă  peste  tot  în  satele  basarabene  am 
auzit  coruri  frumoase,  corul  din  Lozora  le  întrece  pe 
toate.  Alcătuit  din  elemente  tinere  ţărăneşti,  corul  mixt 
din  Lozora  ne  va  rămânea  cea  mai  vie  amintire  de  armonie 
desăvârşită,  de  cântare  îngerească,  de  freamăt  ceresc.  Exe¬ 
cuţia  extrem  de  facilă  şi  repertoriul  îmbelşugat. 

Liturghia  arhierească  din  Vorniceni,  însoţită  de  corul 
Lozorenilor,  va  rămânea  pentru  misiunea  noastră  un  eve¬ 
niment  duhovnicesc  de  seamă. 

In  mijlocul  acestei  încântări  duhovniceşti,  au  urmat 
cuvântările.  I,  P,  S.  Sa  a  prezentat  poporului  pe  cei  patru 
preoţi  ardeleni  prezenţi,  cari  au  spus,  pe  rând  câte  un 
cuvânt  de  zidire  sufletească, 

A  urmat  apoi  distribuirea  cărţilor  teologice  pentru 
preoţi  şi  populare  pentru  popor';  broşuri  variate,  de  cuprins 
religios,  editate  în  tiparniţa  şaguniană  dela  Sibiu  şi  cărti¬ 
cele  de-ale  „Astrei".  In  fiecare  sat  basarabean  pe  unde 
au  trecut  echipele  misionare,  au  rămas  sute  şi  mii  de  bro¬ 
şuri  din  vagonul  cu  cărţi  venit  dela  Sibiu. 


HRISTOS  CALEA  NOASTRĂ 

de 

Preot  NICODIM  BELEA 

Duhovnicul  Academiei  teologice  „Andreiane“ 

Necredincioşii  şi-au  ales  cu  nedrept  ca  verhovnic  pe  Apostolul 
Toma  geamănul,  care  nu  Ie  serveşte  cauza  deloc,  ci  mai  vârtos  se 
arată  unealta  lui  Dumnezeu  pentru  spulberarea  ori  căror  îndoieli. 

Aşa  s'a  întâmplat  cu  învierea  Domnului,  pe  care  pipăindu-L, 
Toma  a  exclamat:  „Domnul  meu  şi  Dumnezeul  meu!"  Tot  sf.  Apostol 
Toma  este  ucenicul  pe  care  l-a  folosit  Mântuitorul  —  în  guvernarea  Sa 
dumnezeiască  —  spre  a  arăta  omenirii  calea  ce  duce  la  scopul  final» 
Acesta  a  întrerupt  pe  Mântuitorul  în  cuvântarea  Sa  de  despărţire  şi 
l-a  întrebat:  „Doamne  nu  ştim  unde  Te  duci  şi  calea  cum  s'o  ştim?“ 
lată  o  întrebare  pe  care  Dumnezeu  a  pus-o  in  gura  sf.  Apostol, 
pentru  a  trasa  linia  ce-o  vor  avea  de  urmat  toate  neamurile  pămân¬ 
tului.  Răspunsul  Mântuitorului  a  fost  limpede :  „Ea  sunt  calea,  ade¬ 
vărul  şi  viaţa".  Şi  pentru  a  spulbera  orice  tălmăcire  greşită  pe  care 
ar  încerca-o  cineva,  Mântuitorul  lămureşte  şi  modul  de-a  ajunge  la 
Dumnezeu,  zicând :  „Nimeni  nu  vine  la  Tatăl  fără  numai  prin  mine11, 
ceeace  însemnează  că  nimeni  nu-şi  poate  agonisi  sieşi  o  viaţă  cu 
Tatăl,  fără  numai  prin  credinţa  în  Fiul  şi  în  Evanghelia  Sa.  Nimeni 
nu  are  alt  drum  spre  Dumnezeu  de  cât  acela  plin  de  spini  şi  ură, 
pe  care  a  mers  lisus.  La  capătul  acestei  căi  se  găseşte  culmea 
Golgotei,  cu  suferinţă  şi  sânge.  Aceasta  este  calea !  Hristos  şi  suferinţa 
sunt  pilaştrii  ce  străjuiesc  drumul  către  Dumnezeu.  Cel  ce  se  abate 
pe  „calea  cea  largă'1  a  plăcerii  şi  a  minciunii,  acela  nu  va  afla  nici 
dealul  Căpăţânii  şi  nici  pe  Dumnezeu. 

Drumul  acesta  a  fost  trasat  din  eternitate  de  Creator.  El  uneşte 
Edenul  cu  Golgota.  Uneşte  dulceaţa  desfătării  cu  amărăciunea  urii 
omeneşti.  Uneşte  pe  Adam  cu  Hristos. 

Pentru  nevrednicia  omului  dela  început,  Dumnezeu  „a  pus  heru¬ 
vimi  şi  sabie  şi  flacără  să  păziasca  calea  către  pomul  vieţii11,  pen- 
truca  numai  „cel  ce  crede  şi  va  face  şi  va  învăţa,  să  se  izbăviască". 

Au  căzut  neamuri  întregi  luptând  pe  acest  drum.  „Şi  a  căutat 
Domnul  Dumnezeu  pe  pământ  şi  iată  era  stricat,  căci  tot  trupul  se 

abătuse  dela  calea  de  pe  pământ",  cu  toate  că  Domnul  era  cu  ei, 
ziua  în  stâlp  de  nor,  arătându-le  calea,  iar  noaptea  în  stâlp  de  foc. 
Toate  străduinţele  poporului  ales  se  reduc  la  acelaş  numitor 
comun:  străbaterea  căii  spre  Hristos,  care  va  fi  apoi  El  însuşi  calea 
care  duce  pe  om  către  Dumnezeu,  „El  este  acela  despre  care  a  zis 
proorocul  Isaia:  „Glasul  celui  ce  strigă  în  pustie:  gătiţi  calea  Dom¬ 
nului,  drepte  faceţi  cărările  Lui", 

Problema  se  pune  acum  neted,  pentru  noi  creştinii.  Omule,  în¬ 
cotro  mergi?  Aceasta  trebuie  să  fie  întrebarea  noastră  de  fiecare 
clipă,  fie  că  mâncăm  sau  bem  sau  lucrăm.  Ceasul  de  faţă  ne  prezintă 
scadenta  unei  atitudini  pe  care  Dumnezeu  o  aşteaptă  demult  dela  noi. 
Că  balanţa  noroadelor  pământului  a  fost  înclinată  mai  mult  spre 
pământ  decât  spre  cer,  asta  o  cunoaştem  cu  tot»,  începând  dela 
poporul  ce  nu  s'a  făcut  vrednic  de  numele  său  „ales",  până  la  cei 
ce  isgonind  dintre  ei  crucea  Iui  Hristos,  ridică  în  slavă  chipul  lui 
Antihrist.  Dar  istoria  hulitorilor  de  Dumnezeu  nu  ne  justifică  pe  noi  > 
în  faţa  Tatălui  celui  ceresc,  iar  numele  de  creştin  nu  ne  scuteşte  de 
pedeapsă,  ci  mai  vârtos  ne  învaţă  a  lua  atitudini  noui  şi  a  ne  for¬ 
mula  un  nou  concept  despre  lume  şi  viaţă,  adecvat  veacului.  Un 
lucru  este  sigur:  pentru  tot  sufletul  mărturisitor  de  Hristos,  se  deschid 
orizonturi  proaspete.  Porunca  ceasului  este  :  să  nu  intervertim  scopul . 
pentru  care  ne-a  creat  Dumnezeu,  ci  mai  vârtos  să  căutăm  calea  cea 
mai  scurtă  ce  duce  Ia  Dumnezeu. 

Hristos  este  calea,  pentru  tot  cei  ce  crede  întru  El. 

Hristos  este  calea  păcii!  El  a  venit  să  împace  pe  om  cu  Dum¬ 
nezeu.  A  venit  să  „lumineze  pe  cei  cari  şed  în  întunerec  şi  în  umbra 
morţii,  îndreptând  picioarele  noastre  pe  calea  păcii".  A  venit  ca  „să 
avem  pace  unii  cu  alţii". 

Hristos  este  calea  dreptăţii!  El  a  împlinit  voia  Tatălui  celui  din 
ceruri  cu  preţul  vieţii  Sale,  „ca  să  se  plinească  toată  dreptatea". 
Şi  ştim  că  obiectul  acestei  dreptăţi  a  fost  omul.  Cum  ar  veni  lucrul 
dacă  Hristos  a  împlinit  pentru  noi  oamenii  toată  dreptatea,  iar  noî 
să  nu  fim  în  stare  a  ne  ridica  la  săvârşirea  dreptăţii  impusă  de 
sângele  Mântuitorului?  De  nu  ar  fi  venit  şi  nu  ni  sar  fi  binevestit 
Evanghelia,  păcat  nu  am  avea;  „acum  însă  nu  avem  cuvânt  pentru: 
păcatele  noastre",  „Căci  —  zice  Apostolul  Petru  în  epistola  sa  — 
era  mai  bine  pentru  ei  să  nu  fi  cunoscut  calea  dreptăţii,  de  cât  după 
ce  au  cunoscut- o  să  se  întoarcă  înapoi". 

Dar  El  a  venit !  Este  cu  noi  in  tot  locul,  îl  vedem  şi  îl  simţim 

■  căci  ne  cuminecăm  cu  El;  şi  a  făcut  din  trupul  Său,  pe  Golgota,  cale 
-întinsă  între  cer  şi  pământ ;  ne-a  deschis  „calea  cea  nouă  şi  vie  pe 
care  pentru  noi  a  croit-o,  prin  catapeteasmă,  adecă  prin  trupul  său“, 

„Căile  strâmbe"  le-a  făcut  prin  jertfa  Sa  drepte  „şi  cele  cu  ane¬ 
voie  de  umblat,  drumuri  netede".  Insă  numai  cu  ochiul  credinţei  şi 

■  al  dreptăţii  îl  putem  vedea.  Altfel,  El  stă  ascuns  dela  faţa  noastră. 
-Orb  trebuie  să  fii,  ca  în  zilele  noastre  să  nu-L  vezi  pe  Iisus  şi  drep¬ 
tatea  Lui  între  noroade, 

începutul  drumului  către  Hristos  este  calea  Damascului.  De  aici 
începem  a  vedea  bine  şi  a  duce  şi  pe  alţii  spre  El. 

Saul  prigonitorul  vedea  bine,  dar  era  orb  pentru  Hristos.  Pavel 
Apostolul  orbise  pe  calea  Damascului,  dar  îl  vede  pe  Hristos  în 
toată  mărirea  Sa  din  ceruri.  Străbătând  pământul,  el  n’a  vestit  de 
’  cât  pe  Hristos  cel  răstignit  şi  toate  celelalte  se  adăugau  sufletelor 
credincioase.  El  le  trimite  Corintenilor  pe  Timoteiu  spunându-le  între 
altele :  „El  (Timoteiu)  vă  va  aduce  aminte  cari  sunt  cărările  mele 
întru  Hristos  Iisus,  ce  fel  învăţ  eu  pretutindeni",  de  unde  se  vede 
că  Pavel  învăţa  numai  calea  ce  duce  spre  Hristos, 

Hristos  este  calea  dragostei!  Temeiul  învăţăturii  pauline  este 
crucea  lui  Hristos  şi  dragostea  ce  trebuie  să  ne  înfrăţească  în  jurul 
crucii.  De  aceea  nu  scapă  nici  un  prilej  fără  a  pune  apăsul  pe  calea 
dragostei  ce  duce  Ia  Golgota.  In  continuare,  epistola  întâia  către 
Corinteni  aminteşte  şi  de  acest  lucru :  „Şi  eu  vă  arăt  încă  o  cale 
mai  presus  de  orice  altă  cale "...  şi  începe  cântecul  cel  mai  înălţător 
ce  s’a  cântat  vreodată  dragostei  creştine,  în  capitolul  XIII,  pe  care-1 
cunoaştem  cu  toţii. 

Ii  este  dat  însă  a  face  şi  constatări  triste,  văzând  „cât  sunt  de 
neurmate  căile  lui  Hristos". 

Hristos  este  calea  milei!  Lui  i-a  fost  „milă  de  popor".  Dar  „ace¬ 
stui  neam",  nu-i  este  milă  de  „cel  căzut  între  tâlhari".  Ori  aşteptăm 
să  vină  un  „samaritean"  care  n’a  cunoscut  crucea?  „Mergi  şi  fă  şl 
4u  asemenea",  căci  „toate  căile  Domnului  sunt  milă  şl  dreptate  pentru 
-  cei  ce  păzesc  aşezământul  Lui  şi  poruncile  Lui"  (Ps.  XXIV). 

Dacă  Mântuitorul  zice  despre  Sine  în  chip  limpede:  „eu  sunt 
calea",  concluzia  ar  fi  că  noi  toţi  cei  ce  ne-am  botezat  întru  El, 
.  suntem  cu  EI  şi  pe  căile  Lui.  Să  nu  fim  însă  desorientaţi.  Să  ne 
facem  un  examen  al  roadelor  creştinismului  nostru  individual;  dacă 
nu  cumva  aceste  fructe  sunt  de  viţă  sălbatecă,  lipsite  de  altoiul  Iul 
Hristos.  Aceasta  este  busola  de  orientare,  dacă  suntem  pe  calea  lui 
.  Hristos. 

El  este  calea  păcii,  a  dreptăţii,  a  iubirii  şi  a  milei. 

Spre  care  din  acestea  arată  busola  vieţii  noastre?  Pentrucă  ta¬ 
bloul  judecăţii  e  înfricoşător,  (A  se  vedea  Mat.  cap.  25). 

Căile  ce  duc  la  Domnul  sunt  multe,  dar  strâmte  şi  urmarea  lor 
implică  o  fărâmă  de  voinţă.  Principalul  este  nu  să  nu  cazi,  ci  să  te 
ridici ;  să-ţi  încopciezi  voinţa  ta  slabă  de  voinţa  cea  puternică  a  lui 
Dumnezeu.  Atunci,  deşi  „este  strâmtă  poarta  şi  îngustă  calea  ce  duce 
la  viaţă",  o  vom  străbate. 

Dealtmintrelea,  neamul  acesta  al  veacului  nu  va  fi  mai  netrebnic 
de  cât  roaba  cu  duh  pitonicesc  din  Filipi,  care  ţinându-se  după  Pavel 
şl  cei  trei  însoţitori  ai  săi,  striga :  „aceşti  oameni  vestesc  calea  mân¬ 
tuirii",  Femeia  aceasta,  în  robia  Satanei  fiind,  a  putut  totuşi  distinge 
calea  mântuirii  de  cea  a  pierzării.  Dar  „bun  şi  drept  este  Domnul 
şi  arată  păcătoşilor  pe  ce  cale  să  apuce". 

ATITUDINI 

PUNCTE  CARDINALE  ÎN  HAOS 

„ URGENŢA  UNEI  DEFINIRI  LATINE  A  SPIRITUALITĂŢII  ROMÂNEŞTI?".*. 

SAU  ALTCEVA? 

II  rog  pe  dl  Prof.  N ic  hi for  Crainic  să  mă  ierte  că-i  copiez  aici 
titlul  uneia  din  strălucitele  sale  cărţi,  tocmai  fiindcă  mărturisesc  această 
răpire.  Aveam  neapărată  nevoe  de  el,  fiindcă  exprimă  în  cuvinte  ne¬ 
întrecute  o  ciudată  stare  de  confuzie  creată  de  anumite  organe  de  presă 
laică  şi  bisericească,  amândouă  prea  deochiate  ca  să  nu  se  poată  ghici 
fără  multă  bătae  de  cap  că-i  vorba  de  cotidianul  care  se  recomanda 
băţos,  până  bine  de  curând  —  şi  în  ciuda  discutabilului  său  nărav  de  a-şi 
trimite  manuscrisele  tocmai  unde  nu  trebuia,  spre  a  fi  cenzurate  în 
prealabil  de  cine  nu  trebuia  —  drept  „cel  mai  curajos  ziar  politic"  şi 
de  surata  săptămânală,  dotată  cu  anumite  prerogative  oficiale,  care 
apare  în  orăşelul  dela  îmbucătura  Târnavelor. 

Prea  compromise  ca  să  mai  merite  osteneala  unei  răfueli  cu  enor¬ 
mităţile  ce  le  debitează  ori  de  câte  ori  au  prilejul  —  şi  asta  se’ntâmplă 
des  —  cele  două  organe  de  presă  au  dreptul  de  astă  dată  la  o  scutii- 
rătură  radicală,  într’atâta  este  de  reuşită  cea  mai  nouă  tentativă  a  lor 
de  a  semăna  confuzia  în  rândurile  celor  ce  continuă  să  le  mai  citească 
fără  să  ştie  că  unul  poartă  încă  urmele  mirosului  de  usturoiu  al 
„Imprimatur" -ului  pistruiat,  iar  cealaltă  germenul  de  disoluţie  al  uni¬ 
tăţii  noastre  sufleteşti  clădită  cu  atâtea  jertfe  şi  în  ciuda  planurilor  de 
expansiune  ale  patronilor  ei  de  peste  hotare. 

„Cel  mai  curajos  ziar  politic “  —  în  două  articole  publicate  către 
sfârşitul  verii,  sub  semnătura  directorului  său,  articole  de  certă  inspi¬ 
raţie  papistaşe  —  constată  că  bolşevismul  e  pe  punctul  de-a  fi  lichidat 
la  el  acasă  şi  hotarul  din  spre  Răsărit  e  refăcut  cu  jertfe  în  faţa  cărora 
îngenunchem  smeriţi  şi  plini  de  recunoştinţă, 

Până  aici,  toate  bune. 

Dar  nu-i  destul  să  ne  refacem  hotarele  —  spune  mai  departe 
directorul  celui  mai  curajos  ziar  politic.  Şi  continuă:  Va  trebui  să  le 
şi  păstrăm. 

Şi  asta-i  bună.  Dar  cum? 

Foarte  simplu.  Dispare  o  primejdie :  bolşevismul.  Apare  pe  ruinele 
ei  alta :  panslavismul  deghizat  în  odăjdii  ortodoxe  (cum  spunea  de  curând 
o  imprudentă  expresie  a  dlui  Nichifor  Crainic,  adoptată,  comentată, 
valorificată  şi  aplaudată  frenetic  la  Blaj),  care  ne  va  da  răgaz  de 
linişte  şi  refacere  numai  atâta  vreme  cât  îi  trebueşte  ca  să-şi  reînvigo- 

reze  forţele  sleite  de  prigoana  atee.  Şi  apoi,  ne  va  strivi  sub  copitele 
năzdrăvanilor  cai  ai  stepei.  Aşa  fiind,  comunitatea  noastră  de  credinţă 
cu  Rusia  care  iese  din  catacombe,  reprezintă  o  ameninţare  evidentă. 

Cum  s'o  evităm  ? 

Şmecher,  „cel  mai  curajos  ziar  politic “  proclamă  „urgenţa  unei 
definiri  latine  a  spiritualităţii  româneşti“,  iar  fiţuica  blăjană  reia  cu 
stângu,  ca  la  football,  oblun  poartă:  să  ne  dăm  cu  papa!  în  felul 
acesta,  rezistenţa  noastră  faţă  de  pericolul  slav  e  organizată  şi  vom 
avea  o  mie  de  ani  pace. 

Ne  aflăm  aşa  dar  în  faţa  unei  noui  invitaţii  la  catolicizare.  Căci 
am  mai  avut  şi  altele. 

Pe  aceasta,  o  respingem  din  simplul  motiv  că  ea  nu  reprezintă 
nici  mai  mult  nici  mai  puţin  decât  o  ofensă  aruncată  în  obrazul  îndu¬ 
rerat  al  Ţării,  care-şi  trimite  la  moarte  feciorii  pentru  alte  scopuri 
decât  cele  visate  de  cârtiţele  solidarităţii  noastre  sufleteşti. 

Ne-am  bătut  cu  succes  —  şi  ne  mai  batem  încă  —  pentru  stâr- 
pirea  pericolului  iudeo-marxist  dela  Răsărit.  „Cel  mai  curajos  ziar 
politic  ‘  şi  ecoul  lui  dela  confluenţa  Târnavelor  —  meşteri  dibaci  în 
„ prevederi “  —  ne  indică  altă  primejdie  şi  ne  oferă  garanţii...  engleze 
pentru  preîntâmpinarea  ei. 

Oferta  e  cel  puţin  suspectă.  Lăsând  la  o  parte  împotrivirea  popo¬ 
rului  faţă  de-o  eventuală  tentativă  de  strâmbare  a  legii  străbune  —  ale 
cărei  rigori  Blajul  a  avut  prilejul  să  le  cunoască  ades  dela  1700  în¬ 
coace  —  invitaţia  de  dezertare  ce  ni  se  face  nu  reprezintă  altceva 
decât  o  şireată  manevră  de  cocoloşire  a  unicei  probleme  de  extremă 
urgenţă  pentru  asigurarea  marşului  nostru  victorios  în  istorie :  refa¬ 
cerea  unităţii  sufleteşti  a  neamului,  grav  păgubită  şi  prin  nefericitul 
act  dela  1700.  Căci  ce  poate  fi  mai  simplu  de  făcut  când  te  afli  în 
derută,  când  simţi  că  a  sunat  ceasul  în  care  cei  vinovaţi  de  gravele 
ştirbiri  ale  solidarităţii  noastre  sufleteşti  într'un  trecut  nu  prea  înde¬ 
părtat,  vor  fi  traşi  la  răspundere,  decât  să  recurgi  la  gestul  celui  ce 
stă  să  se  înece.  încercând  să  abaţi  în  altă  parte  atenţiunea  obştească 
şi  să-i  angajezi  purtătorii  de  cuvânt  pe-o  pistă  falsă,  imposibilă  şi 
inadmisibilă  ? 

„ Cel  mai  curajos  ziar  politic “  şi  filiala  lui  dela  Blaj  ştiu  bine  că 
ţara  aceasta  a  fost  zidită  şi  menţinută  de  sufletul  ortodox.  Acest  suflet 
luptă  astăzi  împotriva  bolşevismului  şi  tot  el  va  combate  în  viitor  peri¬ 
colul  slav,  ori  cât  de  ortodoxe  vor  fi  odăjdiile  în  cari  va  căuta  să-şi 
înfăşure  tendinţele  expansioniste.  Deocamdată  —  spre  deosebire  de  „cel 
mai  curajos  ziar  po!itic“  şi  de  gazeta  blăjană  —  ne  bucurăm,  fără  să 
ne  temem,  că  Ortodoxia  rusească  se  apropie  de  sfârşitul  îndelungatei 
şi  impunătoarei  ei  mucenicii. 

Deşi  ţară  mică,  noi  ne-am  îngăduit  să  înfruntăm  tăvălugul  bol¬ 
şevic  cu  o  cutezanţă  demnă  de-o  mare  putere.  Am  înfruntat  eroarea 
iudeo-marxistă,  Biserică  şi  popor  deopotrivă,  mai  de  vreme  şi  mai 
atent  decât  anumite  „forţe  planetare ",  cari  puse  la  adăpost  peste  ţări 

şi  mări  de-o  vecinătate  atât  de  neplăcută,  nu  sau  gândit  decât  să 
profite  de  rezistenţa  noastră  împotriva  primejdiilor  dela  Răsărit,  aten¬ 
tând  sistematic  la  unitatea  sufletească  a  Neamului . 

Ce  contribuţie  a  adus  papalitatea  la  făurirea  României  Mari? 
Lacrimi  că  s’a  prăbuşit  împărăţia  Habsburgilor.  Ce  a  jertfit  pentru 
înlăturarea  primejdiei  roşii  dela  hotarul  de  Răsărit  al  Ţării  noastre? 
Cam  tot  atâta  cât  a  făcut  pe  vremea  când  braţele  moldovene  împuţinau 
trufia  semilunii :  promisiuni  cari  nu  s’au  împlinit  niciodată  şi  titlu!  de 
„ atlet  al  creştinătăţii"  pentru  un  voevod  viteaz  care-şi  cucerise  această 
răsunătoare  faimă  înainte  de-a  i-o  recunoaşte  papalitatea  şi  fără 
concursul  ei. 

Pomenitele  „cuie"  papistaşe  ignorează  voit  o  lege  unanim  admisă 
pe  tot  rotogolul  pământului  când  ne  fac  ofensatoarea  ofertă  de-a  ne 
părăsi  credinţa  străbună.  O  ştiţi  cu  toţii  care-i  aceasta:  beneficiarul 
legitim  al  victoriei  e  luptătorul,  iar  nu  spectatorul.  Vom  trăi  şi  vom 
vedea:  cine  va  fi  în  stare  să  repete  în  mod  serios  o  astfel  de  ofertă 
Ţării  care  jertfeşte  atâta  belşug  de  sânge  pentru  apărarea  sufletului  ei, 
fără  să  descarce  asupră-şi  fulgerele  dreptei  sale  mânii? 

Dar  să  nu  uităm  esenţialul . . . 

Deşi  cu  hotarele  zdrenţuite  şi  cu  forţele  simţitor  împuţinate  de 
evenimentele  ştiute,  ne-am  angajat  în  lupta  contra  bolşevismului  cu  o 
vigoare  neegalată  şi  neîntrecută  decât  de  formidabila  maşină  de  răsboiu 
germană.  Rezultatul?  întreg  continentul  vuieşte  de  admiraţie  pentru 
elanul  cuminte  cu  care  ne-am  achitat  de  anevoioasa  misiune  care  s'a 
rezemat  pe  umerii  României.  In  noua  întocmire  a  Europei,  e  cert  că 
vom  juca  un  rol  demn.de  virtuţile  afirmate  în  aceste  vremuri  apocaliptice . 

Vom  putea  fi  la  înălţimea  lui? 

Răspunsul  îl  desprindem  de  pe  buzele  oricărui  Român  treaz :  vom 
fi  cu  atât  mai  respectaţi  înafară,  cu  cât  va  fi  mai  de  nezdruncinat 
tăria  noastră  lăuntrică.  Şi  aceasta  —  toată  sbuciumata  noastră  istorie 
e  mărturie  —  va  fi  în  continuă  suferinţă,  în  permanent  deficit  atâta 
vreme  cât  rănile  ei  nu  vor  fi  tămăduite.  Am  fost  mai  tari  înainte  de 
1700  decât  după  aceea.  Şi  am  fost  mai  temuţi  înainte  de  ivirea  peri¬ 
colului  sectar  decât  de  atunci  încoace.  Papalitatea  nu  a  sprijinit  niciodată 
revendicările  noastre  teritoriale.  Nu  se  poate  spune  acelaş  lucru  despre 
atitudinea  ei  faţă  de  „coroana  apostolică".  Cititorul  a  şi  făcut  compa¬ 
raţia  —  sunt  sigur.  Iar  sectele,  tot  aşa. 

Am  spus  şi  repetăm:  atâta  vreme  cât  unitatea  noastră  de  cre¬ 
dinţă  sufere,  sufere  Neamul  întreg,  ni  se  încetineşte  urcuşul  în  istorie. 
Cei  ce  au  primejduit  această  unitate  de  credinţă,  sunt  deopotrivă  de 
vinovaţi  în  faţa  istoriei  nepărtinitoare.  Intre  uniaţie  şi  sectele  anarhice 
—  privindu-le  cu  ochii  Neamului  şi  nu  prin  ochelarii  aburiţi  de  patimi 
şi  prejudecăţi  ai  intereselor  altora  —  noi  nam  făcut,  nu  putem  face 
nici  o  deosebire.  Meritele  pretinse  sau  atribuite  acestora,  nau  putut 
tămădui  vina.  Aceasta  nare  decât  un  remediu:  vinovaţii  să-şi  lapede 
straiele  trufiei  şi  să  se’ntoarcă  acasă. 

Suntem  fericiţi  să  putem  constata  că  ideea  acestei  reparaţii  în¬ 
cepe  să-şi  croiască  drum  voiniceşte  printre  cucutele  confuziilor  regisate- 
dibaciu  de  vinovaţii  notorii  ai  fărămiţării  noastre  sufleteşti.  In  coti¬ 
dianul  „  Universul “  (nr.  277  din  12  Oct.  a.  c.J  —  care  vorbeşte  mai 
româneşte  decât  oricare  dintre  foile  amintite  —  dl  I.  Vion  pledează 
pe  pagina  întâia  pentru  această  reparaţie.  Spre  deosebire  de  „cel  mai 
curajos  ziar  politic"  şi  de  gazeta  blăjană,  dsa  atrage  atenţiunea 
asupra  falsei  şi  dăunătoarei  politici  religioase  a  trecutelor  regimuri  de 
guvernământ  faţă  de  sectele  dovedite  complice  ale  bolşevismului.  Direc¬ 
torii  celor  două  foi ,  cuprinşi  de -o  ilariantă  frenezie  prozelitistică,  au 
uitat  complect  de  primejdia  pe  care  o  semnalează  din  nou  —  şi  cu 
dovezi  revelatorii  —  dl  I.  Vion.  Uitarea  nu  a  fost  voită.  Ea  e  expli¬ 
cabilă  când  pledezi  teza  în  chestiune  cum  ti  se  porunceşte  de  aiurea  — 
şi  nu  cum  cere  Neamul  în  suferinţă. 

Pe  şantierul  acestei  reparaţii  istorice  —  fără  de  cari  plănuitele 
măriri  panromâneşti,  pornite  cu  atâtea  nădejdi,  vor  fi  încă  odată  oprite  * 
la  calea  jumătate  —  înşiruim  cele  mai  bune  energii  ale  noastre.  Nu 
recunoaştem  caracter  de  urgenţă  nici  unei  „ definiri “  care  urmăreşte 
perfectarea  dezastrului  început  de  Atanasie  Anghel  şi  continuat  de  cis- 
marii  travestiţi  în  predicatori  sectari.  Ţara  e  sătulă  de  vorbe  înşelă¬ 
toare.  Ea  a  păşit  eroic  la  înfăptuiri.  Astăzi  îşi  reface  hotarele.  Le 
reface  ca  să  le  menţină.  Si  ştie  că  pentru  ca  să  le  menţină,  trebue 
să  acorde  caracter  de  urgenţă  refacerii  unităţii  de  credinţă. 

Vom  întâmpina  împotriviri.  Ştim.  Dar  ele  nu  ne  înspăimântă.. 
„Când  eşti  în  cap  —  spune  o  vorbă  înţeleaptă  —  primeşti  lovituri; 
când  eşti  în  coadă,  te  calcă  în  picioare" . 

Acceptăm  rigorile  primei  jumătăţi  a  proverbului,  ca  să  nu  ne- 
întâlnim  cu  umilinţele  celeilalte.  Noi  nam  cules  nici  când  cojile  căzute  .* 
de  pe  mesele  altora... 


Dr.  GRIGOR1E  T.  MARCU 

Leon  Bouvet:  L'ASCESE  DANS  SAINT  PAUL.  Lyon  1936, 
:p.  185. 

O  carte  care  entuziasmează  prin  claritate,  armonie  şi  căldură, 
fără  a  fi  lipsită  de  aparatul  ştiinţific  necesar.  Scopul  ei;  „să  dea 
asupra  ascezei  pauline  o  privire  de  ansamblu"  (p.  8),  este  pe  deplin 
realizat.  Când  ai  întors  ultima  filă,  ai  impresia  că  eşti  pe  vârful 
unui  munte,  de  unde  ţi  se  desvăluie  fermecătoarea  concepţie  paulină 
despre  asceză  în  toate  elementele  ei,  în  nuanţata  ei  varietate  ca  şi  în 
caracteristica  ei  fundamentală,  în  dominanta  unicităţii  sale. 

De  sigur  n'am  să  concentrez,  în  aceste  nepretenţioase  rânduri, 
toate  perspectivele ;  e  numai  o  schiţă  a  cuprinsuîai-  Expunerea  doc¬ 
trinei  pauline  e  precedată  de  „contextul  istoric" ;  asceza  păgână, 
asceza  iudaică,  asceza  evanghelică,  şi  încheiată  cu  convingerea  clară, 
documentată,  a  originalităţii  şi  superiorităţii  ascezei  propagate  de 
Apostolul  neamurilor.  Ea  apare  astfel  în  toată  măreţia  el.  Făcând 
abstracţie  de  „contextul  istoric"  —  o  succintă  şi  cuprinzătoare  pri¬ 
vire  sintetică  —  vom  zăbovi  mai  îndelung  asupra  celor  două  aspecte 
ale  ascezei  pauline ;  aspectul  negativ :  renunţare  şi  moarte  ;  aspectul 
pozitiv :  viaţa. 

Ce  este  asceza  ?  Asceza  este  „  efortul  uman  al  vieţii  creştine “ 
(p,  7):  „tot  ceea  ce,  în  viaţa  spirituală,  este  exerciţiu,  efort,  luptă  cu 
sine  însuşi  şi  cu  ispitele  externe,  muncă  pozitivă  de  perfecţionare  a 
activităţilor  spirituale".  Sf,  Apostoi  Pavel,  propovăduitorul  harului,  este 
şi  „apostolul  efortului  uman".  Pentru  el  viaţa  creştină  nu  este  numai 
har,  ci  şi  colaborare  activă,  efort  uman,  luptă  ascetică.  Ea  e  ase¬ 
menea  cu  o  arenă  de  luptă,  cu  un  concurs  de  fugă,  cu  un  răsboiu 
în  care  celce  vrea  să  câştige  cununa  biruinţii  trebuie  să  fie  înarmat 
cu  toate  armele  Duhului.  „Viaţa  creştină  e  un  efort,  un  progres,  o 
luptă  biruitoare  sub  călăuzirea  lui  Iisus  Hristos"  (p,  74).  împotriva 
cui?  împotriva  diavolului  şi  împotriva  „cărnii",  a  poftelor  întru  care 
salăşlueşte  păcatul.  Şi  aşa  cum  luptătorii  din  arene  îşi  impun  anu¬ 
mite  privaţiuni,  creştinii  —  spre  a  birui  —  trebuie  să-şi  impună  re¬ 
nunţările  ascezei.  Care  este  obiectul  acestor  renunţări  ?  „Lumea"  şi 
„omul  cel  vechîu"  sau  „omul  carnal".  Renunţarea  la  „lume"  nu  în¬ 
semnează  ieşirea  din  lume  ca  mediu  social,  ci  lepădarea  de  duhul 
lumii,  de  ceea  ce  este  rău  în  lume.  Nu  fuga  de  lume,  ci  libertatea 
spirituală  faţă  de  grijile,  gusturile  şi  poftele  ei.  Creştinul  va  trăi  in 
societate,  dar  va  fi  o  flacără  de  trăire  după  voia  lui  Dumnezeu 
(p.  98 — 100),  Tot  aşa  renunţarea  la  „omul  cel  vechiu"  nu  este  muţi- 


REVISTA  TEOLOGICĂ 


445 


area  omului,  ci  purificarea  lui  de  tot  ce  e  rău,  ce  e  păcătos  în 
mădulările  lui,  până  la  cele  mai  subtile  forme  ale  egoismului. 

De  unde  decurge  necesitatea  renunţării?  Din  taina  sf.  botez. 
Prin  botez  ne-am  îngropat  împreună  cu  Hristos  :  suntem  morţi  faţă 
de  păcat.  Dar  moartea  mistică  a  botezului  trebue  concretizată  în 
moartea  ascetică  faţă  de  păcat.  „Prima  a  fost  realizată  în  noi  fără 
noi ;  a  doua  nu  se  va  realiza  decât  prin  eforturile  personale  ale 
voinţii  ajutată  de  har“:  ea  e  lupta  permanentă  a  vieţii  creştine  (p.  91). 
In  perspectiva  aceasta  renunţarea,  crucificarea,  moartea  e  o  obligaţie 
pentru  toţi  creştinii  („ creştinul  devine  ascet  în  ziua  botezului “),  fără 
nici  o  deosebire,  „spre  a  asigura  —  cu  toate  piedicile  diavolului, 
lumii  şi  cărnii  —  deplina  realizare  a  sublimelor  exigenţe  ale  bote¬ 
zului  “  (p.  106). 

Dar  renunţarea  e  numai  aspectul  negativ  al  ascezei,  şi  nu  cel 
mai  important.  Pentru  că  botezul  nu  este  numai  moarte,  e  şi  înviere ; 
nu  este  numai  „desbrăcare“,  e  şi  „îmbrâcare"  ;  nu  e  numai  renunţare 
la  păcat,  e  şi  unire  cu  Hristos.  Asceza  —  concretizare  a  botezului  — 
nu  e  numai  mortificare,  e  şi  viaţă,  înaintare,  desvoltare,  înflorire,  „La 
reînoirea  totală  a  fiinţei  sale  interioare  (prin  botez),  credinciosul  va 
trebui  să  răspundă  printr'o  deplină  reînoire  a  vieţii.  Fiu  al  luminii, 
va  da  roadele  luminii...  Faptele  cărnii  vor  fi  înlocuite  prin  roadele 
Duhului;  seva  divină  va  fructifica  pentru  Dumnezeu  în  tot  felul  de 
fapte  bune...“  (p,  117). 

Efortul  acesta  de  înoire  in  virtute,  a  cărui  încoronare  e  iubirea, 
esie  caracterizat  prin  „îmbrăcarea  ascetică"  în  Hristos ;  imitarea  fizio¬ 
nomiei  lui  morale.  Tendinţa  de-a  ne  asemăna  chipului  Lui  de  lumină. 
Şi  de  vreme  ce  perfecţiunea  modelului  divin  nu  poate  fi  ajunsă,  se 
înţelege  de  ce  desfăşurarea  vieţii  morale  este  nelimitată  şi  de  ce 
„adevărata  perfecţiune  este  în  a  rămânea  necontenit  convins  de  im¬ 
perfecţiunea  ta“(p.  119). 

Ce  raport  există  între  viaţă  şi  moarte,  între  creştere  şi  renun¬ 
ţare?  „Viaţa  este  scopul;  renunţarea  (este)  mijlocul"  (p.  123).  Re¬ 
nunţăm  la  păcat,  murim  faţă  de  poftele  lumii,  ca  să  viem  lui  Hristos. 
Altfei  moartea  ascetică  n'ar  avea  nici  un  sens,  Mai  mult:  viaţa  este 
şi  cauza  renunţării.  Numai  cei  ce  trăeşte  după  duh  îşi  poate  crucifica 
„omul  cel  vechiu",  precum  numai  cel  ce  se  adânceşte  spre  inima 
mării  se  şi  depărtează  de  ţărm.  „Moartea  nu  e  realizabilă  decât  prin 
viaţă"  (p.  125).  In  felul  acesta,  renunţarea  are  un  sens  şi  devine  o 
purificare,  o  însănătoşire,  o  transfigurare  a  firii  umane.  „Pentru  mine 
a  vieţui  este  Hristos",  rezumă  toată  spiritualitatea  paulină. 

Asceza  de  sigur  presupune  şi  anumite  practici  exterioare  de 
mortificare  (post,  feciorie,  abstinenţă,  suferinţe  voluntare  şi  provi¬ 
denţiale).  Sf,  Pavel  le  consideră  facultative:  ele  sunt  mijloace  cari 
se  adaptează,  nu  scop  în  sine.  Asceza  paulină  e  efort  voluntar,  e 
creşterea  lăuntrică  a  omului  nou.  De  aceea  ea  nu.  impune  „practici, 
cărora  situaţia  socială  şi  familiară,  vârsta  (şi)  sănătatea  credinciosului 
nu  s'ar  putea  acomoda". , . 

Aceasta  fiind  asceza  paulină  în  aspectele  ei  esenţiale  (efort 
renunţare,  moarte,  fără  practici  extraordinare),  care  e  originalitatea. 
ei?  Termenii  se  regăsesc  în  asceza  vremii,  ansamblul  însă  poartă 
pecetea  personalităţii  sale.  Prin  ce?  Prin  faptul  că  este  axat  pe 
„teologia  botezului"  (p,  174).  Asceza  devine  astfel  o  „încarnare  a 
botezului"  (p.  172)  în  ambele  lui  aspecte.  De  aici  răsar  şi  caracterele 
originale  ale  ei  î  asceza  paulină  e  mistică,  nu  dogmatic-doctrinară  ca 
asceza  păgână,  iudaică  şi  chiar  evanghelică ;  ea  este  interioară,  spre 
deosebire  de  asceza  păgână  şi  în  parte  iudaică  mai  mult  exterioară ; 
ea  este  universală,  adică  obligatorie  pentru  toţi  creştinii,  pe  când 
asceza  păgână  era  apanajul  unei  anumite  aristocraţii.  Ea  nu  are 
practici  incompatibile  cu  viaţa  socială,  oprelişti  de  mâncări  pe  motiv 
de  impuritate  sau  celibat  obligator,  nici  nu  cere  un  efort  intelectual 
inaccesibil:  „toată  asceza  lui  Pavel  este  efort  al  voinţii",  care  e  la 
îndemâna  tuturor.  Dacă  obligă  pe  toţi,  ea  e  şi  accesibilă  tuturor. 

Un  ansamblu  mai  deplin  şi  mai  fermecător  al  ascezei  pauline 
nu  era  posibil.  Şi  dacă  e  să  facem  o  obiecţiune,  ea  se  referă  tocmai 
la  această  însorită  perspectivă.  îndrăgit  de  farmecul  vieţii  în  Iiristos, 
autorul  uită  să  accentueze  suficient  caracterul  de  sacrificiu  al  renun¬ 
ţării  ascetice:  chiar  vrea  să  dovedească  lipsa  acestui  caracter  din 
asceza  paulină.  Totuşi  el  este  o  realitate  despre  care  Apostolul  nea¬ 
murilor  a  vorbit  destul  de  clar.  O  realitate  care  nu  strică  armonia 
ansamblului. 

Dar  ceea  ce  vrem  să  relevăm  la  capătul  acestor  însemnări,  este 
obiectivitatea  cu  care  autorul  —  catolic  fiind  —  recunoaşte  că  în 
doctrina  paulină  celibatul  nu  e  obligatoriu  şi  mai  ales  că  moartea  şi 
învierea  mistică  în  sf.  botez,  care  este  temelia  vieţii  şi  ascezei  creş¬ 
tine,  este  real  şi  deplin  exprimată  nu  prin  stropire,  ci  „prin  ritul 
primar"  al  scufundării.  „Această  scufundare  (în  apă)  era  un  simbol 
al  îngropării,  deci  ai  morţii  şi  această  scoatere  (ieşire)  din  apă  era 
un  simbol  al  învierii  şi  al  vieţii". 

Iată  adevăruri  pe  cari  e  bine  să  nu  le  uiiăm :  ele  aparţin  patri¬ 
moniului  ortodox.  Şi  trebuesc  aplicate  întocmai  şi  astăzi. 

Scrisă  cu  obiectivitate,  dar  şi  cu  multă  simţire,  „L’ascese  dans 
Saint  Paul"  este  aproape  o  operă  clasică  în  acest  domeniu.  E  o  ex¬ 
punere  în  care  sinteza  şi  analiza  se  îmbină  în  armonia  unui  ansamblu 
ce  este  o  luminoasă  închinare  marelui  Apostol  al  neamurilor.  „Flacăra 
care  ardea  în  inima  lui  Pavel  a  trecut  în  scrierile  lui.  E  întotdeauna... 
folositor  să  ne  încălzim  la  vatra  aceasta  (de  căldură)".  Leon  Bouvet 
este  unul  dintre  aceşti  ucenici.  Diacon  NICOLAE  MLADIN 

ă> 

Dr.  G,  L.  Munteartu,  profesor  ia  Academia  teologică  ortodoxă 
română  din  Cluj :  PARADISUL  BIBLIC.  Cluj  1940. 

Paradisul  biblic  e  titlul  unei  noui  lucrări  a  harnicului  profesor 
Livîu  Munteanu,  dela  Academia  soră  din  Cluj.  Studiul  are  caracter 
exegetic,  analizând  cap,  II  şi  III,  1 — 24  din  Geneză.  Lucrarea  constă 

din  I:  capitolele:  1.  Locul  de  reşedinţă  al  primilor  oameni;  2,  Auten¬ 
ticitatea  textului  Gen.  II,  8 — 17;  3.  Paradisul  biblic  şi  tradiţiile  popoa¬ 
relor;  4.  Unde  a  fost  Raiul? 

II,  [Căderea  protopărinţiîor]  1,  Importanţa  textului  Gen,  III,  1 — 24  ; 
2,  Autenticitatea  textului ;  3.  Istoricitatea ;  4.  Interpretarea  cap.  III,  1 — 24. 

Punctul  central  în  jurul  căruia  îşi  grupează  cercetările  este,  în 
partea  întâia  a  lucrării,  identificarea  locului  unde  a  fost  Raiul  pămân¬ 
tesc.  Autorul  conclude  că  Raiul  a  fost  în  „Asia  anterioară,  în  bazinul 
râurilor  Tigru  şi  Eufrat  “. 

Al  doilea  moment  principal  xl  constitue  interpretarea  locului 
Gen.  III,  15.  Autorul  stabileşte  caracterul  mesianic  al  textului  (III,  15), 
„care  devine  piatra  de  temelie  pe  care  se  clădeşte  întreaga  economie 
a  mântuirii". 

Cartea  e  scrisă  într'un  stil  plăcut.  Ea  se  citeşte  uşor,  ceeace  mă 
face  s’o  recomand  călduros  nu  numai  teologilor  şi  preoţilor,  dar  şi 
intelectualilor  noştri  dornici  de  a  pătrunde  înţelesul  tainic  al  tex¬ 
telor  sfinte. 

Lucrarea  se  găseşte  la  Librăria  arbidiecezană  din  Sibiu. 

Prof,  Dr,  NICOLAE  NEAGA 

Dr.  Lucian  Bologa :  GEORG  KERSCHENSTEINER  ŞI  ACTUA¬ 
LITATEA  IDEILOR  SALE  PEDAGOGICE.  Sibiu  1941,  p.  IV+92. 
Preţul  50  Lei. 

încă  o  carte  clară  şi  folositoare  ieşită  din  truda  scriitoricească 
a  cunoscutului  nostru  pedagog  şi  psiholog  Dr.  Lucian  Bologa,  actx’alul 
director  al  Şcoalei  normale  „A.  Şaguna"  din  Sibiu.  Temeinicia  culturii 
sale  pedagogice  respiră  din  fiecare  pagină  a  lucrărilor  sale  în  general 
şi  a  celei  de  faţă  în  special.  Astfel,  chiar  în  prefaţa  acestei  lucrări, 
ne  atrage  atenţia  asupra  marelui  adevăr  pedagogic  că :  „Istoria  peda¬ 
gogiei,  atât  pentru  normalist  cât  şi  pentru  învăţător,  nu  trebue  să  fie 
numai  chestiune  de  cunoaştere.  Ea  e  chemată  să  fie  izvorul  nesecat 
de  apă  vie,  dătătoare  de  forţe  noui  şi  entuziasm  la  muncă  în  cariera 
grea  a  dăscăliei". 

Acest  adevăr  este  şi  unul  din  motivele  principale  cari  l-au 
îndemnat  să  sporească  numărul  studiilor  în  româneşte  asupra  marelui 
pedagog  german  G.  Kerschensteiner. 

In  afară  de  aceasta,  studiul  de  faţă  merită  o  deosebită  atenţie 
şi  prin  faptul  că  actualul  sistem  german  de  educaţie,  cunoscut  sub 
numele  de  naţional-socialist,  în  foarte  multe  din  temeiurile  lui  se 
bazează  pe  sistemul  de  educaţie  al  lui  Kerschensteiner.  Şi  cine  vrea 
să  înţeleagă  sufletul  tineretului  german  de  astăzi,  nu  se  poate  lipsi  de 
indicaţiile  sistemelor  de  educaţie  trecute,  care  stau  la  baza  celui  actual. 

In  conformitate  cu  aceste  consideraţii  — r-  precum  ne  mărturi¬ 
seşte  însuşi  autorul  —  a  redat  viaţa  lui  Kerschensteiner  ceva  mai  pe 
larg  decât  se  obicinueşte,  intrând  în  amănuntele  vieţii  sale  aşa  cum 
K.  ni  le-a  descris.  Dl  Bologa  a  reuşit  să  centralizeze  minunat  în  această 
lucrare  ideile  principale  ale  marelui  pedagog  german,  nu  după  o  schemă 

de  pedagogie  generală,  ci  după  problemele  susţinute  şi  desvoltate  de 
acela,  făcând  o  paralelă  corespunzătoare  între  sistemul  de  educaţie  al 
lui  Kerschensteiner  şi  cel  naţional-socialist. 

Iar  pentru  cunoaşterea  influinţei  pe  care  pedagogia  lui  Ker¬ 
schensteiner  a  avut-o  asupra  pedagogiei  româneşti,  autorul  încheie 
lucrarea  sa  cu  un  mic  capitol  care  tratează  foarte  concis,  dar  cu  de¬ 
săvârşită  claritate,  această  chestiune. 

Studiul  dini  prof.  Dr,  L,  Bologa  este  scris  xntr'o  formă  uşoară 
şi  sprijinit  pe  o  bibliografie  bine  aleasă  şi  mai  ales  serios  aprofun¬ 
dată,  El  ne  prezintă  o  puternică  personalitate  pedagogică,  viaţa  şi 
creaţiile  căreia  sunt  totdeauna  stimulente  nepreţuite  pentru  sufletele 
tinere  şi  dornice  de  perfecţiune.  Dr.  NICOLAE  TERCHILĂ 

Dr,  Ioan  Lancrănjcm,  asistent  la  Facultatea  de  Teologie  din  Bu¬ 
cureştii  PROBLEME  MORAL-RELIGIOASE.  Bucureşti,  Tip,  Cărţilor 
bisericeşti  1940,  p.  167,  Lei  60, — 

Autor  a  câtorva  studii  de  necontestată  valoare  (ca;  „încercări 
de  reabilitare  a  gândirii  creştine  medievale'*  Bucureşti  1935  şi  „Per¬ 
sonalitatea  morală  a  sf,  Ioan  Chrisostom"  Bucureşti  1937),  părintele 
Lancrănjan  dă  publicităţii  încă  o  carte,  întitulată  „Probleme  moral- 
religioase". 

Asupra  cuprinsului  acestei  cărţi  şi  asupra  scopului  urmărit  de 
ea  ne  lămureşte  însuşi  autorul  în  prefaţă,  când  spune ;  „Rândurile  ce 
urmează,  rodul  unei  îndelungi  strădanii,  închid  în  ele  o  serie  de  idei, 
care,  în  anii  din  urmă,  le-am  făcut  cunoscute  opiniei  publice  de  la 
noi  —  prin  conferinţe,  articole  de  reviste  şi  de  ziare  —  cu  gândul 
de  a  contribui  la  lămurirea  unor  probleme  vitale  pentru  viaţa  umană". 

Cartea  se  împarte  în  2  părţi :  I.  Problema  morală  (p.  7 — 90)  şi 
II.  Problema  religioasă  (p.  91 — 167), 

Partea  I  începe  cu  o  conferinţă  de  profundă  actualitate  („Idealul 
educaţiei  creştine"),  întrucât  astăzi  se  discută  şi  în  presă  rostul  şi 
rolul  educaţiunii  religioase  în  ansamblul  educaţiei  integrale.  De  re¬ 
marcat  este  remediul  propus  de  autor  pentru  îndreptarea  educaţiunii 
tineretului.  Trebue  reînăscute  aci  energic;  idealul  moral-creştin  şi 
idealul  naţional.  Căci  ele  ne-au  călăuzit  spre  marile  realizări  din 
trecut,  după  cum  tot  ele  ne  vor  chezăşui  călea  izbânzilor  viitoare". 
Pentrucă  „singură  educaţia  care  poartă  pecetea  idealului  creştin  este 
roditoare  de  fapte  nobile  şi  superioare"  (p.  8  şi  9).  Deoarece  sf.  Ioan 
Damaschinul  —  sinteza  gândirii  patristice  —  este  totdeauna  nou,  arti¬ 
colul  următor  („Realismul  Sfântului  Ioan  Damaschin")  nu-i  mai  puţin 
actual ;  el  ne  prezintă  realismul  lui  I.  Damaschinul  în  comparaţie  cu 
realismul  trecut  şi  contimporan.  După  ce  constată  că  I.  Damaschinul 
a  adaptat  aristotelismul  la  creştinism,  autorul  remarcă  foarte  just  că 
„Ioan  Damaschin  este  un  precursor  adevărat  al  lui  Toma  de  Aquino" 
(p.  20).  E  bine  să  ştie  cât  mai  mulţi  ortodocşi  că  Ioan  Damaschinul 
„a  fost  luat  de  model  nu  numai  în  Biserica  de  Răsărit,  dar  chiar  in 

cea  de  Apus...  Toma  dc  Aquino  în  Summa  theologica  îl  citează  ne¬ 
contenit"  {p.  21) ;  că  chiar  un  teolog  catolic  (cunoscutul  dogmatist  M. 
Jugie)  spune  s  „Va  veni  o  zi  când,  pentru  a  cimenta  unirea  între 
Orient  şi  Occident,  Biserica  va  aşeza  la  catedra  şcolilor  sale  „Izvorul 
cunoştinţei"  lui  Damaschin  pe  lângă  „Summa  theologica"  a  lui  Toma11 
(p,  21).  Părintele  Lancrănjan  nu  uită  să  releveze  superioritatea  lui 
Ioan  Damaschinul  faţă  de  AristoteL 

In  articolul  următor  („Ideea  de  filosofie  creştină"),  autorul  cons¬ 
tată,  că  conceptul  de  filosofie  creştină  angajează  discuţii  vii  în  lumea 
creştină  şi  filosofică  din  Apus ;  arată  apoi  controversele  ce  s’au  ivit 
în  jurul  acestei  probleme  şi  indică  câteva  argumente  ce  se  aduc  în 
sprijinul  existenţei  unei  filosofii  creştine.  După  ce  pledează  minunat 
pentru  o  cât  mai  intensă  asistenţă  socială  („Sensul  creştin  al  asistenţei 
sociale"  şi  „Tâlcul  dramei  de  pe  Golgota"),  autorul  ne  dă  scurte  şi 
cuprinzătoare  —  cu  analize  pătrunzătoare  —  dări  de  seamă  asupra 
următoarelor  cărţi :  N.  Berdiaeff,  „Le  probleme  du  comunisme"  :  Et. 
Gilson,  „L’  Esprit  de  la  Philosophie  Medievale" ;  Idem,  „Realisme 
thomiste  et  critique  de  la  connaisance" ;  Jacques  Chevalier,  „La  vie 
morale  et  l'au  delă"  ;  Viadimir  Soloviev,  „La  Justification  du  Bien  — 
Essai  de  Philosophie  Morale"  ;  Şerban  Ionescu,  „O  dispută  creştino- 
filosofică" ;  S.  Mehedinţi,  „Trilogii:  Ştiinţa-Şcoala-Viaţa",  Autorul  dă 
Ideile  mari  cuprinse  în  aceste  cărţi  de  mare  valoare  şi  totodată  apre¬ 
cieri  juste. 

Partea  a  Il-a  a  cărţii :  „Problema  religioasă “  începe  cu  articolul 
„Ideea  religioasă",  în  care  constată  o  radicală  întorsătură  spirituală 
în  secolul  al  20-lea,  şi  anume  reîntoarcerea  filosofilor  spre  Dumnezeu, 
împreunată  cu  o  subliniere  pregnantă  a  valorii  incomensurabile  a 
ideii  religioase  pentru  cultură.  Continuă  cu  „Octavian  Gcga  şi  ideea 
creştină",  o  admirabilă  zugrăvire  a  personalităţii  marelui  dispărut,  o 
conturare  a  marei  figuri  de  Român  şi  creştin  care  a  fost  O.  Goga, 
pe  care-1  socoteşte  foarte  nimerit  „ adevăratul  poet  al  rasei  noastre 
In  „Gânduri  de  Crăciun",  scoate  în  evidenţă  importanţa  evenimentului 
Naşterii  Demnului  şi  pecetea  ce  a  imprimat-o  acesta  vieţii  poporului 
român ;  trece  apoi  Ia  rolul  Ortodoxiei  în  viaţa  neamului  nostru.  Ar¬ 
ticolul  „Realitatea  învierii  lui  Iisus",  critică  câteva  încercări  de  a 
zdruncina  credinţa  în  învierea  Domnului,  mai  ales  cea  a  lui  Emil  Ludwig, 
în  cartea  sa,  „Fiul  Omului".  După  ce  atrage  atenţia  asupra  primej¬ 
diei  sectelor  pentru  neamul  nostru  („Pericolul  sectelor"),  după  ce 
arată  că  toate  atacurile  duhului  modern  împotriva  creştinismului, 
aiurea  şi  la  noi,  nu  trebue  să  ne  descurajeze  („Optimism  creştin"), 
autorul  ne  dă  o  serie  de  12  dări  de  seamă  asupra  unor  cărţi  de 
mare  importanţă,  informându-ne  asupra  mişcării  teologice  şi  filosofice 
la  noi  în  ultimii  ani  sau  asupra  unor  produse  ştiinţifice  din  Franţa 
zilelor  noastre. 

Am  indicat  —  odată  cu  scurte  aprecieri  —  cuprinsul  variat 
şi  bogat  al  acestei  cărţi,  pentru  a  atrage  atenţiunea  cititorilor 
asupra  ei.  Din  toate  problemele  pe  care  le  discută,  se  desprinde  ca 

idee  şi  trăsătură  fundamentală  a  cărţii  afirmarea  hotărită  a  prima¬ 
tului  spiritualului  asupra  concepţiilor  materialiste  şi  atee,  cari  ne-au 
dus  la  cumplita  criză  de  astăzi.  Remediul  pe  care-1  recomandă  autorul, 
se  desprinde  din  următoarele  rânduri,  cari  merită  a  fi  citate  aici; 
„Să  ne  întoarcem  din  nou  privirile  spre  divin,  ca  la  cel  mai  înalt  ideal 
al  aspiraţiunilor  noastre ;  ca  la  suprema  valoare,  adică  a  sfinţeniei 
care  insumează  şi  dă  unitate  celorlalte  valori :  a  binelui,  a  frumosului 
şi  a  adevărului ;  ca  la  ultimul  sens  al  vieţii,  pe  care  in  limbajul  creştin 
îl  numim  Dumnezeu,  El  să  ne  insufle  duhul  înţelegerii,  al  frăţietăţii, 
al  armoniei,  al  păcii  şi  al  ierarhiei  valorilor.  Căci  numai  în  El  găsim 
Calea,  Adevărul  şi  Viaţa "  (p.  4), 

Scrisă  într'un  stil  frumos  şi  atrăgător,  cartea  părintelui  Lan- 
crănjan  cuprinde  informaţiuni  şi  orientări  preţioase  in  probleme 
actuale  şi  capitale  pentru  spiritul  uman.  In  aceasta  şi  constă  valoarea 
incontestabilă  a  cărţii.  Autorul  ei  vădeşte  o  temeinică  pregătire  şi  o 
amplă  orientare,  mai  ales  în  literatura  franceză  (teologică  şi  filosofică) 
actuală.  Dr.  CORNELIU  L  SÂRBU 

£ 

Prof.  I.  Lupaş,  membru  al  Academiei  Române :  ISTORIA  BI¬ 
SERICII  ROMÂNE,  Ediţia  VIL  Craiova,  „Scrisul  Românesc"  (1941) ; 
p.  1 84  -)-  o  hartă  a  României  ortodoxe.  Lei  90. 

Puţine  celebrităţi  ale  ştiinţei  au  isbutit  să  împace  erudiţia  cu 
putinţa  de-a  se  face  înţelese  şi  deci  folositoare  unor  straturi  cât  mal 
largi  ale  obştei  —  şi  tineretului  din  şcolile  secundare  în  primul  rând. 

Păr.  I,  Lupaş,  eminentul  profesor  al  Universităţii  Daciei  Supe¬ 
rioare—  astăzi  pribeagă  la  Sibiu  —  face  parte  din  trupa  acestor  privilegiaţi, 
recunoscuţi  îndeobşte  ca  educatori  ai  naţiunii  lor.  Manualul  de  Istorie 
a  Bisericii  Române,  alcătuit  pentru  trebuinţele  didactice  ale  şcolilor 
noastre  secundare,  confirmă  încă  odată  —  şi  cu  prisosinţă  —  această 
evidenţă.  Aşa  se  explică  de  altfel  şi  succesul  pe  care  l-a  avut  ei, 
ajungând  într'un  timp  record  la  a  Vll-a  ediţie.  Succesul  acesta,  n’a 
fost  întrecut  de  cât  de  manualul  de  „Istoria  Românilor",  ajuns  Ia  a 
XIV- a  ediţie  şi  datorit  tot  Păr.  Prof.  I.  Lupaş. 

Am  citit  rând  cu  rând  această  Istorie  a  Bisericii  Române, 
ca  să  văd  ce,  cât  şi  cum  li  se  oferă  şcolarilor  din  acest  studiu? 
Şi,  trebue  să  mărturisesc,  am  ajuns  la  constatarea  că  am  primenit 
pe  neobservate  propriile  mele  cunoştinţe  în  materie.  E  atâta  material 
ales  condesat  în  aceste  pagini  bogat  ilustrate  şi  graiul  în  care-i  în¬ 
vesmântat  te  instruieşte  încântând,  cucerind. 

Cartea  merge  până  în  zilele  noastre,  nedând  uitării  nici  mucenicia 
provinciilor  pierdute  acum  e  anul  —  azi  în  parte  recucerite. 

Transcriem  aici,  cu  titlu  de  informaţie,  menţiunea  specială  deia 
p.  164,  care  ne  interesează  îndeosebi  s  „dintre  toate  centrele  mitro¬ 
politane  ale  Patriarhiei  Române,  Sibiul  s’a  afirmat  în  chip  mai  impu¬ 
nător  atât  prin  o  bogată  serie  de  publicaţiuni  religioase-didactice , 
precum  şi  prin  grija  deosebită  pentru  pregătirea  viitorilor  ierarhi  ai 

Bisericii  ortodoxe  române.  Precum  erau  odinioară  vestitele  mănăstiri 
{ Cozia ,  Tismana,  Secul ,  Neamţul)  şcoli  pregătitoare  pentru  candidaţi 
la  scaunele  arhiereşti,  aşa  a  devenit  în  vremea  din  urmă  Sibiul  —  o 
adevărată  pepinieră  vlădicească" , 

Asta,  datorită  geniului  actualului  Mitropolit  al  Ardealului. 

Dr.  GRIGORIE  T.  MARCU 
i> 

Prof.  I.  Lupaş,  membru  al  Academiei  Române  j  STUDII,  CON¬ 
FERINŢE  ŞI  COMUNICĂRI  ISTORICE.  Volumul  II:  Cluj,  Tip.  Cartea 
Românească  1940,  p.  320,  Lei  200.  Volumul  III:  Sibiu,  Tip.  Cartea 
Românească  din  Cluj  1941,  p.  312,  Lei  200. — 

Ori  cine  l-a  ascultat  pe  Păr,  Prof.  univ.  I.  Lupaş  —  fie  că 
vorbia  la  Academia  Română,  la  Universitate,  la  Radio  sau  cu  alte 
prilejuri  —  a  trebuit  să  admire  iscusinţa  cu  care  dsa  ştie  să  valori¬ 
fice  amănuntul  istoric  în  aşa  fel  încât  isbuteşte  să  intereseze  tot¬ 
deauna  auditorul,  indiferent  de  pregătire,  vârstă  sau  condiţie  socială, 
instruindu-l  şi  mîşcându-1  sufleteşte.  Dincolo  de  indiscutabila  sa  te¬ 
meinicie  ştiinţifică,  de  erudiţia  care  se  vădeşte  dintr'ânsul,  cuvântul 
rostit  de  Păr.  Prof.  I.  Lupaş  prezintă  în  orice  împrejurare  o  deose¬ 
bită  valoare  educativă.  Iată  de  ce  socotim  că  strângerea  şi  tipărirea 
studiilor  ocazionale,  a  conferinţelor  şi  comunicărilor  istorice  datorite 
ilustrului  profesor  al  Universităţii  Daciei  Superioare,  a  fost  o  idee 
din  cele  mai  fericite.  Asemenea  perle  sunt  sortite  să  circule  în  cer¬ 
curi  cât  mai  largi,  să  facă  ocolul  tuturor  iubitorilor  de  slovă  aleasă, 
oferită  documentat  şi  cuceritor. 

Conferinţele  şi  comunicările  istorice  ale  Pâr,  Prof.  I.  Lupaş  — 
suntem  bucuroşi  că  putem  face  această  constatare  —  nu-şi  pierd 
prin  tipărire  nimic  din  frăgezimea  originală. 

Tipărirea  acestor  splendide  „mărunţişuri"  a  început  în  1928, 
când  a  apărut  la  Bucureşti  primul  volum. 

Volumul  ÎI  a  fost  imprimat  astă  toamnă,  la  Cluj,  în  pragul  re¬ 
fugiului. 

Aşezat  vremelnic  la  Sibiu,  cu  înalta  instituţie  de  cultură  româ¬ 
nească  pe  care  eminentul  academician  o  slujeşte  în  chip  exemplar, 
Păr.  Prof.  I.  Lupaş  a  întocmit  şi  tipărit  al  III-lea  volum,  dovedind 
încă  odată  că  nedreptatea  ce  ni  s'a  făcut  —  ori  cât  de  apăsătoare 
au  fost  consecinţele  ei  de  ordin  moral  —  nu  i-a  putut  înfrânge  elanul 
şi  râvna  cu  care  a  contribuit  ca  puţini  alţii,  vreme  de  două  decenii, 
la  zidirea  prestigiului  neîntrecut  al  ştiinţelor  româneşti  înflorite  în 
cetatea  universitară  a  Clujului. 

Cele  doua  volume  de  studii,  conferinţe  şi  comunicări  istorice 
oferă,  printre  alte,  un  bogat  material  care  interesează  îndeaproape 
Istoria  Bisericii  române.  Ultimul,  se  ocupă  aproape  exclusiv  cu  figuri 
şi  fapte  istorice  ardeleneşti. 

Pentru  preoţimea  noastră,  ele  reprezintă  o  lectură  pe  care  n'o 
putem  recomanda  destul  de  călduros.  GRIGORIE  T.  MÂR  CU 

ÎNSCĂUNAREA  P.  SF.  EPISCOP  VENIAMIN  AL  CARANSE¬ 
BEŞULUI-  La  Caransebeş,  Duminecă  24  August  a.  c.,  Ortodoxia  ar¬ 
deleană  a  înregistrat  o  noua  sporire  a  repertoriului  biruinţelor  ei. 
Autonomia  bisericească  —  pârghia  de  rezistenţă  a  Bisericii  străbune 
faţă  de  toate  tentativele  de  falsificare  a  duhului  evanghelic,  încercate 
de  mentalităţi  strâmte  şi  pasagere  ca  şi  oamenii  cari  le  reprezintă  — 
a  fost  afirmată  viguros  de  Ierarhii  cuvântători  la  praznicul  înscăunării 
noului  Episcop  al  Eparhiei  Caransebeşului,  Şi,  nedespărţită  de  ea  — 
misiunea  izbăvitoare  a  Bisericii  străbune  în  mijlocul  împrejurărilor 
aprige  ale  căror  vămi  le  străbatem  în  rând  cu  întreaga  lume,  a  fost 
pusă  în  adevărata  ei  lumină  şi  apreciată  precum  se  cuvine. 

Visatul  „mire1'  al  Eparhiei  Caransebeşului,  P,  Sf.  Episcop  Ve- 
niamin  V.  Nistor,  are  toate  motivele  să  fie  mulţumitor  Cerului,  care 
i-a  hărăzit  favoarea  de  a-şi  inaugura  o  păstorire  pe  care  o  între¬ 
vedem  încărcată  de  roade  îmbelşugate,  în  duduirile  unei  conştiinţe 
bisericeşti  afirmată  magnific  de  vajnicul  înaintestătător  al  moştenirii 
şaguniene,  sub  semnul  făuritor  de  vremuri  noui  al  căruia  P,  Sf,  Sa 
şi-a  dobândit  partea  de  apostolie  pe  care  o  merită. 

Ca  toţi  vlădicii  ardeleni,  căliţi  Ia  vatra  de  jăratec  a  şcoalei  Mi¬ 
tropolitului  Nicolae,  P.  Sf,  Episcop  Veniamin  purcede  la  lucru  înze¬ 
strat  cu  un  program  pe  cât  de  simplu,  pe  atât  de  desăvârşit ;  va 
apăra  din  răsputeri  formula  autonomiei  bisericeşti  şi  din  amvonul  Său 
arhieresc  va  clădi  un  monument  elocvent  a  ceea  ce  numim  cu  atâta 
dreptate  „Biserica  poporului”,  străbătând  cu  arderile  ei  purificatoare 
toate  sectoarele  de  viaţă  ale  obştei  ce  i-a  fost  încredinţată  spre  păs¬ 
torire,  Calea  biruinţelor  Sale  ulterioare  e  netedă  şi  râvna  trebuin¬ 
cioasă  pentru  perfectarea  lor  i-o  cunoaştem. 

Guvernul  Ţării  a  fost  pe-un  gând  cu  marele  şi  inconruptibilul 
suflet  al  neamului,  când  a  recunoscut  la  Caransebeş  eternul  adevăr 
articulat  de  reprezentantul  său,  dl  Ministru  al  Culturii  naţionale  şi  al 
Cultelor,  General  Radu  Rosetti,  in  această  frază  pe  care  e  bine  să 
ne-o  însemnăm : 

„Cel  ce  se  rupe  de  Biserica  strămoşeasca,  rupe  cu  trecutul,  cit 
tradiţia  românească  şi  se  desrădăcinează  din  însăşi  viaţa  naţiunii'. 

După  aceste  sublinieri  ale  esenţialului  unei  înscăunări  vlădiceşti 
convertită  în  praznic  al  Ortodoxiei  biruitoare,  lăsăm  să  urmeze  amă¬ 
nuntele  măreţelor  solemnităţi  de  pe  meleagurile  bănăţene. 

însoţit  de  P.  C,  Lor  Proi- Stavrofor  Em.  Cioran  şi  Prot.  Ieronim, 
Grovu,  P,  Sf.  Episcop  Veniamin  a  părăsit  cetatea  de  scaun  a  Mi¬ 
tropoliei  noastre  Sâmbătă  23  Aug.  a.  c,,  îndreptându-se  spre  reşe¬ 
dinţa  Sa  pe  calea  străbătută  în  1865  de  întâiul  vlădică  al  Caranse¬ 
beşului,  vrednicul  de  pomenire  Episcop  loan  Popasu.  Bănăţenii 
au  făcut  P.  Si.  Sale  o  primire  demnă  de  cea  cu  care  străbunii  lor 
l-au  întâmpinat  oarecând  pe  ucenicul  lui  Şaguna.  Mii  de  credincioşi 
umpleau  gările  frumos  împodobite,  dela  marginea  Eparhiei  şi  până 
Ia  Caransebeş. 

Aci,  s’a  pregătit  P.  Sf.  Sale  o  primire  triumială.  Clerul  şi  au¬ 
torităţile  civile  şi  militare  —  în  frunte  cu  P.  Sf.  Episcop  Policar p  al 
Americii  —  aşteptau  în  centrul  oraşului.  P.  Sf.  Sa  a  fost  bine- 
ventat  de  consilierul  eparhial  P.  C,  Prot.-Slavrofor  Romul  Ancuşa 
şi  de  primarul  Dr,  I.  Rădulescu.  Cortegiul  s'a  îndreptat  apoi  spre 
Catedrală,  unde  s'a  săvârşit  Vecernia  şi  Utrenia. 

După  două  ore,  în  acelaş  loc  şi  cu  acelaş  însufleţit  ceremonial,, 
a  fost  primit  L  P.  Sf.  Mitropolit  Nicolae  al  Ardealului. 

Seara,  corurile  din  Caransebeş  şi  Filarmonica  bisericii  romano- 
catolice  au  concertat  în  faţa  Reşedinţei  episcopale. 

Măreaţa  liturghie  a  înscăunării  a  fost  săvârşită  de  I.  P.  Sf.  Mi¬ 
tropolit  Nicolae  şi  de  P,  Sf.  Episcopi  Andrei  al  Aradului,  Vasile  al 
Timişorii,  Policarp  al  Americii  şi  Veniamin  al  Caransebeşului,  Corte¬ 
giul  arhieresc  a  fost  însoţit  până  Ia  catedrală  de  70  de  preoţi  în  or¬ 
nate.  Răspunsurile  au  fost  date  de  corurile  locale. 

După  săvârşirea  sf.  Liturghii,  a  luat  cuvântul  I.  P.  Sf.  Mitro¬ 
polit  Nicolae. 

O  amplă  şi  luminoasă  precizare  a  misiunii  Bisericii  noastre  în 
mijlocul  împrejurărilor  actuale  —  pe  care  o  publicăm  sub  formă  de 
articol  în  fruntea  fascicolului  acestuia  —  a  acoperit  o  bună  parte 
din  cuvântarea  I.  P.  Sf.  Sale, 

Adresându-se  noului  Episcop,  I.  P.  Sf.  Sa  a  rostit  aceste  limpezi 
cuvinte  de  părintească  povaţă  : 

Să  ai  veşnic  înainte  ţintele  spirituale  de  renaştere  şi  de  mântuire 
a  sufletelor,  de  înălţare  a  lor  la  comuniunea  cu  Domnul  nostru  Iisus 
Hristos.  Să-ţi  încălzeşti  cu  ele  sufleiul  Prea  Sfinţiei  Tale  şi  al  preo- 
ţimii  eparhiei,  ca  să  puteţi  chema  cu  succes  spre  ele  şi  poporul  drept- 
credincios.  Toate  celelalte  mijloace  şi  lucrări  ale  Bisericii  să  fie  puse 
în  slujba  ţintelor  spirituale,  pentru  cari  s’a  întrupat  Fiul  lui  Dumnezeu 
şi  a  pătimit  pe  cruce. 

Iar  răspunderea  pentru  această  înfricoşată  îndatorire  no  lăsăm 
din  mâna  noastră,  pentrucă  nu  ne  este  îngăduit  s’o  lăsăm.  Aşa  înţe¬ 
legem  noi  autonomia  bisericească :  Este  identificarea  Bisericii  cu  răs¬ 
punderea  pentru  misiunea  primită  dela  Domnul  spre  mântuirea  sufletelor , 

Fii,  Prea  Sfinţite,  pe  toată  linia  un  vajnic  apărător  al  autonomiei 
bisericeşti,  împreună  cu  tot  clerul  şi  poporul.  Pentru  noi  autonomia ~ 

nu  este  o  literă  moartă,  înscrisă  într’un  paragraf  de  lege,  ci  e  o  po¬ 
runcă  dumnezeească  săpată  adânc  în  inimile  noastre.  Statul  să  fie 
fericit  că  are  o  Biserică  ce  na  e  bucuroasă  să  se  desfacă  de  răs¬ 
punderea  ce  i-a  dat-o  Dumnezeu,  aruncând-o  pe  umerii  altora. 

La  această  răspundere  le  cheamă,  Prea  Sfinţite,  tot  ce-a  în¬ 
semnat  Biserica  noastră  în  îndelungatul  ei  trecut  pentru  neamul  ro¬ 
mânesc.  Noi  i-atn  dat  acestui  neam  minunata  lui  concepţie  despre  lume 
şi  viaţă,  prin  care  a  trăit  şi  s’a  precizat  ca  o  entitate  naţională  atât 
de  originală  şi  superioară.  La  altarul  Bisericii  i-am  făurit  sufletul 
unitar  al  acestui  r.eam  ori  unde  se  găseşte,  i-am  sădit  virtuţile  şi  i-am 
ocrotit  comorile  sufleteşti  prin  cari  s’a  păstrat  dealungul  veacurilor 
identic  cu  sine  însuşi.  Pe  genunchii  ei  şi-a  alcătuit  limba  şi  i  s’a 
umplut  de  toate  miresmele  simţirii  duhovniceşti.  Prin  şcolile  ce  i  le-am 
dai  i-am  desvoltat  cultura  pe  linia  firească  a  fiinţei  sale.  I-am  orga¬ 
nizat  până  şi  viaţa  economică,  dela  îndrumările  gospodăreşti  prin 
preoţii  satelor  şi  până  la  autonomizarea  lai  financiară  prin  întemeierea 
institutelor  de  credit.  „  Tuturor  toate  sa  făcut “  sfânta  noastră  Bise¬ 
rică,  întocmai  ca  o  mamă  bună,  ca  pe  toţi  fiii  ei  să-i  mântuiască  şi 
să-i  scoată  la  liber  late  şi  unire  naţională. 

Acest  trecut  bogat  în  iubire  şi  fapte  Te  obligă,  Prea  Sfinţite,  să 
stai  la  înălţimea  lui.  Stai  atent  şi  ascultă  cu  înfiorare  glasul  lui  Ioan 
Popasu,  sfetnicul  marelui  mitropolit  Şaguna  şi  luminatul  organizator 
al  eparhiei,  ca  şi  al  tuturor  vlădicilor  următori  lui,  cari  toţi  şi-au  în¬ 
viorat  devotamentul  în  acelaş  duh  şag\  nian.  Ţine  la  această  tradiţie 
şaguniană  fără  şovăire,  căci  ea  te  va  lumina  să  înţelegi  nevoile  fie¬ 
cărei  zile. 

Coboară  din  i 'isteria  credinţa  şi  a  harului  puteri  mângâietoare 
şi  întăritoare  de  suflete  în  aceste  vremuri  de  răsboiu.  Fă  pe  fiecare 
din  păstoriţii  Prea  Sfinţiei  Tale  să  se  simtă  aproape  de  Dumnezeu.  Să-l 
simtă  şi  soldaţii  de  pe  front,  dându-le  ajutor  spre  biruinţă  grabnică 
asupra  vrăjmaşilor. 

Inspiră-  Te  din  marile  aspiraţiimi  ale  neamului  şi  Te  fă  purtător 
şi  crainic  neostenit  al  lor.  Mai  avem  de  readus  la  trupul  Ţării  o 
scumpă  fâşie  ce  sângerează  şi  ne  cheamă.  In  sufletul  nostru  purtăm 
Ardealul  întreg  şi  întreg  vretn  să-l  vedem  în  libertate. 

Indeamnă-Ţi  clerul  să  stea  lângă  sufletul  neamului.  Această 
chemare  i-o  fac  şi  ea  acum,  ca  din  căldura  lui,  susţinută  de  puterile 
harului,  să  propage  căldură  în  fiecare  fiu  al  neamului.  De  preoţi  de¬ 
pinde  în  mare  măsură  ca  sufletul  neamului  să  se  înoiască  şi  să  crească 
şi  în  mijlocul  împrejurărilor  aspre  de  astăzi. 

I.  P.  Si.  Sa  şî-a  încheiat  cuvântarea  trimiţând  cuvântul  de  iubire 
al  Bisericii  străbune  ostaşilor  cari  înfruntă  puhoiul  batjocoritorilor 
de  Dumnezeu  şi  invocând  binecuvântarea  Cerului  asupra  jertfei  'or 
şi  asupra  ostenelilor  noului  Episcop  al  Caransebeşului. 

Din  partea  Guvernului,  a  vorbit  Ministrul  Culturii  naţionale  şi 
al  Cultelor,  dl  General  Radu  Rosetti. 

A  vorbit  apoi  P,  Sf.  Episcop  Veniamin.  Mânecând  dela  cuvin¬ 
tele  Apostolului  din  Efeseni  4,  1 — 3  —  în  jurul  cărora  urzeşte  pro¬ 
gramul  arhipăstoririi  Sale  —  P,  Sf.  Sa  a  declarat  câ  se  va  lăsa  că¬ 
lăuzit  pururea  de  porunca  dragostei  creştine,  va  apăra  autonomia 
bisericească,  va  contribui  din  răsputeri  la  întărirea  familiei,  comba¬ 
terea  plăgilor  sociale  şi  creşterea  tineretului,  înţelegând  să-şi  pilduiască 
propovăduirea  cu  exemplul  viu  al  propriei  Sale  vieţi. 

La  recepţia  dela  Reşedinţa  episcopească,  au  vorbit :  P.  C,  Prot.- 
Stavrofor  Era.  Cioran  din  partea  Asociaţiei  clerului  „A.  Şaguna"  ; 
P,  C.  Prot.- Stavrofor  R.  Ancuşa,  în  numele  Consiliului  eparhial  j  pre¬ 
fecţii  de  Severin  şi  Caraş ;  dl  General  de  Corp  de  Armată  Dragalina, 
reprezentantul  P.  Sf.  Episcop  unit  Dr,  Ioan  Bălan  a!  Lugojului  şi  trei 
reprezentanţi  ai  Românilor  din  Banatul  sârbesc,  Timocul  sârbesc  şi 
Timocul  bulgăresc. 

Le-a  răspuns  tuturor  P.  Sf.  Episcop  Veniamin. 

S'a  servit  apoi  o  masă  în  sala  festivă  a  Internatului  liceului,  în 
cursul  căreia  I.  P.  Sf.  Mitropolit  Nicolae  a  toastat  pentru  Majestatea 
Sa  Regele  Mihai  I  şi  pentru  Guvernul  Mareşalului  Ion  Antonescu. 


Dr.  GR1GORIE  T.  MARCU 


EXPEDIŢIA  MISIONARĂ  A  EPISCOPATULUI  ORTODOX  AR¬ 
DELEAN  IN  BASARABIA  ŞI  TRANSNISTRIA.  Râsboiul  sfânt  al 
creştinătăţii,  pornit  la  22  Iunie  a,  c.  împotriva  bolşevismului  ateu  şi 
anarhic,  se  desfăşoară  cu  o  vigoare  fără  seamăn  în  istorie  pe  toată 
întinderea  imensului  front  de  Răsărit. 

Am  văzut  dela’nceput  în  acest  uriaş  efort  de  arme  ceva  mai 
mult  decât  o  crâncenă  încăierare  de  noroade  înverşunate  unele  îm¬ 
potriva  altora  de  interese  politice  sau  economice :  începutul  sfârşitului 
costisitoarei  experienţe  făcute  de  cea  mai  nelegiuită  concepţie  de 
viaţă  care  s'a  pomenit  vreodată,  pe  cele  aproape  două  sute  de  mi¬ 
lioane  de  spinări  ale  populaţiei  Rusiei,  încovoiate  de  cnulul  comi¬ 
sarilor  poporului  şi  de  revolverul  GPU-ttlui.  Prin  vitejia  armatelor 
umbrite  de  semnul  biruitoarei  Cruci,  au  fost  smulse  zi  de  zi  teritorii 
imense  de  sub  controlul  sângeros  al  tiraniei  roşii  şi  milioane  de  su¬ 
flete  şi-au  redobândit  libertatea  de-a  crede  in  Dumnezeul  părinţilor 
noştri  şi  putinţa  de-a  se  închina  după  datina  străbună. 

Biserica  lui  Hristos,  prigonită  un  sfert  de  veac  cu  o  furie  care 
ar  fi  stârnit  invidia  sângeroşilor  cezari  ai  Romei  păgâne,  îşi  leagă 
rănile  şi  se  pregăteşte  pentru  a  doua  oară  în  istoria  ei  bimilenară  să 
iese  din  catacombe.  întoarcerea  ei  la  o  viaţă  nouă,  călită  prin  sufe¬ 
rinţe  de  neînchipuit  şi  purificată  de  belşugul  sângelui  vărsat  al  nmr- 
tiriior  ei  fără  nume  şi  fără  număr,  e  o  certitudine,  chiar  dacă  con¬ 
valescenţa  va  fi  de  lungă  durată. 

Ca  s’o  scurteze,  cine  altcineva  ar  fi  fost  mai  în  măsură  s'o  facă 
decât  bisericile  cari  au  avut  parte  de  bună  linişte  în  acest  pătrar 

de  veac  de  mucenicie  pentru  pravoslavie.  O  era  de  apostolie  jertfel- 
nică  i  se  deschide  deci  Ortodoxiei  răsăritene. 

Am  înţeles  că  porţia  noastră  de  lucru  evanghelic  înglobează 
deocamdată  Basarabia  şi  Transnistria,  Hristos  Mântuitorul  îşi  aştepta 
apostolii  capabili  să  pornească  degrabă  pe  urmele  desrobitorilor,  cu 
flamura  Evangheliei  desfăşurată. 

Faptul  că  luminatul  nostru  Arhipăstor,  I,  P.  Sf.  Mitropolit  Ni- 
colae  al  Ardealului,  a  fost  acela  care  a  înţeles  şi  de  astă  dată,  îna¬ 
intea  tuturor,  că  evanghelizarea  Basarabiei  şi  Transnistriei  e  o  datorie 
şi  nimic  mai  mult  —  cum  a  definit-o  însuşi  înaltul  Ierarh  —  ne-a 
mângâiat  şi  ne-a  sporit  încrederea  în  dinamismul  de  atâtea  ori  şi  cu 
atâta  dreptate  subliniat  al  Ortodoxiei  ardelene. 

Ţara  de  dincoace  de  munţi  a  petrecut  prea  multe  răstigniri  ca 
să  se  mai  poată  lăsa  încovoiată  de  poverile  lor.  Suferinţele  ei  înde¬ 
lungate,  pătimirile  ei  milenare,  au  calificat-o  demult  pentru  menirea 
samariteană  de  tămăduire  a  durerilor  celor  căzuţi  între  tâlhari.  Pur¬ 
tând  în  trupul  său  sfâşiat  piroanele  ultimelor  evenimente  şi  cu  su¬ 
fletul  încărcat  de  povara  unei  resemnări  vremelnice,  aşa  s’a  prezentat 
un  frate  care  aşteaptă  mântuirea  la  fraţii  mântuiţi  de  peste  Prut  şi 
Nistru.  Şi  cu  credinţa  că-i  va  veni  şi  lui  rândul . . , 

* 


Pentru  ducerea  la  bun  sfârşit  a  expediţiei  misionare  în  Basa¬ 
rabia  şi  Transnistria  —  prima  acţiune  de  acest  fel  pornită  de  Bise¬ 
rica  ortodoxă  română  —  I.  P.  Sf,  Mitropolit  Nicolae  şi-a  asociat  pe 
toţi  membrii  Episcopatului  ortodox  ardelean  şi  a  întocmit  din  vreme 
planul  acestei  lucrări  duhovniceşti,  în  toate  amănuntele  sale. 

Fiecare  Chiriarh  avea  să  fie  însoţit  de  un  sobor  de  preoţi,1  aleşi 
dintre  cei  mai  încercaţi  duhovnici,  predicatori,  liturghisitori  şi  cân¬ 
tăreţi  ai  Eparhiei  respective,  în  judeţele  pe  cari  aveau  să  le  cufreere. 


1  Inal(ii  Ierarhi  au  fost  însoţiţi  de  56  membri  ai  Clerului,  dintre  cari  5  pro¬ 
topopi,  45  preoţi,  2  arhidiaconi  şi  4  diaconi  —  şi  anume : 

I,  Arhiepiscopia  Sibiului:  Prot.  T.  Chita  (Deva),  Preoţii  Gh.  Secaş  (Alba-Iu!ia) 
Adam  Lăzărescu  (Zam-Dobra),  Tr,  Ciocănelea  (Făgăraş),  Adam  Marcu  (Tâmpa-Deva)’ 
A.  Marcoviei  (Lepindea-Târnava).  A.  Radu  (Teliu-Braşov),  V.  Voineag  (Braşov-Tocile), 
I.  Chioaru  (Sibiu),  Z.  Oancea  (Sibiu),  N.  Constantin  (Sibiu),  I,  Tiruţa  (Uroiu-Geoagiu), 
Arhidiacon  foan  Circov  şi  Diacon  Anatolie  Scurtu  dela  Catedrala  mitropolitană 
din  Sibiu. 

II,  Episcopia  Aradului:  Preoţii  Dr.  S.  Şiclovan  (Arad),  Z.  Brădean  (Curtici), 
I.  Tomuţa  (Lupeşti),  P.  Bogdan  (Arad),  A.  Cuzneţov  (Arad),  M.  Măcinic  (Şiria),  I,  Faur 
(Şimand),  Ierom,  Şt.  Lucaciu,  Ierom,  Iulian  Micloş  (Hodoş-Bodrog)  şi  Diacon  D.  Dărău. 

III,  Episcopia  Caransebeşului:  Preoţii  Marcu  Bănescu  (Anina),  D.  Anuţoiu 
(Valeadeni),  Tr.  Constantin  (Vrani),  Al,  Nicolici  (Tufări),  Dr,  Tr.  Coşeriu  (Teregova), 

Un  vagon  de  cărţi  şi  broşuri  de  cuprins  teologic  şi  religios-moral, 
din  zestrea  editurii  Arhiepiscopiei  noastre,  au  fost  puse  la  dispoziţia 
expediţiei  misionare  a  Episcopatului  ortodox  ardelean,  pentru  a  fi 
distribuite  gratuit  fraţilor  noştri  din  Basarabia  şi  Transnistria.  La 
acestea  s'au  adăugat  şl  cele  2000  biblioteci  populare  dăruite  de  vechea 
Asociaţiune  „Astra".  Clerul  şi  credincioşii  Bisericii  noastre  au  fost 
încunoştiinţaţi  de  expediţia  plănuită  printr'o  circulară  (nr,  13,263  din 
31  Aug.  a.  c.)  dată  de  I,  P.  Sf,  Mitropolit  Nicolae. 

Luni  1  Sept.  a.  c„  —  după  ce  a  asistat  la  o  rugăciune  săvâr¬ 
şită  în  capela  Academiei  teologice  „Andreiane"  —  L  P,  Sf.  Mitropolit 
Nicolae  a  plecat  spre  Capitală,  unde  aveau  să  se  întâlnească  echipele. 
Toţi  membrii  expediţiei  s'au  spovedit  şi  cuminecat  la  biserica  Radu- 
Vodă,  obligându-se  totodată,  la  îndemnul  I.  P.  Sf.  Mitropolit  Nicolae, 
să-şi  noteze  fiecare  în  scris,  zi  de  zi,  experienţele,  impresiile,  felu¬ 
ritele  întâmplări  cari  puteau  interveni  în  cursul  acestei  binecuvântate 
lucrări,  I.  P.  Sf.  Patriarh  Nicodim,  dl  Prof,  Mihai  A.  Antonescu,  vice¬ 
preşedintele  Consiliului  de  miniştri,  Ministrul  Culturii  naţionale  şi  al 
Cultelor  dl  General  Radu  Rosetti  şi  alţi  înalţi  demnitari  —  cu  pri¬ 
lejul  unei  recepţii  care  a  avut  loc  în  2  Sept,  a,  c,  la  Patriarhia  Ro¬ 
mână  • —  au  exprimat  entuziaste  urări  de  isbândă  misionarilor  Crucii. 

Expediţia  misionară  a  pornit  la  drum,  spre  Chişinău,  în  5  Sept.  a.  c. 

Din  capitala  desrobitâ  a  provinciei  de  peste  Prut,  a  fost  lansat 
următorul  apel: 

Iubiţi  fraţi  basarabeni, 

Venim  la  Voi  —  noi  ierarhii  Bisericii  noastre  din  Ardeal  şi  un 
număr  de  preoţi  ardeleni  —  în  numele  Domnului  şi  Mântuitorului  nostru 
lisus  Hristos. 

Venim  de  pe  meleagurile  Ardealului,  noi  ierarhii  şi  preoţii  lui,  să 
Va  aducem  cuvântul  de  mângâiere  al  credinţei  după  suferinţele  prin 
cari  aţi  trecut  şi  cari  au  lăsat  răni  dureroase  în  sufletul  şi  in  casa 
fiecăruia  din  Voi. 


Porfir  Crişciu  (Surducul-mic),  Iova  Firea,  Oct.  Tursa,  Ierom.  Iustinian  Dalea  şi  Pro- 
todiacon  T,  Roşea  (Caransebeş), 

IV.  Episcopia  Orăzii:  Protopopii  Const.  Mureşânu  (Beliu),  Aurel  Terebenţiu 
(Vaşcău),  Miron  Popoviciu  (Ciumeghiu),  Aurel  Muşet  (Ceica),  Preoţii  Eugen  Racolta 
(Lă2ăreni),  Al,  Nica  (Bălţa),  Al.  Popa  (Lazuri  de  Beiuş),  FI,  Horgea  (Miersig),  Aurel 
Briscan  (Lunca-sprie),  V,  Stanciu  (Tulea)  şi  Diacon  Cornel  Moga  (Beiuş). 

V.  Episcopia  Timişorti:  Preoţii  Liviu  Sur laşiu  (Jebel),  Tib,  Mărgineanţu"  (Opatiţa), 
Tr,  Golumba  (Timişoara),  Moise  Ghilezan  (Ghilad),  Liviu  Lărgeanu  (Timişoara),  V,  Vlă- 
duceanu  (Timişoara),  Crăciun  Radu  (Lipova),  S.  Pavel  (Chesinţ),  V.  Savi  (Alioş),  Horia 
Vişoiu  (Giroc)  şi  Diacon  Tr,  Mihailoviciu  (Timişoara). 

Venim  din  Ardealul  care  ştie  ce  este  pătimirea  sub  jugul  unei 
stăpâniri  străine,  căci  a  gustat  din  ea  veacuri  de-arândul,  iar  azi 
geme  de-o  amarnică  sfâşiere. 

Venim  să  ne  rugăm  împreună  cu  Voi  pentru  înfrângerea  vrăjma¬ 
şului  şi  pentru  aşezarea  pe  veci  a  graniţelor  scumpei  noastre  Românii 
acolo  unde  le  duce  vitejia  străbună  reînviată. 

Nu  Vă  cerem  nimic,  ci  Vă  aducem  toată  dragostea  noastră  creş¬ 
tinească  şi  românească.  Vrem  să  ne  lipim  sufletul  nostru  de  sufletul 
Vostru  şi  să  Vă  vorbim  de  Cel  ce  ne  strânge  pe  toţi  în  iubirea  Lui 
şi  tămădueşte  toată  suferinţa,  de  Domnul  nostru  Iisus  Hristos. 

Cei  ce  V'au  stăpânit  în  anul  durerii  care  a  trecut  n’au  avut  decât 
cuvinte  aspre  şi  lovituri  neomenoase  pentru  Voi.  Aţi  trăit  ca  nişte 
orfani  într’o  lume  de  străini.  V’au  stingherit  dela  bucuria  cea  mai 
mare  şi  mai  sfântă  a  omului,  aceea  de-a  vorbi  de  Dumnezeu  şi  de-a 
se  ruga  Lui.  Aţi  rămas  cei  mai  mulţi  fără  părinţii  Voştri  duhov¬ 
niceşti  cari  să  facă  rugăciuni  pentru  Voi  şi  să  îmblânzească  firea 
omenească,  cea  uşor  purtată  spre  răutate. 

Toate  acestea  au  trecut  ca  un  vis  rău.  Dumnezeu,  prin  vitejia 
bravilor  noştri  ostaşi  cari  şi-au  vărsat  sângele  pentru  libertatea  su¬ 
fletului  Vostru,  V'a  scos  la  liman  şi  V’a  ferit  de  apăsări  şi  mai  gro¬ 
zave  cari  aveau  să  vie.  Să-i  dăm  slavă  Lui,  să  fim  recunoscători 
morţilor  şi  răniţilor  noştri,  să-i  mulţumim  Majestăţii  Sale  Regelui 
nostru  Mîhai  B  şi  Conducătorului  Statului,  Mareşalul  Ion  flffîo* 
rtescu,  cari  au  purces  cu  iubire  de  Hristos  şi  de  neam  la  această 
vitează  faptă. 

Duşmanii  crucii  şi  ai  mântuirii  omului  fug  împrăştiaţi  şi  se  mistue 
ca  întunerecul  de  faţa  luminii. 

Adunaţi-Vă  în  jurul  nostru  să  înălţăm,  în  slobozenie,  rugăciuni 
de  mulţumită  şi  de  mărire  Tatălui  ceresc,  să  ne  mărturisim  credinţa 
nesdruncinată  în  puterea  Domnului  Iisus  Hristos  şi  în  harul  mântuitor 
al  Duhului  Sfânt. 

Numai  unde  stăpâneşte  Sfânta  Treime  e  linişte,  pace  şi  bimâvoire 
între  oameni.  Numai  acolo  coboară  Dumnezeu  dreptatea  şi  dragostea 
între  ei. 

Veniţi  să  cântăm  Dumnezeului  nostru :  Slavă  Ţie  Doamne, 
Slavă  Ţie! 

Imbrăţişându-Vă  cu  dragostea  Noastră  cea  întru  Domnul,  Vă 
împărtăşim  arhiereştile  Noastre  binecuvântări. 

Chişinău,  la  3  Septemvrie  Î941, 

f  NICOLAE 

Mitropolitul  Ardealului 

f  ANDREI  t  VASILE 

Episcopul  Aradului  Episcopul  Timişoarei 

f  NICOLAE  f  VENIAMIN 

Episcopul  Ora  zii  Episcopul  Caramebeţulut 

Duminecă  7  Sept.  a,  c.,  echipele  s'au  îndreptat  spre  judeţele  ce 
le- au  fost  încredinţate  în  prealabil  pentru  evanghelizare,  şi  anume: 

î.  P.  Sf,  Mitropolit  Nicolae  al  Ardealului  —  Lăpuşna  şi  Orheiu; 
P.  Sf.  Episcop  Andrei  al  Aradului  —  Tighina  şi  Cetatea- Albă ;  P.  Sf. 
Episcop  Vasile  al  Timişorii  —  Bălţi  şi  Hotin ;  P.  Sf.  Episcop  Nicolae 
al  Orăzii  —  Soroca ;  P,  Sf.  Episcop  Veniamin  al  Caransebeşului  — 
Cahul  şi  Ismail. 

Au  fost  cercetate  peste  600  de  sate  basarabene  şi  transnistriene. 
I.  P.  Sf.  Mitropolit  Nicolae  a  străbătut  până  ’n  preajma  frontului 
Odesei,  iar  la  Sculeia  —  sat  mare,  curat  românesc  —  a  târnosit  prima 
biserică  din  Transnistria,  restaurată  de  căpitanul  german  Lehmann. 

întors  la  reşedinţa  Sa  Vineri  26  Sept.  a.  c,,  I.  P.  Sf.  Sa  a  reca¬ 
pitulat  într’o  Pastorală  (nr,  13.831/1941  Prez.)  roadele  misiunii  şi  a 
luat  dispoziţiuni  pentru  valorificarea  acestei  experienţe,  îndrumând  pe 
participanţi  să  trimită  la  centrul  Mitropoliei  dări  de  seamă  amă¬ 
nunţite  despre  cele  petrecute  în  satele  pe  cari  le-au  cercetat,  să  ţină 
conferinţe  la  cercurile  protopopeşti  şi  să  rostească  predici  misionare 
in  cât  mai  multe  parohii. 

O  lucrare  amplă  şi  documentată  —  care  se  află  în  pregătire  — 
va  înveşnicî  după  cuviinţă  această  binecuvântată  expediţie  misionară. 

Dr,  GRIGORIE  T,  MARCO 


NOTE  Şl  INFORMAŢII 


CONSILIUL  Arhiepiscopiei  ort. 
rom.  de  Alba-Iulia  şi  Sibiu  a  tinut 
Vineri  22  Aug.  a.  c.,  sub  pre¬ 
şedinţia  I.  P.  Sf .  Mitropolit  Nicolae, 
o  şedinţă  de  două  ori  memorabilă. 

Apropiindu-se  sorocul  despăr¬ 
ţirii  P,  Sf,  Episcop  Veniamin  al 
Caransebeşului  de  instituţia  pe 
care  a  slujit-o  cu  devotament 
exemplar  peste  două  decenii, 
1.  P.  Sf.  Mitropolit  Nicolae  a  ţinut 
.să-i  exprime,  solemn  şi  cald, 
mulţumirile  Arhiepiscopiei  noa¬ 
stre,  pentru  toate  ostenelile  ce 
Ie-a  desfăşurat  la  centrul  ei,  în 
calitate  de  secretar  şi  consilier 
arhiepiscopesc  şi  să-i  facă  urări  de 
păstorire  îndelungată  şi  rodnică. 

Adânc  mişcat  de  această  ma¬ 
nifestaţie  de  simpatie,  noul  Epis¬ 
cop  al  Caransebeşului  s'a  folosit 
de  prilej  pentru  a  mărturisi  încă 
odată  cât  de  adânc  se  simte 
legat  de  stilul  arhlpăstoresc  al 
I.  P.  Sf.  Mitropolit  Nicolae,  al 
cărui  elev  sârguincios  şi  devotat 
este,  şi  dela  care  a  deprins 
purtarea  pricepută  a  înaltelor 
trebi  bisericeşti. 

In  aceeaş  şedinţă,  Arhipăstorul 
nostru  a  anunţat  că  a  luat  ho¬ 
tărârea  de  a-1  ridica  pe  vene¬ 
rabilul  Său  sfetnic,  L  P.  C.  Sa 
Arhimandritul  Teodor  Scorobeţ, 
la  demnitatea  de  Vicar  arhie¬ 
piscopesc. 

Truda  şi  vredniciile  respecta¬ 
tului  fruntaş  al  clerului  nostru,  sunt 
răsplătite  astfel  într'un  chip  demn 
de  remarcabilele  însuşiri  ale  I.  P.  C. 


Părinte  Arhimandrit  Teodor  Sco¬ 
robeţ.  Suflet  cucernic,  minte  pă¬ 
trunzătoare  îmbogăţită  prin  studiu 
şi  meditaţie  stăruitoare,  în  înde¬ 
plinirea  funcţiunilor  de  cance¬ 
larie,  noul  nostru  Vicar  arhie¬ 
piscopesc  s'a  străduit  în  toată 
bună  vremea  să  impună  pri¬ 
matul  duhului  care  face  viu. 

Ne  bucurăm  din  tot  sufletul 
de  această  fericită  numire  şi 
ştim  cu  cât  folos  se  va  alege 
Biserica  noastră  de  pe  urma  ei. 

£  GR,  T,  M. 

VALOAREA  CASEI  PREO¬ 
ŢEŞTI,  într'un  număr  al  revis¬ 
tei  Berliner  Illustrierte  Zeitung, 
publicase  Iiirgen  Eggebrecht  un 
articol  asupra  rostului  însemnat 
al  casei  preoţeşti  în  viaţa  popo¬ 
rului  german.  Din  atmosfera  ei 
binecuvântată  au  răsărit  în  cursul 
timpului  numeroase  talente  capa¬ 
bile  a  contribui,  în  cea  mai  largă 
măsură,  la  progresul  literaturii, 
ştiinţii  şi  artelor  frumoase. 

Serviciile  nepreţuite,  închinate 
vieţii  germane,  prin  strădania  pil¬ 
duitoare  a  familiilor  de  preoţi, 
l-au  îndemnat  pe  straşnicul  Bis- 
mark  să  spună  într’o  convorbire 
cu  un  consilier  ministerial  din 
Bavaria  aceste  cuvinte  memora¬ 
bile  ;  Dacă  s'a  putut  afirma  odi¬ 
nioară  că  în  tabăra  Iui  Radetzky 
se  afla  Austria,  cu  tot  atâta  în¬ 
dreptăţire  se  poate  susţine  că  în 
timpurile  ce  au  urmat  după  lupta 
dela  Jena,  Germania  era  în  casele 
preoţilor  protestanţi. 

Din  timpul  reformaţiunii  până 
în  pragul  zilelor  noastre  abia  se 
va  fi  ivit  în  Germania  vreun 
bărbat  mai  de  seamă,  care  să 
nu  aibă  printre  înaintaşii  săi 
măcar  un  preot.  Făcând  cerce¬ 
tări  statistice  asupra  descendenţii 
savanţilor  germani,  Fr.  Schulte  a 
putut  constata  că  dintre  1600  de 
inşi  861,  deci  mai  bine  de  ju¬ 
mătate,  au  răsărit  din  familiile 
preoţilor  protestanţi.  De  aici  şi-au 
tras  obârşia  aproximativ  30  la 
sută  din  totalitatea  medicilor,  40 
la  sută  dintr'a  juriştilor,  59  la 
sută  dintr'a  filologilor,  44  la  sută 
dintr'a  naturaliştilor,  52  la  sută 
din  celelalte  categorii  de  inte¬ 
lectuali  germani. 

Aceste  contribuţini  importante 
se  explică  prin  moralitatea  se¬ 
veră,  prin  simţul  de  ordine  şi 
cumpătare  în  toate  împrejurările 
vieţii,  prin  simplitatea  traiului  şi 
prin  seriositatea  de  care  au  dat 
familiile  preoţeşti  nenumărate  do¬ 
vezi,  oferind  exemple  vrednice 
de  imitat  în  multe  privinţe. 

Din  astfel  de  case  preoţeşti 
s'au  putut  ridica  istorici  de  faima 
neîntrecutăaluiRanke,  Mommsen, 
Burckhardt,  Lamprecht,  arheo¬ 
logi  ca  Schliemann,  zoologi  ca 
Brehm,  pedagogi  ca  Franke,  Fro- 
ebel,  filosofi  ca  Wilhelm  Wundt, 
Kuno  Fischer,  Dilthey,  medici  ca 
Langebeck,  Billroth,  actori  ca 
Devrient,  Werner  Krauss,  pictori 
ca  Eduard  Gebhardt,  von  Gogh, 
poeţi  ca  Bjornson,  HermannBang, 
Selma  Lagerlof  ş.  a. 

Educaţia  serioasă  şi  îngrijită, 
de  care  au  avut  parte  în  anii 
copilăriei  şi  în  vârsta  adoles¬ 
cenţii  aceşti  oameni  reprezen¬ 
tativi  ai  neamului  lor,  a  putut 


înrîuri  în  chip  binefăcător  direc¬ 
ţiunea,  în  care  urma  să  se  des¬ 
făşoare  importanta  lor  activitate 
din  epoca  maturităţii. 

Citind  asemenea  date  statistice 
şi  reflexiunile  sugerate  de  ele, 
îţi  vin  involuntar  în  gând  nepre¬ 
ţuitele  sacrificii  închinate  de  către 
preoţii  români  din  trecut  şi  din 
timpul  de  faţă  pentru  o  educaţie 
cât  mai  îngrijită  a  numeroaselor 
odrasle,  cu  cari  le  este  împo¬ 
dobit  traiul  familiar. 

Dacă  şi-ar  lua  cineva  oste¬ 
neala  să  pregătească  şi  la  noi  o 
statistică  despre  toţi  oamenii  de 
seamă  răsăriţi  din  case  preo¬ 
ţeşti,  ar  rămânea  lumea  uimită 
de  contribuţia  atât  de  valoroasă 
a  acestor  case  smerite  la  pro¬ 
gresul  vieţii  de  obşte  a  neamului 
românesc.  I,  LUPAŞ 

£ 

OBSERVATORI  atenţi  ai  silin¬ 
ţelor  preoţind!,  am  arătat  tot¬ 
deauna  cuvenita  atenţiune  înfăp¬ 
tuirilor  ei  lăudabile  şi  i-am  sem¬ 
nalat  scăderile,  însufleţiţi  numai 
şi  numai  de  dorinţa  de-a  con¬ 
tribui  frăţeşte  la  îndreptarea  lor. 

Am  luptat  ani  de  zile  pentru 
dobândirea  dreptului  de-a  cate- 
hiza  pruncii  din  şcolile  primare. 
Şi  preoţimea  a  dobândit,  în  ex¬ 
clusivitate,  această  favoare.  Mai 
trebuia  un  singur  lucru  pentru 
ca  să  atingem  ţelul  ce  ne-am 
propuşi  fiecare  preot  să-şi  facă 
slujba  deplin  şl  ’n  acest  proaspăt 
sector  al  pastoraţief.  Dar  nu  şî-au 
făcut-o  toţi,  totdeauna,  cu  toată 
tragerea  de  inimă  —  iar  urmă¬ 
rile  n’au  întârziat  să  se  arate. 
Căci  nu  ajunge  să  semnezi  în 
registrul  de  prezenţă,  nici  să-ţi 
faci  lecţia  de  mântuială  şi  cu 

atât  mai  puţin  să  nu  ţi-o  faci 
deloc,  mulţumindu-te  doar  să 
spui  şcolarilor:  „...luaţi  mai  de¬ 
parte  !“  Mai  trebue  ceva  pe  lângă 
îndeplinirea  conştiincioasă  a  în¬ 
datoririlor  didactice:  să  deştepţi 
în  copii  gustul  de-a  cerceta  bise¬ 
rica,  de-a  se  lua  la  întrecere  care 
să  citească  „Apostolul",  de-a  da 
răspunsurile  ia  sfintele  slujbe, 
de-a  se  spovedi  şi  cumineca, 
de-a  se  feri  de  orice  înfăţişare 
a  răului,  de-a  fi  ei  îngerii  buni 
ai  casei  părinteşti,  cinstitori  al 
bătrânilor,  pilde  de  virtute,  su¬ 
flete  devotate  lui  Hristos  în  toate 
zilele  vieţii  lor. 

Pe  preotul  care  n’a  realizat 
nimic  din  exigenţele  acestui  pro¬ 
gram  duhovnicesc,  îl  întrebăm: 
ce-a  câştigat  Biserica  de  pe  urma 
înlocuirii  învăţătorului  mirean  cu 
slujitorul  altarului? 

Noul  protopop  al  Sibiului,  Păr. 
M.  Neagu,  într’o  circulară  adre¬ 
sată  recent  preoţimii  tractuale, 
insistă  cu  deamănuntul  asupra 
acestei  probleme  de-o  însem¬ 
nătate  capitală  pentru  Biserica 
noastră. 

Am  vrea  să  vină  vremea  când 
atari  avertismente  să  fie  de  prisos. 

Ne-am  înţeles,  fraţilor  preoţi? 

& 

SUNTEM  informaţi  că  Mini¬ 
sterul  Culturii  naţionale  şi  al 
Cultelor  pregăteşte  revizuirea 
regimului  sectelor  din  România. 

Bănuim  că  e  vorba  de  astă 
dată  să  fie  luat  de  guler  şi  as- 
vârlit  peste  hotare,  de  unde  a 
venit,  acest  periculos  tâlhar  al 
sufletului  românesc.  De  aceea, 
pentru  a  uşura  câtuşi  de  cât 
ducerea  la  bun  sfârşit  a  acestui 
proces  de  salubritate  naţională, 


ne  permitem  să  atragem  aten¬ 
ţiunea  autorităţilor  asupra  de¬ 
selor  alarme  pe  cari  le-am  dat 
şi  noi  aici  (vezi  Revista  Teo¬ 
logică  1937  p.  154  urm. ;  237 
urm. ;  289  urm. .  438  urm. ;  440 
urm. ;  1938  p.  367  urm. ;  450  urm.; 
1939  p,  457  urm.;  1940  p.  112), 

Şi  încă  ceva! 

Să  se  controleze  serios  pro¬ 
venienţa  acestei  mărfi  de  import, 
intenţia  cu  care  ne-a  fost  ofe¬ 
rită  şi  dedesupturile  inocentelor 
îndeletniciri  sectare.  Se  vor  putea 
trage  concluzii  uluitoare  cu  pri¬ 
vire  Ia  preistoria  nenorocirii  care 
a  lovit  astă  vară  hotarele  dela 
Răsărit  şi  Apus  ale  Ţârii. 

In  concreţi 

Este  istoriceşte  constatat  că  cea 
mai  populată  sectă  din  România 
s'a  strecurat  la  noi  din  Ungaria 
şi  că  —  mulţumită  sprijinului  aces¬ 
teia  —  a  evoluat  mai  rapid  şi  mai 
sigur  decât  dincolo  de  Tisa.  Căr¬ 
ţile  răposatului  Episcop  Grigorie 
Gh,  Comşa  al  Aradului,  sunt  la 
dispoziţie  pentru  dovezi  amă¬ 
nunţite. 

După  cotropirea  Basarabiei 
de  către  armata  bolşevică,  şeful 
baptist  din  Chişinău  Leo  Aver- 
buch,  jidan  pur  sânge,  s’a  purtat 
mişeleşte  cu  Românii,  iar  casa 
lui  de  rugăciune  şi  afaceri  şi-a 
mărit  firma  şl  Ia  propriu  şi  la 
figurat,  în  vreme  ce  bisericile 
ortodoxe  erau  profanate  fără 
cruţare. 

Un  ziarist  de-o  onestitate  pro¬ 
fesională  recunoscută,  dl  I.  Vion, 
divulgă  în  ziarul  „Universul" 
(nr.  277  din  12  Oct,  a.  c.)  com¬ 
plicitatea  baptismului  cu  bolşe¬ 
vismul,  citând  din  presa  sovie¬ 
tică  cele  ce  urmează  : 

„Baptiştii  au  încetai  să  fie  o 
sectă  pentru  a  deveni  un  mare 
partid  religios;  la  Poltava,  pe 
lângă  comitetul  executiv  al  So¬ 
vietelor  districtului,  ei  ocupă  fo¬ 
stul  templu  lutheran ;  în  provincia 
înconjurătoare,  ei  organizează 
capele  cu  coruri  şi  instrumente 
muzicale  şi  interesează  astfel  ti¬ 
neretul".  (Din  ziarul  bolşevic 
„Pravda"  din  22  Septemvrie 
1929). 

„Baptiştii  imită  procedeele  co¬ 
muniştilor  şl  printre  imaginile 
sfinţilor,  placardele  ilustrate  şi 
„cuvintele  lor  de  ordine",  aşază 
portretele  lui  Karl  Marx  şi  Le- 
nin".  (Din  „Robatshaia  Gazeta," 
24  Iunie  1928),  „Evangheliştii 
obţin  frumoase  rezultate  în  fabrica 
moscovită  „Roşa  roşie".  (Din 
„Isvestia",  25  August  1928). 

„Evangheliştii,  adventiştii,  co¬ 
munităţile  baptiste  şi  „molocanii" 
au  creiat  grupuri  artistice,  cântă 
„Internaţionala”,  căreia  i-au  mo¬ 
dificat  textul  păstrându-i  ritmul 
şi  rimele  şi  duc  campanii  de  pro¬ 
pagandă  paralel  cu  cele  ale  par¬ 
tidului.  (Din  revista  sovietică 
„Jizn  Iskusstva"). 

In  vreme  ce  piaza  aceasta  con¬ 
suma  amabilităţile  suspecte  ale 
regimului  roşu,  preoţimea  orto¬ 
doxă  plătea  călăilor  creştinătăţii 
tributul  sângelui  vărsat  fără  con¬ 
tenire  şi  fără  cruţare. 

Iar  la  noi? 

Dacă  ne  biruim  ruşinea  de-a 
ilustra  slugărnicia  autorităţilor 
faţă  de  baptişti,  apoi  aceasta  o 
facem  numai  din  dorinţa  de-a 
preveni  factorii  răspunzători,  ca 
să  nu  mai  repete  erorile  trecute. 
Să  începem  deci ! 

1.  înainte  cu  vreo  doisprezece 


ani,  răposatul  Episcop  Grigorie 
Gh.  Comşa  scria  s  „toţi  conducă¬ 
torii  politici  ai  statului  nostru  re¬ 
cunosc  primejdia  sectelor  pentru 
statul  român ;  cu  durere  trebue 
să  mărturisim  însă,  că  nici  un 
politician  din  ţara  noastră  nu  a 
fost  împotriva  recunoaşterii  bap¬ 
tiştilor  prin  lege"  (vezi  :  Cheia 
sectelor  religioase  din  România. 
Arad  1930  p.  4). 

2.  In  faţa  unei  atât  de  evi¬ 
dente  lipse  de  răspundere  şi  dem¬ 
nitate  naţională,  nu  e  deloc  de 
mirare  că  faimosul  Dr.  I.  H. 
Rushbrooke,  secretarul  general 
(astăzi  preşedinte)  al  Alianţei  bap¬ 
tiste  mondiale,  îşi  permitea  să 
întoarcă  pe  dos  Ministerul  Cul¬ 
telor  când  descăleca  în  Bucureşti, 
Dl  Gh.  Popescu,  fost  inspector 
general  în  ministerul  numit,  a 
făcut  destăinuiri  uluitoare  în  a- 
ceastă  privinţă  (vezi  Viitorul  bise¬ 
ricesc  nr.  1  din  1 938). 

3.  Prin  Statutul  din  Februarie 
1940,  şefii  baptişti  sunt  ridicaţi 
la  rangul  de  educatori  ai  naţiunii. 
Transcriem  articolul  14:  aceştia 
dobândesc  dreptul  „să  se  îngrî- 
jască  de  catehizarea  copiilor  în 
şcoli,  de  educaţia  sufletească  a 
membrilor  aflaţi  sub  drapel,  pre¬ 
cum  şi  să  formeze  organizaţii 
pentru  educaţia  religioasă  a  tine¬ 
retului  şi  a  copiilor  (şcoli  dumi¬ 
nicale  ş.  a.),  pentru  ajutorarea 
săracilor  şi  pentru  alte  scopuri 
religioase  şi  filantropice,  după 
cum  va  găsi  potrivit  şi  necesar". 

Pe  scurt,  miniştrii  Cultelor  — 
cu  excepţia  P.  Sf.  Episcop  Ni- 
colae  Colan  şl  a  dlui  Radu  Bu- 
dişteanu  — ■  au  creat  cele  mai 
bune  condiţiuni  de  desvoltare 
sectelor  în  general  şi  baptismului 

în  special,  mergând  din  concesii 
în  concesii  şi  jertfind  suverani¬ 
tatea  noastră  naţională  ori  cărui 
venetic  de  peste  hotare  care  avea 
neobrăzarea  să  încrunte  din  sprân¬ 
cene  şi  să  ameninţe  cu  repre¬ 
salii  externe. 

Cu  acestea,  am  spus  destul  de 
desluşit  ce  aşteptăm  dela  actualul 
şef  al  resortului  Cultelor. 

T 

ÎMPOVĂRAT  de  ani  şi  de 
vrednicii,  P.  Sf.  Episcop  Dioni- 
sie  Erhan  a  părăsit  scaunul  vlă- 
dicesc  al  Argeşului,  al  cărui 
locţiitor  fusese  în  ultimul  an,  nu 
pentru  a  se  întoarce  în  Ismailul 
desrobit,  ci  ca  să-şl  petreacă 
bătrâneţele  la  metania  sa. 

Pentru  asigurarea  bunului  mers 
al  Episcopiilor  vacante,  au  fost 
numiţi  următorii  locţiitori  :  P, 
Sf.  Episcop  Policarp  Moruşca  la 
Ismail,  P,  Sf.  Episcop  Dr,  Par- 
tenie  Ciopron  la  Hotin  (rămâ¬ 
nând  şi  pe  mai  departe  Inspec¬ 
tor  al  Clerului  militar)  şi  P.  Sf. 
Arhiereu  Emilian  Antal  Târgo- 
vişteanul  la  Curtea  de  Argeş. 

■$> 

ILUSTRUL  aşezământ  de  învă¬ 
ţătură  şi  educaţie  ortodoxă  care-i 
Facultatea  de  Teologie  din  Cer¬ 
năuţi,  s'a  întors  întru  ale  sale. 
Pribegia  ei  de  un  an,  în  cetatea 
domnească  a  Sucevei,  ne-a  durut 
cumplit.  Am  fost  printre  cei  dintâi 
cari  i-am  trimis  cuvânt  de  nă¬ 
dejde  într’o  grabnică  revenire  la 
vatră.  Bucuria  cu  care  îl  vedem 
împlinit  aievea,  e  fără  seamăn 
şi  fără  sfârşit.  Scumpii  noştri 
dascăli  dela  Cernăuţi,  suntem  si¬ 
guri,  o  înţeleg  deplin.  Suntem 
doar  suflet  din  sufletul  lor, 

& 


DUH  ŞI  ADEVĂR  se  întitu¬ 
lează  proaspătul  „organ  omileiic 
al  preoţimii  din  Eparhia  ort.  rom. 
a  Tfmişorii",  care  apare  cu  bine¬ 
cuvântarea  P.  Sf.  Episcop  Dr, 
Vasile  Lăzărescu  şi  sub  dirigu-. 
irea  vechiului  şi  preţuitului  nostru 
colaborator,  Pâr,  Prot,  Dr.  Şt. 
Cioroianu.  In  comitetul  de  re¬ 
dacţie,  două  elemente  tinere  şi 
pricepute :  preoţii  Melentie  Şora 
şi  Victor  Vlăduceanu. 

Revista  apare  lunar.  Abona¬ 
mentul  anual:  Lei  180.  Redacţia 
şi  Administraţia ;  Timişoara  II, 
str.  A,  Şaguna  12. 

Ii  poftim  cordial  spor  bun. 

GR.  T.  M, 
jti 

RĂSPLATA  dumnezeiască.  Se 
ştie  că  în  volbura  din  toamna 
anului  trecut  a  căzut  jertfă  ne¬ 
vinovată  protopopul  Huedinului 
Aurel  Munteanu,  în  ziua  de  10 
Septemvrie.  In  urmă  s’a  con¬ 
statat  că  odiosul  asasinat  a  fost 
săvârşit  de  patru  derbedei  din 
Huedin.  Dar  nici  răsplata  dum¬ 
nezeiască  n’a  întârziat.  Acum 
ne  vine  ştirea  că  n'a  trecut  multă 
vreme  şi  dreptatea  atotştiuto¬ 
rului  Tată  din  ceriuri  a  osândit 
după  cuviinţă  nelegiuita  faptă. 
Unul  din  cei  patru  a  murit  lovit 
de  apoplexie.  In  curând  al  doilea 
s’a  sinucis.  Aî  treilea  zace  de 
câteva  luni  de  zile  paralizat.  Iar 
al  patrulea,  mai  puţin  vinovat, 
şi-a  rupt  un  picior,  rămânând 
invalid  pentru  totdeauna. 

Faptul  este  comentat  astăzi  în 
tot  ţinutul  Huedinului  ca  o  pe¬ 
deapsă  binemeritată  dela  Dum¬ 
nezeu.  Şi  nici  nu  poate  fi  tâl- 
cuită  altfel,  deoarece  Dumnezeu, 
mai  curând  sau  mai  târziu,  răş- 

plăteşte  fiecărui  om  după  faptele 
sale.  Nici  o  faptă  fără  răsplată. 

Dr.  SEBASTIAN  STANCA 

. 

UN  articol  din  cunoscutul  ziar 
francez  „Le  Temps",  mulţumită 
unei  telegrame  de  presă,  a  făcut 
recent  ocolul  mai  tuturor  ofi¬ 
cinelor  gazetăreşti  din  lume. 
Anun{a  el  ceva  senzaţional,  ca 
să  merite  să  se  facă  atâta  sgo- 
mot  în  jurul  lui? 

Senzaţional,  nu  !  Dar  era  vorba 
de  un  gest  frumos.  Vaticanul  — 
se  sublinia  într'ânsul  —  con¬ 
sidera  încă  din  1939  (reţineţi 
data!)  înaintarea  sovietică  în 
centrul  Europei  ca  o  foarte  gravă 
ameninţare  pentru  creştinătate 
în  genere  şi  pentru  catolicism 
îndeosebi. 

Asta-i  toată  contribuţia  papa¬ 
lităţii  la  lupta  împotriva  bolşe¬ 
vismului?...  sau  numai  cea  mai 
veche  dintre  ele  ? 

Membrii  Episcopatului  orto¬ 
dox  ardelean  —  I.  P.  Sf,  Mitro¬ 
polit  Nicolae,  P.  Sf,  Episcopi 
Andrei  al  Aradului.  Vasile  al 
Caransebeşului,  Nicolae  Colan 
al  Clujului  şi  Nicolae  Popovicju 
al  Orăzii  —  făceau  acest  lucru 
încă  în  22  Septemvrie  1936, 
într’o  Pastorală  amplă  şi  docu¬ 
mentată, 

E  exact  distanta  dela  Nistru 
la  Tibru:  drum  de  trei  ani  în¬ 
târziere.  Aşa  că  „Unirea"  dela 
Blaj  are  motive  să  se  sbârlească... 

<î> 

UNIREA  dela  Blaj  se  căsne- 
şte  ’n  fel  şi  chip  să  descopere 
apostoli  ortodocşi  ai  unirii  cu 
Roma,  Si,  bucuroasă  că  ar  fi 
găsit  unul  —  pe  preotul  martir 


Ieremia  Cecan  din  Basarabia  — 
s’a  apucat  să-l  citeze. 

Am  citit  şi  noi  citatele,  dar 
până  acum  n'am  intâlnit  într'âft- 
sele  nici  un  îndemn  de-a  ne  su¬ 
pune  papii.  Poftim  deci  pe  con¬ 
fratele  unit  să  continue,  chiar 
dacă  ar  trebui  să  mai  adapteze 
textul  părintelui  Ieremia  cu 
nescai  interpolări  inocente  cari 
nu  pot  schimba  altceva  decât,, . 
înţelesul  (?!) 

Sf.  Apostol  Pavel  a  fost  pro¬ 
clamat  oarecând  nici  mai  mult 
nici  mai  pujin  decât  „Antihrist", 
Fireşte,  fără  ştirea  şi  fără  voia 
Lui,  căci  atunci  când  s‘a  comis 
fărădelegea  era  mort,  ca  şi  pă¬ 
rintele  Ieremia  Cecan. 

Quod  erat  d... 

COTIDIANUL  semi-oficios  „U- 
nirea"  din  Bucureşti,  a  discutat 
în  vară  problema  „latinităţii" 
Bisericii  româneşti,  sub  semnă¬ 
tura  „autorizată"  a  lui  D.  Kar- 
nabatt,  aşa  cum  numai  un  sâm- 
briaş  al  Vaticanului  o  poate  face, 

I-a  răspuns  acestui  condeier 
care  n’a  inspirat  nimănui  şi  nici 
când  nici  o  fărâmă  de  încredere, 
Antim  Turtureanu,  într'un  foi¬ 
leton  apărut  în  nrul  din  25  Iulie 
a,  c,  al  ziarului  amintit.  Trans¬ 
criem  concluzia: 

. ne  mărturisim  latini,  dar 

nu  catolici.  Noi  suntem  cu  trun- 
chiul  nostru  strămoşesc,  dar  nu 
cu  toate  neamurile  pe  cari  catoli¬ 
cismul  le  târăe  cu  el.  Cu  Roma 
da,  dar  cu  Ungurii  Romei  nu ", 

Se  aude?... 

CONFRATELE  „Slova  Orto¬ 
doxă",  care  apare  la  Bucureşti 
sub  direcţiunea  dlui  I.  Constan- 

tinescu,  anunţa  de  curând  că  pa- 
pistaşii  au  cerut  învoirea  de-a 
înfiinţa  o  facultate  teologică  la 
Chişinău. 

...Pe  când  una  la  Clufud? 

5) 

NOUL  tftulau*al  Legaţiei  Re¬ 
gale  a  României  pe  lângă  Vati¬ 
can,  dl  General  Dănilâ  Papp  — 
subţiat  de  „Unirea"  blăjană  (nr. 
33  a.  c.)  în  „Daniel"  (cu  ce  scop  ?... 
ca  sâ-i  dea  un  iz  occidental?) 
—  a  fost  primit  în  1  Aug.  a.  c, 
de  Papa,  căruia  i-a  prezentat 
scrisorile  de  acreditare. 

Au  fost  schimbate,  cu  acel 
prilej,  protocolarele  cuvinte  de 
politeţă  diplomatică,  A  vorbit 
dl  General  Dănilă  Papp  şi  a 
vorbit  Papa  Pius  XII,  Acesta 
din  urmă,  a  spus  tot  ce  ştia 
despre  legăturile  papalităţii  schis¬ 
matice  cu  poporul  român.  A 
evocat  vredniciile  unor  voe- 
vozi  români  cari  au  uşurat  în¬ 
temeierea  de  episcopii  papistaşe 
în  principatele  noastre  şl  pentru 
ca  ştimungul  ceremoniei  să  nu 
sufere,  a  evitat  să  spună  că 
aceste  faceri  cu  răsuflarea  scurtă 
au  fost  măturate  curând  din 
cartea  vieţii  unui  neam  care  s'a 
mărturisit  totdeauna  pentru  lu¬ 
mina  dela  Răsărit.  Pentru  acel 
neînfricat  apărător  al  crucii  care 
a  fost  Ştefan  Vodă  al  Moldovei, 
Pius  XII  a  avut  cuvinte  de  op¬ 
timă  apreciere.  Abia  acum  am 
aflat  de  ce  îşi  merită  renumele 
de  „cel  Mare"  s  fiindcă  a  fost 
„încurajat"  de  Sixt  IV.  (Căruia, 
în  treacăt  fie  zis,  i-a  salvat  tiara 
de  profanările  semilunii).  Aju¬ 
torul  acesta,  nu  ne  îndoim  câ¬ 
tuşi  de  puţin,  a  fost  tot  atât  de 
eficace  pentru  biruitorul  semi¬ 


lunii  ca  şi  garanţiile  engleze 
pentru  Belgia  şi  Olanda, 

Cu  aceste  mărunte  rezerve, 
subscriem  întru  totul  afirmaţia 
papală,  după  care  Concordatul 
ratificat  în  1929  a  fost  un  act 
„fericit".  Pentru  Vatican,  bine’n- 
ţeles.  Căci,  dacă  nu  ne  înşală 
memoria,  diplomaţia  papală  n'a 
mai  avut  parte  de  atunci  încoace, 
ori  unde  şi-a  încercat  norocul, 
de-o  asemenea  pleaşcă.  In  fosta 
Jugoslavie,  cu  atât  mai  puţin. 

Că  acest  act  ar  fi  purces  nu 
numai  „din  dorinţa  de  a  garanta, 
In  întreg  Regatul  României,  ca¬ 
tolicilor  de  toate  riturile,  drep¬ 
turile  ce  aparţin  religiei  lor",  ci 
şi  „din  convingerea  că  forţele 
religioase  sunt  indispensabile 
pentru  a  clădi  viaţa  sănătoasă  a 
Naţiunii",  asta  s'o  creadă  cel  ce 
a  spus-o.  Forţele  noastre  reli¬ 
gioase,  indispensabile  pentru  clă¬ 
direa  unei  vieţi  sănătoase  a  Na¬ 
ţiunii  române,  nu  zac  la  Vati¬ 
can,  Ele  ţipă  din  turlele  cti¬ 
toriilor  voevodale  presărate  pe 
tot  întinsul  pământului  românesc. 
Ele  dudue  în  sufletele  noastre 
neîntinate  de  prihana  târgueliior 
cu  credinţa  străbunilor.  Epis¬ 
copul  Romei  uită  că  vorbeşte 
reprezentantului  diplomatic  al 
unui  Regat  ortodox.  Şi  dl  Ge¬ 
neral  Dănilă  Papp  comite  aceeaş 
grosolană  eroare  când  solidari¬ 
zează  întregul  popor  român  la 
„veneraţia"  cu  care  fostul  pre¬ 
şedinte  al  AGRU-lui  urmăreşte 
„strădaniile  nobile  şi  necurmate 
ale  sf.  Părinte  pentru  binele  ome¬ 
nirii  suferinde".  Dacă  dsa  se  măr¬ 
turiseşte  reprezentant  „de  rit  ca¬ 
tolic"  al  Guvernului  român  pe 
lângă  Vatican,  să-şi  vadă  liniştit 

de  genuflexiunile  pe  cari  i  le 
impune  nu  funcţia  sa,  ci  zelul 
papistaş  ce-1  însufleţeşte.  Cu  alte 
cuvinte,  să  nu  solidarizeze  „po¬ 
porul  român"  cu  daraverlle  sale 
private. 

REORGANIZAT  Ă.radical,  Sec¬ 
ţiunea  istorică  a  Asociaţiunii 
„Astra"  şi-a  complectat  locul  de 
preşedinte,  rămas  vacant  în  urma 
săvârşirii  din  viaţă  a  regretatu¬ 
lui  Teodor  V,  Păcăţian,  prin 
rânduirea  Păr.  Prof.  I.  Lupaş 
în  demnitatea  de  înaintestătător 
al  istoricilor  ardeleni. 

Călăuzită  de  încercata  înţe¬ 
lepciune  a  noului  ei  preşedinte, 
Secţiunea  istorică  a  „Âstrei"  va 
putea  face  faţă,  cu  cele  mai 
bune  rezultate,  anevoioasei  ei 
misiuni  de  documentare  istorică 
a  drepturilor  româneşti  asupra 
întregului  pământ  ardelenesc. 

vfc 

VALOROASA  monografie  a 
Păr.  Prof.  Dr,  Teodor  Bodogae 
dela  Academia  teologică  „An- 
dreiană",  întitulată  Ajutoarele 
româneşti  la  mănăstirile  din  Sfân¬ 
tul  Munte  Athos  („Seria  Didac¬ 
tică"  nr.  11;  Sibiu,  1940),  se  bu¬ 
cură  de  meritatele  aprecieri  ale 
dlui  Prof,  Nichifor  Crainic,  în 
admirabila  revistă  Gândirea  (nr. 
7  a.  c.,  p.  395—396). 

Menţiunea  ilustrului  academi¬ 
cian  se  răsfrânge  şi  asupra  Edi¬ 
turii  înfiinţate  şi  gospodărite  de 
I.  P.  Sf.  Mitropolit  Nicolae  al 
Ardealului. 

® 

ACADEMIA  teologică  ort.  rom. 
din  Oradea  funcţionează  vremel¬ 
nic  ia  Timişoara. 

(t: 


A  APĂRUT  catalogul  publica¬ 
ţiilor  editate  de  Arhiepiscopia  ort. 
rom.  de  Alba-Iulia  şi  Sibiu.  Lu¬ 
crat  de  redactorul  revistei  noa¬ 
stre  din  însărcinarea  I.  P.  Sf, 
Mitropolit  Nicolae,  acest  catalog 
reprezintă  un  model  al  geniului. 
Numai  marile  case  din  Apus  se 
pot  mândri  cu  astfel  de  realizări. 

Vom  reveni. 

AL  DOILEA  CONCURS  DE 
PREDICI  ANTISECTARE.  Luând 
în  considerare  succesul  deosebit 
pe  care  l-a  avut  primul  ei  concurs 
de  Predici  antisectare,  instituit 
în  1938  (vezi  „Revista  Teologică" 
XXVIII,  1938  p.  525),  cu  bine¬ 
cuvântarea  I.  P,  Sf.  Mitropolit 
Nicolae  al  Ardealului,  „Revista 
Teologică"  deschide  al  doilea 
concurs  pentru  douăsprezece  pre¬ 
dici  antisectare,  pe  data  apariţiei 
fascicolului  acestuia. 

La  acest  concurs  poate  parti¬ 
cipa  oricare  C,  preot  din  Arhie¬ 
piscopia  ort.  rom.  de  Alba-Iulia 
şi  Sibiu,  C.  preoţi  şi  profesori 
de  Religie  din  alte  Eparhii  cari 
sunt  abonaţi  la  „Revista  Teolo¬ 
gică"  sau  cari  se  vor  abona  dela 
1  Ianuarie  1942,  precum  şi  stu¬ 
denţii  din  anii  III  şi  IV  ai  Acade¬ 
miilor  teologice  din  Ardeal. 

Predicile  prezentate  la  concurs 
vor  trebui  să  întrunească  urmă¬ 
toarele  condiţiunii 

1.  Să  se  ocupe  fiecare'n  parte 
de  câte  o  învăţătură  sau  prac¬ 
tică  sectară  rătăcită,  căreia  îi  va 
opune  cu  toată  vigoarea  ade¬ 
vărul  ortodox.  Predicile  cu  ca¬ 
racter  general  vor  fi  respinse  din 
capul  locului. 

2.  Să  utilizeze  atât  în  respin¬ 
gerea  rătăcirilor  sectare,  cât  şi’n 

susţinerea  învăţăturilor  ortodoxe 
maicuseamă  argumente  din  Sfânta 
Scriptură. 

3.  Citatele  din  Sf.  Scriptură  să 
fie  făcute  după  Biblia  lui  Şaguna 
sau  după  ediţiile  sinodale  (1914 
sau  1936).  Participanţii  la  concurs 
vor  arăta,  în  scris,  de  care  din 
acestea  s'au  folosit.  Indicaţiile 
privitoare  la  capitole  şi  versete, 
vor  fi  notate  cu  cea  mai  mare 
grije.  Cea  mai  mică  greşală  de 
acest  fel,  aduce  eliminarea  dela 
concurs. 

4.  Fiecare  problemă  va  trebui 
studiată  pe  bază  de  literatură 
de  specialitate,  0  listă  biblio¬ 
grafică,  alcătuită  onest  şi  inteli¬ 
gent,  va  însoţi  predicile  prezen¬ 
tate  la  concurs, 

5.  Predicile  vor  fi  redactate 
într’un  stil  uşor,  însufleţit  şi  co¬ 
rect.  Vor  fi  evitate  cuvintele  de 
ocară  şi  orice  răbufniri  pătimaşe, 
cari  de  obiceiu  ascund  ignoranţa 
în  materie. 

6.  Predicile  prezentate  la  con¬ 
curs  vor  fi  scrise  pe  câte  o 
singură  pagină  a  unui  sfert  de 
coală,  cu  maşina  sau  cu  mâna, 
citeţ,  curat  şi  lăsând  spaţiu  su¬ 
ficient  între  rânduri  pentru  even¬ 
tuale  îndreptări. 

7.  Manuscrisele  vor  fi  înain¬ 
tate,  în  scrisoare  recomandată, 


Redacţiei  „Revistei  Teologice11, 
până  la  15  Februarie  1942, 

Cenzurarea  manuscriselor  se 
va  face  de  o  comisiune  prezi¬ 
dată  de  I.  P.  Sf.  Mitropolit  Nicolae. 

Predicile  cele  mai  reuşite  vor 
fi  publicate  în  „Biblioteca  Bu¬ 
nului  Păstor",  pe  cheltuiala  „Re¬ 
vistei  Teologice".  Autorul  —  sau 
autorii  —  vor  primi  gratuit  30 
exemplare  din  broşură  şi  un  pre¬ 
miu  corespunzător. 

Ori  ce  alte  informaţiuni  su¬ 
plimentare  se  pot  cere  Redacţiei 
„Revistei  Teologice"  —  dar  numai 
prin  scrisoare. 

Sperăm  că  această  iniţiativă 
va  fi  —  şi  de  astă  dată  —  un 
frumos  prilej  de  încercare  a  apti¬ 
tudinilor  învăţătoreşti  ale  mem¬ 
brilor  clerului  nostru  —  şi  de 
încununare  a  lor.  împrejurările 
grele  prin  cari  trecem,  nu  justi¬ 
fică  deloc  lăsarea  pe  planul  al 
doilea  al  preocupărilor  noastre 
lupta  împotriva  sectelor.  In  acest 
domeniu  nu  încap  armistiţii,  ci 
numai  biruinţă  sau  înfrângere. 
Iniţiativa  noastră  ţinteşte  să  gră¬ 
bească  şi  să  uşureze  dobândirea 
biruinţii  visate  de  noi  toţi  asupra 
celui  mai  primejdios  vrăjmaş  al 
credinţei  străbune  s  sectele. 

GR,  T.  M, 


